Mujuthamau Jinsee Haaiyakah Vehteyiru, Farudhy Zimma Adhaa Kurevey Hehyeve. - Vaguthu\nމުޖުތަމައު ޖިންސީ ހާއްޔަކަށް ވެއްޓޭއިރު ފަރުދީ ޒިންމާ އަދާކުރެވޭ ހެއްޔެވެ؟\n2 އަހަރު ކުރިން ( ފެބުރުއަރީ 22, 2018 )\nއެންމެވެސް ދައްކާ އެއްވާހަކަ އެއް އޮވެއެވެ. ފަރުދީ ޒިންމާގެ ވާހަކައެވެ. އެހެންނަމަވެސް ފަރުދީ ޒިންމާއަކީ ކޮބާ ހެއްޔެވެ.؟ މިއީ ކިހިނެތް އަދާ ކުރެވޭނެ ޒިންމާ އެއް ހެއްޔެވެ.؟\nމުޖުތަމައުގައި ގިނަ ފާހިޝްއަމަލުތައް އިތުރު ވެއްޖެއެވެ. ރޭގަނޑު ވަގުތު ތަކުގައި ކޮޓަރީގައި ހިންގަމުންއައި ގުޅުންތައް ރޯމާދުވާލު ހާމައަށް ފެންނަގޮތަށް ކުރަމުން އަންނަ ގުޅުން ތަކަކަށް ވެއްޖެއެވެ. މިކަން މިހެން ދިމާވީ ކީއްވެގެން ހެއްޔެވެ؟ އެންމެ ބޮޑު ސަބަބެއްގެ ގޮތުގައި ޤަބޫލު ކުރެވެނީ ފަރުދީ ޒިންމާ އަދާ ނުކުރެވުމެވެ.\nފުރަރަށް މާލެ އެޔޮއް ތޮއްޖެހެނީ އެވެ. މިދާ "ރޭޓުން"ދާނަމަ ތޮއްޖެހުންވާނީ އިތުރެވެ. ތޮއްޖެހިފައިވާ މާލޭގައި ދެމެފިރިން އެކުގައި ވަގުތުކޮޅެއް ހޭދަކޮށްލެވޭނެ ފުރުސަތެއް ނުލިބެއެވެ. ގެ ކުއްޔަށް ހިފައިގެން އުޅޭއިރު އެއްބަޑު އެއްބަފާ ކޮއްކޮވެސް ނިދަނީ ހަމަ އެއް ކޮޓަރީގައެވެ. ހިތްހަމަ ޖައްސާލަން ނިކުންނަނީ ބޭރަށެވެ. ކޮންމެވެސް ފިނި މައިޒާނަކަށް އެކަހެރިވެލާށެވެ. އެހެންނަމަވެސް، ތޮއްޖެހިފައިމިވާ މާލޭގައި އެކަހެރި ވެވޭނެ ތަނެއް އޮންނާނެ ބާއެވެ. ކަންމިހެން ދިމާވުމުން ލޯބީގެ ގަޑުވަރު ބިނާކޮށްލަނީ އާމުން އެއްވާ މައިޒާނެއްގައެވެ. ކުޑަކުދިންނާއި އުމުރުން ދުވަސްވީ މީހުން އެތާންގައި ތިބިޔަސް އެކަމަކަށް ފަރުވާލެއް ނެތެވެ. ފާހިޝްއަމަލުތައް މުޖުތަމައުގެ ފޭރާމުން ޖާގަ ހޯދައެވެ.\nމިދެލޯބެވެރިން ކުރާކަމެއް ކުރާތަން ބަލަން އިންނަނީ "ޓީން އޭޖް"ގެ ކުއްޖެކެވެ. އައުކަންތައް ތަޖުރިބާކޮށްލަން ބޭނުންވާ އުމުރުގެ ކުއްޖެކެވެ. އަނެއް ދުވަހު ލޯބިވެރިޔާ ގޮވާގެން ހަމަ އެއްކަލަ މައިޒާނަށް ދެއެވެ. އެކަނި އޮވެ މިދިޔަ ހަފްތާގައި ބެލި ފިލްމުގައިވެސް ކަންތައް ކުރީ ހަމައެހެންނެވެ. އަނެއްކާ އާއިލާ މީހުނާއެއްކޮށް ބެލި ހިންދީ ފިލްމުގައިވެސް އޭގެތެރެއިން ކަމެއްކޮށްފައިވެއެވެ. ކޮންމެއަކަސް ދެމީހުންވެސް އެތަނަށްގޮސް ފާހިޝްއަމަލު ހިންގައެވެ. މުޖުތަމައުގައި ފާހިޝް އަމަލު ކުރާ މީހުންގެ ނިސްބަތް އިތުރުވެއެވެ.\nދެލޯބިވެރިން މިގޮތަށް އުޅެނިކޮށް ފެނުނު ކިތައްމީހުން މިމުޖުތަމައުގައި އެބަތިބި ހެއްޔެވެ؟ އެކަމަކު އެއީ "ނަން އޮފް މައި ބިޒްނަސް" ތާއެވެ. އެހެންނެއް ނޫނެވެ. އެއީ އަހަރެންނާ ބެހޭ ކަމެކެވެ. ތިބާއާވެސް ބެހޭ ކަމެކެވެ. އެކަންކަން ރިޕޯޓް ކުރުމަކީ އަހަރެންނާއި ތިބާގެވސް ފަރުދީ ޒިންމާއެވެ. އާއްމު އިޖްތިމާއީ މިންގަޑާ ބެހޭގާނޫގެ ދަށުން މިފަދަ ކަންތައް ކުރުމަކީ މަނާކަމަކަށްވާއިރު، މިފަދަ ކަންކަން ހުއްޓުވަން ފިޔަވަޅު ތަކެއް އަޅަންޖެހެއެވެ.\nއުމުރުން ދުވަސްވީ މީހުންނަށް ކަމޭ ހިތާ، ކަންކަމުގައި ޚިޔާލު ހޯދުމަކީ ﷲގެ ބަރަކާތް ލައްވާނެ ކަމެއް - ޚުތުބާ


Anti Terrorism ah beynunvaa bayeh vaseelaiy thah Japanun Raajje ah hadhiyaa kuranee\nފޮރިން މިނިސްޓަރު އަބްދުﷲ ޝާހިދާއި، ޖަޕާނުން ރާއްޖެއަށް ކަނޑައަޅާފައި ހުންނަވާ ސަފީރު ކެއިކޯ ޔަނާއީ-- ފޮޓޯ: ފޮރިން މިނިސްޓްރީ\nއެންޓި ޓެރަރިޒަމަށް ބޭނުންވާ ބައެއް ވަސީލަތްތައް ޖަޕާނުން ހަދިޔާ ކުރަނީ\n19 ޑިސެމްބަރ 2019 - 13:19:05\nދިވެހި ސަރުކާރާއި ޖަޕާން ސަރުކާރާއި ދެމެދު ސޮއިކުރެވުނު އެކްސްޗޭންޖް އޮފް ނޯޓްސްގެ ދަށުން ޓެރަރިޒަމާއި ދެކޮޅަށް މަސައްކަތް ކުރުމަށް ބޭނުންވާ ވަސީލަތްތަކާއި، ރާއްޖޭގެ އޭވިއޭޝަން ސެކިއުރިޓީ ކޮމާންޑްގެ ގާބިލްކަން އިތުރު ކުރުމަށް ބޭނުންވާ ބައެއް ވަސީލަތްތައް ރާއްޖެއަށް ހަދިޔާ ކުރަން ނިންމައިފި އެވެ.\nދިވެހި ސަރުކާރާއި ޖަޕާން ސަރުކާރާއި ދެމެދު އެކްސްޗޭންޖް އޮފް ނޯޓްސްގައި ސޮއިކޮށްފައި ވަނީ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު މި އަހަރުގެ އޮކްޓޯބަރު މަހު ޖަޕާނަށް ކުރެއްވި ރަސްމީ ދަތުރުފުޅަށް ފަހު އެވެ.\nއެކްސްޗޭންޖް އޮފް ނޯޓްސްގެ ދަށުން ރާއްޖެއަށް ޖަޕާނުން ހަދިޔާ ކުރާ ތަކެތީގެ ލިސްޓް ހަވާލު ކުރީ މިއަދު ހެނދުނު ފޮރިން މިނިސްޓްރީގައި އޮތް ރަސްމިއްޔާތެއްގަ އެވެ.\nއެ ލިސްޓް ފޮރިން މިނިސްޓަރު އަބްދުﷲ ޝާހިދާއި ހަވާލުކޮށްދެއްވީ ޖަޕާނުން ރާއްޖެއަށް ކަނޑައަޅާފައި ހުންނަވާ ސަފީރު ކެއިކޯ ޔަނާއީ އެވެ.\nދިވެހި ސަރުކާރާއި ޖަޕާން ސަރުކާރާ ދެމެދު ސޮއެކުރެވުނު އެކްސްޗޭންޖް އޮފް ނޯޓްސްގެ ދަށުން ރާއްޖޭގެ އިގްތިސާދީ އަދި އިޖްތިމާއީ ތަރައްގީއަށް 500 މިލިއަން ޖަޕަނީޒް ޔެންގެ ހިލޭ އެހީ ފޯރުކޮށްދިނުމަށް ވަނީ ހަމަޖެހިފަ އެވެ.\nމި އެހީގެ ދަށުން ޖަޕާނުން ހަދިޔާ ކުރުމަށް ނިންމާފައި ވަނީ ޓެރަރިޒަމާއި ދެކޮޅަށް މަސައްކަތް ކުރުމަށް ބޭނުންވާ ވަސީލަތްތަކާއި، ރާއްޖޭގެ އޭވިއޭޝަން ސެކިއުރިޓީ ކޮމާންޑްގެ ގާބިލްކަން އިތުރު ކުރުމަށް ބޭނުންވާ ބައެއް ވަސީލަތްތަކެވެ.\nޖަޕާނަކީ ޒަމާނުއްސުރެ ރާއްޖޭގެ އިގްތިސޯދީ އަދި އިޖްތިމާއީ ތަރައްގީއަށް އެހީތެރިވެދޭ، ގައުމެކެވެ.\nފަރުވާއަށް އިންޑިއާއަށް ދިއުމަށް އެދެން ޖެހޭނީ ފޮރިން މިނިސްޓްރީގައި


Arsenal match gai De Bruyne nukulheyne - One Online\nޑިބްރޭނާ: އޭނާއަށް އަނިޔާވީ ބެލްޖިއަމްއިން އިންގްލެންޑާ ދެކޮޅަށް ކުޅުނު މެޗުގައި --- ފޮޓޯ/ ސްކައި ސްޕޯޓްސް\nއާސެނަލް މެޗުގައި ޑިބްރޭނާ ނުކުޅޭނެ\nބެލްޖިއަމަށް ކުޅެނިކޮށް އަނިޔާވި މިޑްފީލްޑަރު ކެވިން ޑިބްރޭނާ މި ހަފުތާގައި މެންޗެސްޓާ ސިޓީން އާސެނަލްއާ ދެކޮޅަށް ކުޅޭ މެޗުގައި ނުކުޅޭނެ ކަމަށް ކޯޗު ޕެޕް ގާޑިއޯލާ ބުނެފިއެވެ.\nމެޗާ ގުޅޭގޮތުން ވާހަކަދައްކަމުން ސިޓީގެ ކޯޗު ޕެޕް ގާޑިއޯލާ ބުނެފައިވަނީ ޑިބްރޭނާއަށް ވެފައި ވަނީ ސީރިއަސް އަނިޔާއެއް ނޫން ނަމަވެސް، ކުރިއަށް އޮތް މެޗުގައި އޭނާ ނުފެންނާނެ ކަމަށެވެ.\n"ޑިބްރޭނާއަށް ވަނީ އަނިޔާވެފައި. (އިންޓަނޭޝަނަލް ބްރޭކަަށް ދިޔަ) އެހެން ކުޅުންތެރިން ޓީމަށް އައީ އަނިޔާއެއް ނެތި. ޑިބްރޭނާގެ އަނިޔާ ސީރިއަސް ކަމަކަށް ނުބެލެވޭ. އެކަމަކު ޖެހޭނީ ވާ ގޮތެއް ބަލަން. އާސެނަލްއާ ދެކޮޅަށް ނުފެންނާނެ ކަމަށް ބެލެވެނީ،" ގާޑިއޯލާ ބުނެފައިވެއެވެ.\nސިޓީން ކުރިއަށް އޮތް ތިން ހަފުތާއެއްހާ ދުވަހުގެ ތެރޭގައި ޕްރިމިއާ ލީގުގެ ހަތަރު މެޗާއި ޗެމްޕިއަންސް ލީގުގެ ތިން މެޗު ކުޅުމަށް ތައްޔާރުވަމުން އަންނަ އިރު، މިވަގުތު އެންމެ ކުޅުންތެރިޔަކަށް އަނިޔާވުމަކީވެސް ގާޑިއޯލާއަށް މާޔޫސްކަން ކުރިމަތިކުރުވާނެ ކަމެކެވެ. ހާއްސަކޮށް ޑިބްރޭނާ ފަދަ މުހިއްމު ކުޅުންތެރިއަކަށް ބޮޑު އަނިޔާއެއް ވެއްޖެނަމަ ސިޓީއަށް ފޫނުބެއްދޭ ވަރުގެ ގެއްލުމަކާ ކުރިމަތިވެދާނެއެވެ.\nޑިބްރޭނާއަށް އަނިޔާވި ނަމަވެސް، މި ހަފުތާގައި ގާޑިއޯލާއަށް ވަނީ އުފާވެރި ހަބަރެއްވެސް ލިބިފައެވެ. މިދިޔަ ސީޒަނުގައި އަނިޔާވި އާޖެންޓީނާގެ 32 އަހަރުގެ ފޯވަޑް ސާޖިއޯ އަގުއޭރޯ މި ހަފުތާގައި ސިޓީގެ ޓީމާއެކު ފަރިތަކުރުންތަކަށް ނުކުމެފައިވެއެވެ. އާސެނަަލްއާ ދެކޮޅަށް ކުޅޭ މެޗުގެ ސްކޮޑުގައި އަގުއޭރޯ ހިމެނޭނެތޯ އެހުމުން ގާޑިއޯލާ ސީދާ ޖަވާބެއް ދީފައެއް ނުވެއެވެ. އަގުއޭރޯއަށް މިދިޔަ ޖޫން މަހުގައި އަނިޔާވެގެން އޭނާ ވަނީ ބާސެލޯނާއިން ހާއްސަ އޮޕަރޭޝަނެއްވެސް ކޮށްފައެވެ. މިދިޔަ ސީޒަންގެ ފަހު ބައިގައި އަގުއޭރޯ ފެންނާނެ ކަމަށް ބެލެވުނު ނަމަވެސް، އޭނާގެ ރިކަވަރީ ވަނީ ހީކުރި ވަރަށްވުރެ ލަސްވެފައެވެ.\nސިޓީގެ ފޯވަޑް ގެބްރިއަލް ޖެސޫސްވެސް މިވަގުތު އަނިޔާގައި ހުރުމުން، ގާޑިއޯލާއަށް ވަނީ ފޯވަޑުންގެ މައްސަލަ ދިމާވެފައެވެ. ގާޑިއޯލާ ބުނީ ޖެސޫސްގެ އަނިޔާ ރަނގަޅުވާނެ ވަކި ތާރީހެއް އަދި ނޭނގޭ ކަމަށާއި ރިސްކް ނަގައިގެން އަވަހަށް ދަނޑު މައްޗަށް ނެރެން ނުވިސްނާނެ ކަމަށެވެ.\nސިޓީގެ ގިނަ ކުޅުންތެރިންތަކެއް އިންޓަނޭޝަނަލް ބްރޭކްގައި ގިނަ މެޗުތަކެއް ކުޅެފައިވެއެވެ. ގާޑިއޯލާ ބުނީ ގައުމީ ޓީމަށް ކުޅޭ މެޗުތަކާ މެދު ޝަކުވާކުރަން ބޭނުން ނުވާ ކަމަށާއި ގައުމު ތަމްސީލުކޮށް މެޗުތައް ކުޅުމަކީ ކުޅުންތެރިންނަށް ވަރަށް މުހިއްމު ކަމެއް ކަމަށެވެ.\nގުޅޭ ޓެގު އިނގިރޭސި ޕްރިމިއާ ލީގު މެންޗެސްޓާ ސިޓީ ފުޓްބޯޅަ އާސެނަލް\nމެސީއާއާ ގުޅޭ ވާހަކަތަކަށް ސަމާލުކަމެއް ނުދެން: ޑިބްރޭނާ\nފުޓުބޯޅައިގައި އެންމެ އިހުތިރާމް ކުރަނީ ބީލްސާއަށް: ގާޑިއޯލާ\nލީޑްސްއިން އަނެއްކާވެސް ތަފާތުކަން، ގަދަފަދަ ސިޓީ ހިފަހައްޓައިފި


Furathama rai card fenunu matchun slovakia molhuvejje | Mihaaru\nފުރަތަމަ ރަތްކާޑު ފެނުނު މެޗުން ސްލޮވާކިއާ މޮޅުވެއްޖެ\nޔޫރޯ 2020 ގެ ފުރަތަމަ ރަތް ކާޑް ޕޮލެންޑްގެ ގްޖޭގޯޝް ކްރެކޯވިއާކްއަށް ދައްކަނީ --- ފޮޓޯ: އޭއެފްޕީ\n14 ޖޫން 2021 - 23:33\nސެއިންޓް ޕީޓާސްބާގް (ޖޫން 14) - ޔޫރޯ 2020ގެ ގުރޫޕް އީގައި މިރޭ ޕޯލެންޑް އަތުން 2-1 އިން މޮޅުވެ ސްލޮވާކިއާ ފެށުން ރަނގަޅުކޮށްފި އެވެ. މި މެޗު ޕޯލެންޑް ނިންމާލީ 10 ކުޅުންތެރިންނާއެކު އެވެ.\nމެޗުގެ 62 ވަނަ މިނިޓުގައި ޕޯލެންޑްގެ ތަޖުރިބާކާރު މިޑްފީލްޑަރު ގްރެގޯޒް ކްރިކޯވިއަކް އަށް ރަތްކާޑު ދެއްކީ ދެވަނަ ރީނދޫ ކާޑާއެކު އެވެ. މިއީ މި ފަހަރުގެ ޔޫރޯގައި ފެނުނު ފުރަތަމަ ރަތްކާޑެވެ.\nދެ ޓީމު މެޗަށް ނުކުތް އިރު މެޗުގެ ފޭވަރިޓެއްގެ ގޮތުގައި އޮތީ ޕޮލެންޑެވެ. ހާއްސަކޮށް ދުނިޔޭގެ އެންމެ މޮޅު ކުޅުންތެރިޔާގެ އެވޯޑް މިދިޔަ އަހަރު ހޯދި ރޮބަޓް ލެވެންޑޮސްކީ އެ ޓީމުގައި ހުރުމުންނެވެ. "ގޯލް މެޝިން" ގެ ގޮތުގައި މިޑިއާއިން ސިފަ ކުރާ ލެވެންޑޮސްކީ އަށް މެޗުގައި ކުރެވުނު މާ ބޮޑު ކަމެއް ނެތެވެ. ދެ ވަނަ ހާފުގެ ކުރީކޮޅު އޭނާ ފޮނުވާލި ހިލޭޖެހުންވެސް ސްލޮވޭކިއާގެ ވޯލްގައި ޖެހިފައި ދިޔައީ ކޯނަރަކަށް ބޭރަށެވެ.\nސްލޮވޭކިއާ ކުޅުންތެރިން ލަނޑު ޖެހުަމށް ފަހު އުފާފާލު ކުރަނީ --- ފޮޓޯ: އޭއެފްޕީ\nފުރަތަމަ ހާފުގައި، ސްލޮވޭކިއާއިން ފުރަތަމަ ލިޑް ނެގި އެވެ. އެ ލަނޑަކީ ޕޯލެންޑްގެ ގޯލްކީޕަރު ވޮޖްޗިއެކް ޝެޒްނީ އަތުން ބައިކޮޅަށް ލަނޑެއް ނަމަވެސް، އެ ލަނޑުގައި ސްލޮވާކިއާގެ ރޮބަޓް މަކްގެ މަސައްކަތް ފާހަގަކުރަންޖެހެ އެވެ. ޕޯލެންޑްގެ ދެ ޑިފެންޑަރުން ކައިރިން ދެމިގަތުމަށް ފަހު، ޕެނަލްޓީ އޭރިޔާ ތެރެއިން ގޯލުގެ ހަނި ކަނަށް މަކް ފޮނުވާލި ބޯޅަ އަމާޒުވީ ދަނޑިއަށެވެ. އެކަމަކު ދަނޑީގައި ޖެހިފައި، އެ ބޯޅަ ނިކުތް ވަގުތު ޝެޒްނީގެ ގައިގައި ޖެހި، އެ ބޯޅައިގެ މިސްރާބު ބަދަލުވީ ގޯލުގެ ތެރެއަށެވެ. މިއީ ޔޫރޯގެ ތާރީހުގައި ގޯލްކީޕަރެއް ބައިކޮޅަށް ލަނޑެއް ވައްދާލި ފުރަތަމަ ފަހަރެވެ.\nދެ ވަނަ ހާފުގައި ޕޮލެންޑްގެ ކުޅުންތެރިން ނުކުތީ ރަނގަޅު ރޫހެއްގައިކަން، އެ ހާފު ފަށައިގެން ކުޅެން ފެށިގޮތުންވެސް އެނގެ އެވެ. ދެ ވަނަ ހާފުގެ ފުރަތަމ މިނެޓްގައި ކާލް ލިނޭޓޭ ވަނީ ޕޮލެންޑަށް ނަތީޖާ ހަމަހަމަ ކޮށްދީފަ އެވެ. ސްލޭވޭކިއާގެ ކުޅުންތެރިން އޭރިއާގެ ތެރޭގައި ތިއްބައި ބޮޅަ ފޮނުވާލުމުން އެ ޓީމުގެ ކީޕަރަށްވެސް ބޯޅަ ދިފާއު ކުރަން ކުރަން ޖެހުނު މަސައްކަތް ބުރަވި އެވެ. ބޯޅަ ގޯލަށް ވަދެގެން ދިޔައީ އޭނާގެ އަތުގައި ލައްވައި ނުލަ އެވެ.\nޕޯލެންޑްގެ ކްރިކޯވިއަކް އަށް ރަތްކާޑު ދައްކައި، ޕޯލެންޑް 10 މީހުންނާއެކު ކުޅެންޖެހުނުތާ މާ ގިނައިރުތަކެއް ނުވެ، ސްލޮވާކިއާ އިން އެ ޓީމު ކޮޅަށް މެޗުގެ ނަތީޖާ އަނބުރާލި އެވެ. ސްލޮވާކިއާގެ ދެވަނަ ލަނޑު ޖެހީ އިންޓަ މިލާންގެ ޑިފެންޑަރު މިލާން ސްކްރިނިއާ އެވެ. އޭނާ ލަނޑު ޖެހީ މާރެކް ހަމްސިކް ތަނަވަސް ކޮށްދިން ފުރުސަތަކުންނެވެ.\nޔޫރޯ2020ގަ ބައިކޮޅަށް ޖެހި 02 ގޯލްވެސް އައީ ޔުވެންޓަސްއަށް ކުޅޭ 02 ކުޅުންތެރިންގެ ފަރާތުން.ދެރަކަމެއް. ވ.ވެދުން


SAARC gaumuthakah dhimaava gonjehuthakugai furihama eheetherikan dheynan: Raees | Mihaaru\nސާކު ގައުމުތަކަށް ދިމާވާ ގޮންޖެހުންތަކުގައި ފުރިހަމަ އެހީތެރިކަން ދޭނަން: ރައީސް\nރައީސް އިބްރާހިމް މުހައްމަދު ސޯލިހު (ކ) އަދި ނައިބު ރައީސް ފައިސަލް ނަސީމް.-މިހާރު ފޮޓޯ: އަހުމަދު ނިޝާތު/ މިހާރު\n"ސާކް ޗާޓާ ޑޭ" ގެ މުނާސަބަތުގައި އެ ޖަމިއްޔާގެ ސެކްރެޓަރީ ޖެނެރަލް އަމްޖަދު ބީ ސިއާލަށް ފޮނުއްވި ސިޓީފުޅެއްގައި ރައީސް ވިދާޅުވީ 1985 ވަނަ އަހަރު ސާކް އުފެދި ހަރަކާތްތެރިވާން ފެށި ފަހުން، މި ސަރަޙައްދުގެ ގައުމުތަކަށް އެކި ދާއިރާތަކުން ކުރިއެރުން ހޯދައިދިނުމަށް މުހިއްމު ރޯލެއް އަދާކުރަމުން އަންނަ ކަމަށެވެ. ހާއްސަގޮތެއްގައި އިޖުތިމާއީ އަދި އިގުތިސޯދީ ދާއިރާއިން ސާކުން ކުރަމުން އަންނަ މަސައްކަތް އެމަނިކުފާނު ފާހަގަކުރެއްވި އެވެ.\nއޭގެ އިތުރުން މި ސަރަހައްދުގެ ގައުމުތަކާ މެދު ގުޅުން ބަދަހިކުރުމުގައި ސާކުން މިހާރު ވެސް އިސް ދައުރެއް އަދާކުރަމުން އަންނަކަމަށް ވިދާޅުވި އެވެ.\nދެކުނު އޭޝިޔާއަކީ މުއްސަނދި ސަގާފަތެއް އޮތް ސަރަހައްދެއް ކަމަށާއި އެކި ގައުމުތައް ތަފާތުވީ ނަމަވެސް ހުރިހާ ގައުމެއް ވެސް އެއްގަލަކަށް އަރައިގެން މަސައްކަތް ފެށީ، އޭޝިޔާ ބައްރަކީ ސުލްހަވެރި އަދި ތަނަވަސް ސަރަހައްދަކަށް ހެދުމަށް ކުރާ އުއްމީދުގެ ސަބަބުންކަން ރައީސްގެ ސިޓީފުޅުގައި ވިދާޅުވި އެވެ.\nއެމަނިކުފާނު ވަނީ ސާކުގެ ސަރަހައްދުގައި ސުލްހަ ގާއިމުކޮށް، އިޖްތިމާއީ އަދި އިގުތިސޯދީ ހަމަޖެހުން ގާއިމްކުރުމަށް ރާއްޖެ އަބަދު ވެސް އެއްބާރުލުން ދޭނެ ކަމަށް ވިދާޅުވެފަ އެވެ. އަދި ގައުމުތަކުގެ ތަފާތު އެއްކައިރިކޮށް މި ސަރަހައްދުގައި ދިރިއުޅޭ މީހުންގެ ލާބަ އާއި މަންފާއަށް އެންމެން އެކުގައި މަސައްކަތްކުރާނެކަމަށް އުއްމީދުކުރައްވާ ކަމަށް ވެސް ސިޓީފުޅުގައި ވިދާޅުވި އެވެ.\nސާކުގައި ހިމެނެނީ ރާއްޖޭގެ އިތުރުން އިންޑިޔާ އާއި ސްރީލަންކާ އާއި އަފްޣާނިސްތާނާއި ބަންގްލަދޭޝާއި ބޫޓާއި ނޭޕާލް އަދި ޕާކިސްތާނެވެ.\nދިވެހިރާއްޖެ ސްރީ ލަންކާ އިންޑިއާ ޕާކިސްތާން އަފްޣާނިސްތާން ބޫޓާން ސާކް ބަންގްލަދޭޝް ނޭޕާލް ރައީސް އިބްރާހިމް މުހައްމަދު ސޯލިހް\nއެހީތެރިކަން މިހާރަށްވުރެ ބޮޑަށް ދެވޭނެ ގޮތެއް އަޅެ ވިސްނޭތަ އެއްވެސް ކުއްޖަކަށް؟ މިބުނީ އިދިފަރާތަށް މައިބަދަ ގުދުނުވެ ދެވޭނެ އެހީއެއްގެ ވާހަކަ. މަށަށް ހަމަ ނުވިސްނިގެން މިއަހާލީ.\nސާކް ދުނިޔޭގަ އޮއި އެންމެ ބޭކާރު ޖަމިއްޔާ.\nއެހީ ނުދީ ކީއްކުރާނީ. އަހަރެމެންމީ މަދިރިއެއްވަރު ބައެއްވިއްޔަ.\nދެން ތިހެންވެއްޖިއްޔާ މިގައުމަށް ގާނަޫނާހިލާފައް ވަދެމިތިބަ ރައްޔަތުންގެ ކަންތައް ހައްލުކޮށްދޭން އެދެންވީނުން. އަދިވެސް އެމީހުނަށް ކަންނުކޮށް ދެވިގެން އުޅޭކަށް ނުޖެހޭތާއޭ. އަހަރުމެން މިއުޅެނީ މިމީހުނާހެދި ނުކަތައިގެން ވިއްޔާ. ސަރައްދު ބާއްވާ މަނިކުފާނު އަހަރުމެންގެ ކަންތަށް ހައްލުކޮށްދީ. ސަރައްދު ނެތަސް ހެޔޮ ގައުމު ސަލާމަތް ކޮށްދީ.. ފުރަތަމަ ކޯއްޗެއް?


Malé Dhamana Veshi in measles vaccine jahaidhenee - AO News Malé Dhamana Veshi in measles vaccine jahaidhenee\nއެމްއެމްއާރު ވެކްސިން ފުޅިއެއް - ފޮޓޯ: އައިބީޓައިމްސް\nމާލޭ ދަމަނަވެށިން މީސްލްސް ވެކްސިން ޖަހައިދެނީ\nމާލޭ ދަމަނަ ވެށިން މީސްލްސް ނުވަތަ ހިމަބިހީގެ ވެކްސިން ޖަހައިދިނުމުގެ ޚިދުމަތް ފަށައިފި އެވެ.\nދަމަނަ ވެށިން އިއްޔެ ނެރުނު އިއުލާނެއްގައި ބުނެފައި ވަނީ ވެކްސިން ޖަހައިދިނުމަށް ހަމަޖެހިފައި ވަނީ މީސްލްސް ވެކްސިންގެ ދެ ޑޯޒް ފުރިހަމަ ނުކޮށް ތިބި ކުދިންގެ ތެރެއިން 18 އަހަރު ނުފުރޭ ކުދިންނަށް ކަމަށެވެ.\nއަދި ބަންދު ނޫން ކޮންމެ ދުވަހެއްގެ ހެނދުނު 08:15 އިން ފެށިގެން ހަވީރު 17:00 އާއި ހަމައަށް ވެކްސިން ޖަހައިދެމުން ދާނެ ކަމަށްވެސް އެ އިއުލާނުގައި ބުނެފައި ވެއެވެ.\nދަމަނަ ވެށިން ބުނީ ވެކްސިން ޖަހަން ވަޑައިގަންންވާއިރު، ކުއްޖާގެ އައިޑީގެ ކާޑުގެ އިތުރުން ވެކްސިން ފޮތް ގެންދަން ޖެހޭނެ ކަމަށެވެ. އަދި ވެކްސިން ފޮތް ނެތް ކުދިންނަށްވެސް އައިޑީ ކާދު ގެނައުމުން ވެކްސިން ޖަހައިދެވޭނެ ކަމަށްވެސް ދަމަނަ ވެށިން ބުނެއެވެ.\nމީގެ އިތުރުން، ވެކްސިން އަށް އަދި ވެކްސިން ޖެހުމަށް އެއްވެސް ފީއެއް ދައްކަން ނުޖެހޭނެ ކަމަށާއި، މީސްލްސް އާއި ގުޅޭ އިތުރު މަޢުލޫމާތު ހޯދުމަށް ހޮޓްލައިން ނަންބަރު 7377004 އަށް ގުޅުމަށްވެސް ދަމަނަ ވެށިން ވަނީ އެދިފައެވެ.\nރާއްޖެއަކީ ހިމަބިހި ނައްތާލެވިފައިވާ ޤައުމެއް ކަމުގައި ދުނިޔޭގެ ސިއްހަތު ޖަމިއްޔާ (ޑަބްލިއުއެޗްއޯ) އިން ކަނޑައެޅިތާ ދޮޅު އަހަރު ދުވަސް ފަހުން ރާއްޖެއިން މިވަނީ އަނެއްކާވެސް ހިމަބިހި ފެނިފަ އެވެ.\nރާއްޖެއިން ނައްތާލެވުނު ހިމަބިހި އަލުން ފެތުރެމުން އަންނަ ކަމަށް ހެލްތު މިނިސްޓްރީން މިއަދު ރަސްމީކޮށް އިއުލާން ކޮށްފައިވާއިރު މިހާތަނަށް ކުޑަކުއްޖަކާއި، ބޮޑު މީހަކުވަނީ ހިމަ ބިއްސަށް ޕޮޒިޓްވެފައެވެ. އޭގެ ފަހުން ހިމަބިއްސަށް ޝައްކުވެގެން 17 އަހަރުގެ ފިރިހެން ކުއްޖަކަށް ވެސް ވަނީ ފަރުވާ ދީފައެވެ. ނަމަވެސް ހެލްތު މިނިސްޓްރީ އިން ބުނީ އެކުއްޖާ ހިމަބިއްސަށް ނެގެޓިވް ކަމަށާއި، އެ ކުއްޖާ އަކީ ހިމަބިހީގެ ވެކްސިންވެސް ޖަހާފައިވާ ކުއްޖެއް ކަމަށެވެ.\nހިމަބިހީގެ އަލާމާތްތައް ފެންނަން ފަށާނީ ވައިރަސްގެ އަސަރު ކުރާތާ 10-14 ދުވަސް ތެރޭގަ އެވެ. ބަލީގެ އާންމު ނިޝާންތަކާއި އަލާމާތްތަކުގެ ތެރޭގައި؛ ހުން އައުމާއި ހިކިކޮށް ކެއްސުމާއި ނޭފަތުން ފެން/އަރިދަފުސް ފޭބުމާއި ކަރުގައި ރިއްސުން އަދި ލޯ ދުޅަވެފައި ހުރުން ހިމެނެ އެވެ.\nކުދިންނަށް ވެކްސިން ދިނުމަށް ދެކޮޅު ހަދާ ބެލެނިވެރިންނަށް އަންނަ މަހު ދައުވާ ކުރަނީ\nމިއަދު އެކަނިވެސް2މީހަކު ހިމަބިއްސަށް ޕޮޒިޓިވް ވެއްޖެ\nއިއްޔެ އެކަނިވެސް ހިމަބިއްސަ 100 އަށްވުރެ ގިނަ ކުދިންނަށް ވެކްސިން ޖެހި\n17 އަހަރުގެ ފިރިހެން ކުއްޖާ ހިމަ ބިއްސަށް ނެގެޓިވް:ހެލްތް މިނިސްޓްރީ


Zigzeg intar ofees futsal mubaaraai: esteeoain afeefuhdheen kolhah 20 landu jahaifi\nޒިގްޒެގް އިންޓަރ އޮފީސް ފުޓްސަލް މުބާރާތް: އެސްޓީއޯއިން އަފީފުއްދީން ކޮޅަށް 20 ލަނޑު ޖަހައިފި\nޒިގްޒެގް އިންޓަރ އޮފީސް ފުޓްސަލް މުބާރާތުގައި މިއަދު ހަވީރު ކުޅެވުނު ދެ މެޗުގެ ތެރެއިން އަފީފުއްދީން ސްކޫލާއި އެސްޓީއޯ ބައްދަލުކުރި މެޗުގައި 20 ލަނޑު ޖަހައިގެން ބޮޑު ތަފާތަކުން އެސްޓީއޯ މެޗު ކާމިޔާބު ކޮށްފި އެވެ.\nމި މެޗް އެސްޓީއޯ އިން ކާމިޔާބް ކުރީ އަފީފުއްދީނާއި ބައްދަލުކޮށް 20 ލަނޑު 1 ލަނޑުން ނެވެ. މި މެޗްގައި ފެނިގެން ދިޔައީ ފުލުފުލުގައި ލަނޑު ޖަހަމުން ދިޔަ މަންޒަރެވެ. ކޮންމެ ހާފެއްގައި 10 ލަނޑު ޖަހާ ލަނޑުގެ ގޮތުން ފަރަގު ބޮޑުވެގެން ދިޔަ މި މެޗްގެ މޮޅު ކުޅުންތެރިއަކަށް ހޮވުނު ހަސަން މުހައްމަދުވަނީ 14 ލަނޑު ޖަހާފައެވެ. އޭނާގެ އިތުރުން އެޓީމްގެ އިބްރާހިމް އާސިފް ވަނީ ހެޓްރިކް ވެސް ހަދާފައެވެ. އަދި މުހައްމަދު ނާސިހާއި ހުސައިން ފަޒީލް ވެސް ވަނީ ލަނޑެއް ޖަހާފައެވެ.\nމިއީ މި މުބާރާތުގައި އެންމެ ތަފާތު ބޮޑުކޮށް ނިމުނު ފުރަތަމަ މެޗެވެ.\nޒިގްޒެގް އިންޓަރ އޮފީސް ފުޓްސަލް މުބާރާތުގެ މިއަދު ކުޅެވުނު ފުރަތަމަ މެޗް އަތޮޅު ކައުންސިލުން ކާމިޔާބްކުރީ6ލަނޑު3ލަނޑުންނެވެ. މި މެޗްގެ މޮޅު ކުޅުންތެރިއަކަށް ހޮވުނު ކައުންސިލްގެ އާދަމް މުހައްމަދު ވަނީ ހެޓްރިކް ހަދާފައެވެ. އަދި އެޓީމްގެ އަބްދުއްސައްތާރު އަބޫބަކުރު2ލަނޑު ޖަހާފައިވާއިރު މުހައްމަދު އާދަމް ވެސް ވަނީ ލަނޑެއް ޖަހާފައެވެ. މި ޓީމުން ޖަހާފައިވަނީ ކޮންމެ ހާފެއްގައި ވެސް3ލަނޑެވެ. މި މެޗްގައި އޭއީސީގެ ލަނޑުތައް ޖަހާފައިވަނީ ދެވަނަ ހާފްގައެވެ. އެއީ މުހައްމަދު އަބޫބަކުރު ކާމިޔާބު ކޮށްދިން ދެ ލަނޑާއި ޒިޔާދު ރަޝާދު ކާމިޔާބުކޮށްދިން ލަނޑެކެވެ.\nމިމުބާރާތުގައި މާދަމާވެސް ދެ މެޗް ކުޅުމަށް ވަނީ ހަމަޖެހިފައެވެ. ފުރަތަމަ މެޗްގައި ބައްދަލުކުރާނީ އެމްއެންޑީއެފްއާއި ކުޅުދުއްފުށީ ކައުންސިލެވެ. އަދދި ދެވަނަ މެޗްގައި ބައްދަލު ކުރާނީ ޕޯޓްސް އާއި ކަސްޓަމްސް އެވެ.


vnews - London alifaanuge haadhisaaga maruvi meehunge adhadhu 17 ah\nލަންޑަން އަލިފާނުގެ ހާދިސާގައި މަރުވި މީހުންގެ އަދަދު 17 އަށް އަރައިފި\nއިއްޔެރޭ އަލިފާންރޯވެ އަނދާފައިވާ ގްރެންފެލް ޓަވަރު - ފޮޓޯ: އޭ.އެފް.ޕީ\nހުޅަނގު ލަންޑަންގައި ހުންނަ އާންމުން ދިރިއުޅޭ އެޕާޓްމަންޓް އިމާރާތް އަނދައި ހުލިވި ހާދިސާގައި މަރުވި މީހުންގެ އަދަދު 17 އަށް އަރައިފިއެވެ.\n24 ފަންގިފިލާއަށް ހަދާފައި ހުންނަ ގްރެންފެލް ޓަވަރުގައި އިއްޔެރޭ ހިނގި އަލިފާނުގެ ހާދިސާއަށްފަހު އަލިފާންގަނޑު ކޮންޓްރޯކޮށް، މީހުން ހޯދުމުގެ މަސައްކަތް އަލިފާން ނިއްވާ ފަރާތްތަކުން އަދިވެސް ކުރަމުން ގެންދާއިރު، އިމާރާތުގައި ދިރިއުޅެމުންދިޔަ އެތައް ބަޔަކު އަދިވެސް ވަނީ ގެއްލިފައެވެ.\nސްކައި ނިއުސްއަށް މައުލޫމާތު ދެއްވަމުން ފަޔަރ ކަމިޝަނަރ ޑެނީ ކޮޓްން ވިދާޅުވީ، ސީދާ އަދަދު ނޭނގޭ މިންވަރަށް އިމާރާތުގެ އެތެރޭގައި އަދިވެސް މީހުން އެބަތިބި ކަމަށެވެ. އެހެންކަމުން، މިހާދިސާގައި މަރުވި މީހުންގެ އަދަދު އަދިވެސް އިތުރުވާނޭ ކަމަށް އޭނާ ވިދާޅުވިއެވެ.\n"އެންމެ ހިތާމަވެރި ކަމަކީ، އިމާރާތުގެ އެތެރެއިން ދިރިހުރި އެއްވެސް މީހަކު ފެންނާނެ ކަމުގެ އުންމީދު މިހާރު ނެތުން" ޑެނީ ކޮޓްން ވިދާޅުވިއެވެ.\nއިއްޔެރޭ އަލިފާން ރޯވި އިމާރާތަކީ ގާތްގަނޑަކަށް 600 މީހުން ދިރިއުޅޭ އިމާރާތެއް ކަމަށް ވެއެވެ. އެކަމަކު އަލިފާނުގެ ހާދިސާ ހިނގިއިރު އިމާރާތުގައި ތިބީ ކިތައް މީހުންކަމެއް ސާފުނުވާ ކަމަށް ވެއެވެ.\nއަލިފާނުގެ ސަބަބުން ބައެއް އާއިލާތައް އެއްކޮށްވަނީ ވީނުވީއެއް ނޭނގި ގެއްލިފައެވެ. އަނދާ ހުލިފައިވާ އިމާރާތުގެ ތެރެއިން މިހާތަނަށް ފެނިފައިވާ މަރުވެފައިވާ މީހުންގެ ހަށިތަކުގެ ތެރެއިން ހަމީހަކު ދެނެގަނެވިފައި ވާއިރު، ފިހިގެން މަރުވެފައިވާ ހުރިހާ މީހުން ދެނެ ނުގަނެވޭނޭ ކަމަށް ފުލުހުންގެ ކޮމާންޑަރ ސްޓުއާރޓް ކުންޑީ ވިދާޅުވިއެވެ.\nއަރާފޭބުމަށް އެންމެ ސިޑިއެއް ހުންނަ މިއިމާރާތުގައި އަލިފާން ރޯވުމާއެކު އަރަމުންދިޔަ ބޯދުންގަނޑާއެކު އެތައް ބަޔަކު ވަނީ ސަލާމަތުން ނުކުމެފައެވެ. ބައެއް މީހުން އިމާރާތުގެ ކުޑަދޮރުތަކުން ފުންމާލައިގެން ސަލާމަތްވެފައި ވާއިރު، ބައެއް މީހުން އެމީހުންގެ ކުޑަ ދަރިންވެސް އިމާރާތުގެ ދޮރުތަކުން ބޭރަށް ވައްޓާލައިގެން ސަލާމަތް ވެފައިވާ ކަމަށް މީޑިއާއިން ރިޕޯޓް ކޮށްފައި ވެއެވެ.\nގްރެންފެލް ޓަވަރުގައި ރޯވި އަލިފާނާއި، އަލިފާނުގެ ސަބަބުން އިމާރާތް އަނދައިގެންދިޔަ ގޮތާ ބެހޭގޮތުން އިނގިރޭސިވިލާތުގައި އެތައް ބައެއްގެ ހިތުގައި ވަރުގަދަ ސުވާލުތަކެއް އުފެދިފައި ވެއެވެ. އަލިފާން ނިއްވާ ފަރާތްތަކުންނާއި ފުލުހުންވެސް ބުނެފައިވަނީ، އެމީހުންގެ ހަޔާތުގައިވެސް އެފަދަކަމެއް ނުދެކޭ ކަމަށެވެ. އެހާ އަވަހަށް މުޅި އިމާރާތަށް އަލިފާންގަނޑު ފެތުރިގެންދިއުމަކީ އާދަޔާ ޚިލާފް ކަމެއް ކަމަށްވެސް ފުލުހުން ބުނެފައި ވެއެވެ.\nމިހާދިސާގެ ފުރިހަމަ ތަހްގީގެއް ހިންގަން އިނގިރޭސި ބޮޑުވަޒީރު ތެރީސާ މޭ މިހާރުވަނީ ސަރުކާރުގެ ކަމާބެހޭ ފަރާތްތަކަށް އަމުރު ކުރައްވާފައެވެ. ބޮޑުވަޒީރު މިކަމަށް އަމުރު މިކުރެއްވީ، އަލިފާނުގެ ހާދިސާއާ ގުޅިގެން ވެސްޓްމިންސްޓަރގައި ބޭއްވި ޕާލަމެންޓް ބައްދަލުވުކަށް ފަހުގައެވެ.\nއަލިފާނުގެ ހާދިސާގައި އާއިލާގެ މެމްބަރުން މަރުވެ އަދި ގެދޮރު ހަލާކުވި އާއިލާތަކަށް ދިމާވެފައިވާ ހިތާމައިގައި ބައިވެރިވެވަޑައި ގަންނަވާކަމަށް ވިދާޅުވެ ހަމްދަރުދީ ފާޅުކުރައްވާފައި ވެއެވެ.\n"އެތައް ބައެއްގެ ދިރިއުޅުންވަނީ ބަރުބާދުވެފައި. އާއިލާތަކުގެ މެމްބަރުންގެ ފުރާނަވަނީ ގެއްލިފައި. މުޅި ކޮމިއުނިޓީއަށް އޭގެ އެންމެ ފުންމިނަށް ވަނީ ލޮޅުންވަނީ އަރާފައި. އެމީހުން ޖަވާބު ބޭނުންވޭ" އަލިފާން ރޯވި އިމާރާތް ހުންނަ ސަރަހައްދު ޕާލަމެންޓްގައި ތަމްސީލު ކުރެއްވުމަށް އަލަށް އިންތިޚާބުވެވަޑައި ގެންނެވި މެމްބަރ އެމާ ޑެންޓް ކޯޑް ވިދާޅުވިއެވެ.\nޕާލަމެންޓް މެމްބަރެއް ކަމަށްވާ ހެރިއެޓް ހާރމަންވަނީ، އަލިފާނުގެ ހާދިސާގެ ތަހްގީގަށް އަވަސް ނަޒަރަކުން ބައްލަވައި، ފިޔަވަޅު އެޅުއްވުމަށް ސިޔާސީ ފަރާތްތަކަށް ގޮވާލައްވާފައެވެ. ސިޔާސީ ފަރާތްތަކުން އަވަސް ފިޔަވަޅުތަކެއް ނާޅުއްވައިފިނަމަ އޭގެ ޒިންމާ ސަރުކާރުގެ ކެބިނެޓްގެ ފަޔަރ މިނިސްޓަރ ނިކް ހާރޑްއާއި، އެހެން ފަރާތްތަކުންވެސް އުފުއްލަވަން ޖެހިވަޑައިގަންނަވާނެ ކަމަށް ހާރަމަން އިންޒާރުވެސް ކުރައްވާފައި ވެއެވެ.


ރައީސް ސޯލިހުގެ ސަރުކާރުން ގައުމު ވިއްކައިލައިފި – އަބްދުއްރަހީމް - DhiDaily\nރައީސް ސޯލިހުގެ ސަރުކާރުން ގައުމު ވިއްކައިލައިފި – އަބްދުއްރަހީމް\nޕީއެންސީގެ ރައީސް އަބްދުއްރަހީމް\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހުގެ ގުޅިފައިވާ ކޯލިޝަން ސަރުކާރުން ދިވެހި ރާއްޖެ ވިއްކާލާ ދިވެހި ރައްޔިތުން އަޅުވެތި ކޮށްފައި ވާކަމަށް، އިދިކޮޅި ކޯލިޝަން ވަގުތީ ގޮތުން ހިންގެވުމުގެ ޒިންމާ އަދާ ކުރައްވަމުން ގެންދަވާ، ޕީއެންސީގެ ރައީސް އަބްދުއްރަހީމް ވިދާޅުވެއްޖެއެވެ.\nއެމަނިކުފާނު މިހެން ވިދާޅުވީ، ރައީސް ސޯލިހުގެ ސަރުކާރުން އިންޑިއާ އާއި އެކު ވެފައިވާ އުތުރު ތިލަފަޅުގެ އެއްބަސްވުމުގެ ހުރި ކަންކަން ނޫސްތަކުގައި ތިލަވުމާއި ގުޅިގެން ކުރެއްވި ޓުއީޓެއްގައެވެ.\n“ ޞާލިޙުގެ ކޯލިޝަން ސަރުކާރުން ދިވެހިގައުމު ވިއްކާލާ ދިވެހިން އަޅުވެތިކޮށްފި. ގައުމަށް ޣައްދާރުވެއްޖެ. ރައްޔިތުންނަށް ޚިޔާނާތްތެރިވެއްޖެ. ދިވެހިންގެ ދިވެހި ގައުމު އަނބުރާ ދިވެހިންނަށް ހޯދުމަށް ދިވެހިން ނުކުންނަންވީ ވަގުތުޖެހިއްޖެ“ އަދުރޭ ކުރެއްވި ޓުއީޓުގައި ވިދާޅިވިއެވެ.\nއުތުރު ތިލަފަޅު އެއްބަސް ވުމަކީ، އުތުރު ތިލަފަޅުގައި އިންޑިއާ އާއި ރާއްޖެ ގުޅިގެން ތައްޔާރުކުރާ އަސްކަރީ ބަނދަރާއި ޑޮކްޔާޑެއް ތަރައްގީ ކުރުމުގެ އެއްބަސް ވުމެކެވެ. މި އެއްބަސް ވުމުގައި ހުރި ކަންކަމާއި ގުޅިގެން ގިނަ ރައްޔިތުން އަންނަނީ ކަންބޮޑުވުން ފާޅު ކުރަމުންނެވެ.


Covid ge heydha bodhu thanun mahcah\nކޮވިޑްގެ ހޭދަ ބޮޑުތަކުން މައްޗަށް\nކޮވިޑް-19 އިން ރައްކާތެރިވުމަށް ވެކްސިން ޖަހާ ސެންޓަރެއް: ރާއްޖޭގައި މި ބަލީގެ ހާލަތު ވަނީ ގޯސްވެފައި -- ފޮޓޯ: އަވަސް\nކޮވިޑް-19 ގެ ބަލި ކޮންޓްރޯލް ކުރަން ސަރުކާރުން ކުރާ ހޭދަ ބޮޑުތަނުން އިތުރު ވެއްޖެ އެވެ.\nފިނޭންސް މިނިސްޓްރީން އާއްމުކުރި ކޮވިޑް-19 އިގެ ސްޕެންޑިން ރިޕޯޓްގައިވާ ގޮތުން މި މަހުގެ 10 ވަނަ ދުވަހުގެ ނިޔަލަށް ކޮވިޑް-19 އިގެ ސިއްހީ ކަންކަމަށް 1.6 ބިލިއަން ރުފިޔާ ވަނީ ހޭދަ ކޮށްފަ އެވެ. އެ މުއްދަތުގައި އެންމެ ބޮޑު ހޭދައެއް ކުރަމުން ގެންގޮސްފައި ވަނީ އައިޖީއެމްއެޗް އަށެވެ. އެ ހޮސްޕިޓަލުގެ އޮޕަރޭޝަނަށް އެކަނި 1.8 މިލިއަން ރުފިޔާ ހޭދަ ކޮށްފައިވެ އެވެ.\nކޮވިޑް-19 އިގެ ހެލްތު ސްޕެންޑިންގެ ތެރެއިން އެންމެ ބޮޑު ހޭދައެއް ކުރާ އެއް އިދާރާއަކީ ނޭޝަނަލް ޑިޒާސްޓާ މެނޭޖުމަންޓް ސެންޓަރު (އެންޑީއެމްއޭ) އަށެވެ. އެންޑީއެމްއޭ އަށް 867.9 މިލިއަން ރުފިޔާ މިހާތަނަށް ހޭދަވެފައިވެ އެވެ. އަދި ހެލްތު މިނިސްޓްރީ އަށް 469.2 މިލިއަން ރުފިޔާ ވަނީ ހޭދަވެފަ އެވެ. އަދި މި މުއްދަތުގައި ރާއްޖެ އަށް ބޭނުންވާ މެޑިކަލް ސާމާނު ގެންނަން ކުރި ހޭދަ އުޅެނީ 458.5 މިލިއަން ރުފިޔާގަ އެވެ.\nސިއްހީ ކަންތައްތަކަށް ކުރާ ހޭދައިގެ ތެރެއިން ކޮވިޑް-19 އާ ގުޅިގެން އިގްތިސޯދަށް ކުރާ އަސަރު ކުޑަ ކުރަން އިކޮނޮމިކް ރިލީފްގެ ދަށުން ވެސް ދަނީ ހޭދަ ތަކެއް ކުރަމުންނެވެ. މި ބަޔަށް 1.7 ބިލިއަން ރުފިޔާގެ ހޭދައެއް ކޮށްފައިވެ އެވެ. އިންކަމް ސްޕޯޓަށް 1.6 ބިލިއަން ރުފިޔާ ވަނީ ހޭދަކޮށްފަ އެވެ.\nކޮވިޑް-19 ގެ ސްޕެންޑިން ރިޕޯޓް ދައްކާ ގޮތުން މި ބަލި ކޮންޓްރޯލްކޮށް އިކޮނޮމީ ހިންގަން ކުރާ ހޭދައިގެ ޖުމްލަ 3.3 ބިލިއަން ރުފިޔާ އަށް ވުރެ ވަނީ މަތިވެފަ އެވެ.\nކޮވިޑް ރޯގާ ކޮންޓްރޯލް ކުރަން މަސައްކަތް ކުރަމުން ގެންދާއިރު، މި ބަލީގެ ހާލަތު ރާއްޖޭގައި ވަނީ އިތުރަށް ގޯސްވެފަ އެވެ. އެޗްޕީއޭގެ ތަފާސް ހިސާބުތައް ދައްކާ ގޮތުން އިއްޔެ ރާއްޖޭގައި މި ބައްޔަަށް 1091 މީހަކު ޕޮޒިޓިވްވި އެވެ. ޕޮޒިޓިވްވި މީހުނާއެކު ރާއްޖޭގެ ކޮވިޑް ނަންބަރު ވަނީ 37،019 އަށް އަރާފަ އެވެ.\nފިނޭންސް މިނިސްޓްރީ ކޮވިޑް ވެކްސިން ކޮވިޑް-19


AFC Cup: Dhe vana burah dhiumah New Radiant ge fahu hanguraama mirey! | Mihaaru\nބެންގަލޫރު ކޮޅަށް މާލޭގައި ލަނޑު ޖެހުމަށް ފަހު ނިއުގެ ކުޅުންތެރިން އުފާފާޅުކުރަނީ. -- ފޮޓޯ: ހުސެއިން ވަހީދު/ މިހާރު\n16 މެއި 2018 - 05:33 14 comments\nއިންޑިއާގެ އާސާމުގައި މިރޭ އެ ގައުމުގެ އައިޒޯލް އެފްސީއާ ދެކޮޅަށް ރާއްޖޭގެ ނިއު ރޭޑިއަންޓް ނުކުންނައިރު ބޮޑު ކާމިޔާބަކާ އެ ޓީމާ ދެމެދު އޮތީ ފިޔަވަޅެއްގެ ދުރުމިނެކެވެ. އެ ފިޔަވަޅު ސީދަލަށް އަޅައިފި ދެކުނު އޭޝިއާގެ ޓީމުތައް ހިމެނޭ ގްރޫޕުގެ އެއް ވަނަ ލިބި އޭއެފްސީ ކަޕުގެ ދެ ވަނަ ބުރުން ނިއު އަށް ފުރުސަތު ލިބޭނެ އެވެ.\nނޫ ޓީމަކީ މިހާތަނަށް މުބާރާތުގެ ގްރޫޕް ސްޓޭޖް ފަހަނައަޅައި ދިޔަ ރާއްޖޭގެ ހަމައެކަނި ޓީމެވެ. ނިއު އިން 2005 ވަނަ އަހަރުގެ މުބާރާތުގެ ސެމީ ފައިނަލުގައި ކުޅުނުއިރު 2013 ވަނަ އަހަރު ކުއާޓާ ފައިނަލުގައި ވާދަކުރި އެވެ. އޭގެ ކުރިއަށް ޖެހިލާއިރު 1995 ވަނަ އަހަރު އޭޝިއަން ކަޕްވިނާސް ކަޕުގެ ކުއާޓާ ފައިނަލުގައި އަދި 1996 ވަނަ އަހަރުގެ އޭޝިއަން ކްލަބް ޗެމްޕިއަންޝިޕުގެ ކުއާޓާގައި ވާދަކުރި އެވެ.\nގުވާގަޓީގެ އިންދިރާ ގާންދީ އެތުލެޓިކްސް ސްޓޭޑިއަމުގައި މިރޭ އައިޒޯލާ ދެކޮޅަށް ކުޅޭ މެޗުން ނިއު އަށް ދެ ވަނަ ބުރަށް ދިއުމަށް ބޭނުންވަނީ މޮޅެކެވެ. އެކަމަކު މިރޭ ހަމަ އެގަޑީގައި ޑާކާ އަބަހާނީ އާއި ބެންގަލޫރު ކުޅޭ މެޗުން ބެންގަލޫރު ބަލިވެއްޖެ ނަމަ، ނިއު މިރޭ ބަލިވިޔަސް ދެ ވަނަ ބުރަށް ދާނެ އެވެ. އަދި އަބަހާނީ އާއި ބެންގަލޫރުގެ މެޗު އެއްވަރުވެއްޖެ ނަމަ ނިއު އަށް އެއްވަރުކޮށްލައިގެން ވެސް އަނެއް ބުރަށް ދެވޭނެ އެވެ.\nނިއު އާއި ބެންގަލޫރު 12 ޕޮއިންޓް ލިބިފައިވާއިރު ނިއު އެއް ވަނައިގައި އޮތީ މި ދެ ޓީމު ކުޅުނު ދެ މެޗުގެ އެގްރިގޭޓުން ކުރި ލިބޭތީ އެވެ. ތިން ވަނައިގައި ހަތަރު ޕޮއިންޓާ އެކު އޮތް އަބަހާނީ އާއި އެއް ޕޮއިންޓާ އެކު ފުލުގައި އޮތް އައިޒޯލް ވަނީ ކަޓައިފަ އެވެ.\n"އެންމެ ފިޔަވަޅެއް އެކަމަކު މިއީ ބޮޑު ފިޔަވަޅެއް"\n"އަހަރެމެން ވަރަށް ރަނގަޅަށް ތައްޔާރުވެއްޖައިން. ތިން ދުވަސް ކުރިން މިތަނަށް އައިސްފިން. ރަނގަޅު، އަހަރެމެން މިއޮތީ އެންމެ ފިޔަވަޅެއް ދުރުގައި. އެކަމަކު އެ ފިޔަވަޅަކީ ވަރަށް ބޮޑު ފިޔަވަޅެއް،" މެޗުގެ ކުރިން އޮތް ނޫސްވެރިންގެ ބައްދަލުވުމުގައި ނިއުގެ ކޯޗު އޮސްކާ ބްރުޒޮން ބުންޏެވެ.\nސަބަބެއްގެ ގޮތުގައި އޭނާ ބުނީ މިއީ ރަށުން ބޭރުގައި ކުޅެން ޖެހޭ މެޗަކަށް ވުމާއި އައިޒޯލަށް ހާއްސަކޮށް އެ ޓީމުގެ ކޯޗު ސަންތޯޝް ކަޝްޔަޕަށް ކުރާ އިހުތިރާމް ކަމަށެވެ. ކަޝްޔަޕަކީ އިންޑިއާގައި ހުރި އެންމެ ތަޖުރިބާކާރު އެއް ކޯޗުކަމަށް އިޝާރާތްކޮށް އޮސްކާ ބުނީ އެ ޓީމުން ނިއު އަށް ޖައްސާނީ އުނދަގޫ މެޗެއް ކަމަށާއި އެއްވެސް ގޮތަކަށް ފަސޭހަ ވެދާނެ ކަމަށް ނުވިސްނާ ކަމަށެވެ.\n"އެކަމަކު ކޮންމެ ގޮތެއް ވިޔަސް އަހަރެން ގަބޫލުކުރާ ގޮތުގައި އަހަރެމެންގެ ގޭމް ކުޅެފި ނަމަ މަޑުމަޑުން މެޗުގެ ބެލެންސް އަހަރެމެން ކޮޅަށް އަންނާނެ. އަހަރެން ގަބޫލުކުރަނީ ވަރުގަދަ ސްކޮޑް އޮތީ ނިއުގައި ކަމަށް،" އޮސްކާ ބުންޏެވެ.\nމި ދެ ޓީމު މާލޭގައި ކުޅުނު މެޗުން ފަހަތުން އަރައި ނިއު މޮޅުވީ 3-1 އިންނެވެ. އޮސްކާ ބުނީ ނިއު އިން ކުޅޭ ގޮތާ މެދު ޓީމުގެ ކުޅުންތެރިންނަށް އިތުބާރު އެބައޮތް ކަމަށެވެ. އަދި އިދިކޮޅަށް ނުކުންނަ ޓީމުގެ ކުޅުމަށް ބަލައި ނިއުގެ ގޭމަށް މާބޮޑު ބަދަލެއް ގެންނަން ނުޖެހޭކަން ވެސް އޭނާ ފާހަގަކުރި އެވެ.\n"އަހަންނަށް ހީވަނީ މޮޅު ޓީމެއްގެ ފެށުމަކީ އެއީހެން. އަމިއްލަ ކުޅުމުގެ ސްޓައިލެއް އޮވެ އެ ސްޓައިލް ދެމެހެއްޓެންޏާ، އެއީ މޮޅެތި ޓީމުތައް ބައްޓަންވެފައި އޮންނަން ޖެހޭނެ ގޮތަކީ. އަހަރެމެންނަކީ ގިނަ ވަގުތު ބޯޅަ ގެންއުޅެ މެޗުގެ ކޮންޓްރޯލް ހޯދައިގެން ކުޅޭ ޓީމެއް. ބައެއް ފަހަރު ކައުންޓާ އެޓޭކް ކުރަން ހުސް ޖާގަ ހޯދަން ފަހަތަށް ވެސް ޖެހެން. އެކަން ބިނާވާނީ މެޗުގެ ހާލަތަށް،" އޮސްކާ ބުންޏެވެ.\nޑާކާ އަބަހާނީ އަތުން 5-1 އިން މޮޅުވި މެޗަށް ނުކުތް ނިއުގެ ފުރަތަމަ އެގާރަ: މިރޭ ވެސް ނުކުންނާނީ މި ފުރަތަމަ 11 ކަމަށް ބެލެވޭ. -- ފޮޓޯ: ނިޝާން އަލީ/މިހާރު\nމިރޭގެ މެޗުގެ މުހިއްމުކަމެއް އައިޒޯލަށް ނެތެވެ. އެ ޓީމު މުބާރާތުން ކަޓާފައިވާއިރު މިއީ ސީޒަނުގެ ވެސް ފަހު މެޗެވެ. އެކަމަކު އޮސްކާ ދެކޭ ގޮތުގައި އައިޒޯލަށް މެޗުގެ މުހިއްމުކަމެއް ނެތުމަކީ ނިއު އަށް ކުރިމަތިވެދާނެ ނުރައްކަލެކެވެ.\n"ސަބަބަކީ ޓެކްޓިކްސް އަށް އެއްވެސް ވަރަކަށް ވިސްނަން ނުޖެހި ހަމަ އަރާ ކުޅެލަން މި ޖެހެނީ އައިޒޯލަށް. އަނެއްކާ އެ ޓީމުން ބޭނުންވާނެ ތިން ޕޮއިންޓާ އެކު ސީޒަން ނިންމާލަން އޭއެފްސީ ކަޕުގައި އެކަން ކުރެވިފައި ނެތުމާ ވެސް އެކު. އަހަރެމެން ތިބޭނީ އެކަމާ ސަމާލުވެގެން. އަހަރެމެންގެ އިތުބާރު މަތިވެގެން ނުދާނެ. އެކަމަކު ފުރަތަމަ މިނެޓުން ފެށިގެން ވެސް ކުރެވުނު ހުރިހާ މަސައްކަތެއް ކުރާނަން،" އޮސްކާ ބުންޏެވެ.\nނިއު އިން ދެ ވަނަ ބުރަށް ދިއުމުގެ އަމިއްލަ ބާރު ހޯދީ ގަދަގަދަ ބެންގަލޫރު އަތުން މާލޭގައި 2-0 އިން މޮޅުވެގެންނެވެ. އޮސްކާ ބުނީ އެ ހިސާބުން ފެށިގެން އަމާޒަކަށް ހެދީ ބާކީ ދެ މެޗު ކާމިޔާބުކޮށްގެން ސީދާ އަމިއްލަ ބާރުގައި ދެ ވަނަ ބުރަށް ދާން ކަމަށާއި މިހިސާބުން އެ ފުރުސަތު ގެއްލުވާލެވެން ނޯންނާނެ ކަމަށެވެ.\n"ފުރަތަމަ ފިޔަވަޅު އަޅައިފިން މީގެ ދެ ހަފުތާ ކުރިން ޑާކާ އަބަހާނީ އަތުން މޮޅުވެގެން. ދެން މިއޮތީ ފަހު ފިޔަވަޅު. އެކަމަކު އެންމެ ބޮޑު ފިޔަވަޅު ވެސް މެ. މި ފުރުސަތު ގެއްލުވާލެން ނެތް،" އޮސްކާ ބުންޏެވެ.\nނިއުގެ ޑިފެންޑަރު އަކްރަމް އަބްދުލްގަނީ ބުނީ ފަހު ފިޔަވަޅު އަޅަން ޓީމު އޮތީ ތައްޔާރުގައި ކަމަށާއި ރަނގަޅު މެޗެއް ކުޅެ ރަނގަޅު ނަތީޖާއެއް ނެރެވޭނެ ކަމަށް އުއްމީދުކުރާ ކަމަށެވެ.\n"މޫސުމުގެ މައްސަލައެއް ނެތް. ރާއްޖެއާ ދާދި އެއްގޮތް. އެހެންވެ އެ އުނދަގުލެއް ނުވާނެ،" އަކްރަމް ބުންޏެވެ.\nނިއު އާއި އައިޒޯލް ކުޅޭ މެޗު ފަށާނީ ރާއްޖެ ގަޑިން މިއަދު އިރުއޮއްސި 6:15 ގަ އެވެ.


Male' Ge Ge Eh Sunnaafathikohllai Gahanaathakeh Vagah Nagaifi - Vaguthu\nރާއްޖޭގެ އަދަދު މިއަދު މައްޗަށް، ނަމަވެސް އިތުރު ބިރެއް ނެތް! -2ގަޑިއިރު ކުރިން\nމާލޭގެ ގެއެއް ސުންނާފަތިކޮށްލައި ގަހަނާތަކެއް ވަގަށް ނަގައިފި\n9 މަސް ކުރިން ( ޑިސެމްބަރު 13, 2019 )\nމާލޭގެ ގެއެއް ސުންނާފަތި ކޮށްލައި އެގޭގައި ހުރި ގަހަނާތަކެއް ވަގަށް ނަގައިފިއެވެ.\nމިހާރު ފޭސްބުކުގައި ދައުރުވަމުންދާ ޕޯސްޓެއްގައި ބުނެފައި ވަނީ ރޭ ބަޔަކު ވަދެ ސުންނާފަތި ކޮށްލާފައި ވަނީ މ.ފެންގަސްގޭ ފަސްވަނަ ފަންގިފިލާ ކަމަށާއި އެގެއިން ވަގަށް ގެންގޮސްފައި ވަނީ ގަހަނާ ތަކެއް ކަމަށެވެ.\nއެގޮތުން ވަގަށް ގެންގޮސްފައިވާ ކަމަށް ބުނެފައިވާ ތަކެއްޗަކީ، ފަށުގައިލާ ތިން ރަން ފުލާއި، ރަން ފަށަކާއި، ކަންފަތުގައިލާ ތިން އެހާއި، ފައިގައި އަޅާ ދެކެވެލިކޮޅާއި، ފައްޓަރުބައެއް އަދި އަތުގައި އަޅާ ރަންޕުލެޓު އުޅާތަކެކެވެ. އެ ޕޯސްޓް ކޮށްފައިވާ ފަރާތުން ބުނެފައިވާ ގޮތުގައި ވަގަށް ނަގާފައިވާ ތަކެތި ގެންގުޅޭ ކަން ނުވަތަ ވިއްކާކަން އެނގިއްޖެ ނަމަ އެފަރާތައް އެންގުމަށް އެދޭ ކަމަށެވެ.\nފޭސްބުކުގައި ހިއްސާކޮށްފައިވާ ފޮޓޯ ތަކުން ފެންނަ ގޮތުގައި، އެގެއަށް ބަޔަކު ވަދެފައި ވަނީ ދޮރެއް ހަލާކޮށްލައިގެންނެވެ. އަދި އެގެއަށް ވަދެ ގޭގެ ހިފާ ގެންގުޅޭ ތަކެތި ހަލާކު ކޮށް، ގޭގެ ކޮޓަރިތައްވެސް ސުންނާފަތިކޮށްލާފައިވާ މަންޒަރު އެ ފޮޓޯތަކުން ފެނެއެވެ.\nމިކަަމާއި ގުޅިގެން "ވަގުތު" އިން ފުލުހުންނާ ގުޅާލި ނަމަވެސް ފުލުހުންގެ ބަހެއްލިބޭގޮތް ވަނީ ނުވެފައެވެ.\nމި ދުވަސްކޮޅަު ޗުއްޓީ ދުވަސްކޮޅު ކަމުން، މާލޭގެ ތަންތަނުގައި އުޅޭ ފަރާތަކުން މުދަލަށާއި، ފައިސާ އަދި ގެދޮރަށް ބޮޑު އަހައްމިއްޔަތުކަމެއް ދީގެން ބެލެހެއްޓުމަށް ކަމާބެހޭ ފަރާތަކުން އިލްތިމާސް ކުރެއެވެ.\nދިވެެއްސަކު ވައްކަން ކުރާ ވީޑިއޯއެއް އާންމު ވެއްޖެ\nވައްކަން ކުރަން ވަން މީހާ ނިދާފައި އޮއްވާ ހައްޔަރުކޮށްފި\nވެސްޓޯ މޯބައިލް ފިހާރަ ފަޅާލި މީހާ ހައްޔަރުކޮށްފި\nޑިސެމްބަރު 13, 2019 14:47\nއެޖެންޑާ 19 ތަފާތުވާނެ... ދެން ރީނދޫ ކުދިން އަތިރިމައްޗަށް ޕުއްޕުލާން ތިބެގެން އަތްޖަހާ\nޑިސެމްބަރު 13, 2019 15:27\nއަސްލު ބޮޑު ވަގު އިނީ ޖަލުގަ\nޑިސެމްބަރު 13, 2019 17:18\nދެން ނަގުލީ ވަގުން ވެރިކަމުގަތިބެގެން ކު ދިވަގުން ހައްޔަރުކޮށް ޖަލަށްނުލެވިގެންއުޅެނީ މާވަގު ނަގުލީ ވަގަށް ބާރުނުދޭތީތަ...ލަ ދުހަޔާތްނެތުމުން ތިމާމެންގެ އައުރަ ފަލީހަތްވިޔަސް އަނެކުންގެ އައުރަ ދައްކަންތިބޭ...\nޑިސެމްބަރު 13, 2019 16:08\nމިވެރިކަން އައިފަހުން ރައްޔިތުންނަށް ހާއުފާ\nޑިސެމްބަރު 14, 2019 01:47\nފުލުހުންނަށް ގުޅީއޭ! އެފަކީރުންނަކާ ބެހޭ ކަންކަމެއް ނޫން ތީކީ. ސޔއޫދަށް ގުޅާ.


ޓްރަމްޕްގެ އަގު ވެއްޓޭ ގޮތަށް އާޓިކަލްއެއް ލިޔުއްވީ ނައިބު ރައީސް...\nއެމެރިކާގެ ސިޔާސީ މަސްރަހު\nޓްރަމްޕްގެ އަގު ވެއްޓޭ ގޮތަށް އާޓިކަލްއެއް ލިޔުއްވީ ނައިބު ރައީސް މައިކް ޕެންސްއެއް ނޫން: ވައިޓް ހައުސް\nއާޓިކަލްގެ ސަބަބުން މަސްރަހު ވަނީ ހޫނުވެފައި\n6 ސެޕްޓެންބަރ 2018 | ބުރާސްފަތި 19:07\nއެމެރިކާގެ ރައީސް ޑޮނަލްޑް ޓްރަމްޕް (ވ) ނައިބު ރައީސް މައިކް ޕެންސް (ކ) އާއިއެކު\nއެމެރިކާގެ ރައީސް ޑޮނަލްޑް ޓްރަމްޕްގެ އަގު ވެއްޓޭ ގޮތަށް ނިއުޔޯކް ޓައިމްސްގައި ޝާއިއުކޮށްފައިވާ ކޮލަމް ލިޔުއްވީ ނައިބު ރައީސް މައިކް ޕެންސްކަމަށް ދެކެވޭ ވާހަކަތައް ވައިޓް ހައުސްއިން ދޮގުކޮށްފިއެވެ.\nމައިކް ޕެންސްގެ ކޮމިއުނިކޭޝަންސް ޑިރެކްޓަރ އަދި އެމަނިކުފާނުގެ ޑެޕިއުޓީ ޗީފް އޮފް ސްޓާފް ޖެރޮން އާގެން ވިދާޅުވީ ޕެންސް އެއްޗެއް ލިޔުއްވާނަމަ އެމަނިކުފާނުގެ އަމިއްލަފުޅު ނަން ބޭނުންކުރައްވާނެކަމަށެވެ. އަދި އެލިޔުމުގައި ހުރި ވާހަކަތައް އާގެންވެސް ދޮގުކުރެއްވިއެވެ.\nރައީސް ޑޮނަލްޑް ޓްރަމްޕްގެ ފާޑުކިޔުންތައް އެންމެ ބޮޑަށް އަމާޒުވެފައިވާ އެއް މީޑިއާކަމަށްވާ ނިއުޔޯކް ޓައިމްސްގައި ނަން ނުޖަހާ ޝާއިއުކޮށްފައިވާ ކޮލަމްގެ މައްސަލަ ވަނީ ވަރަށް ބޮޑަށް ހޫނުވެފައެވެ. 'އަހަންނަކީ ޓްރަމްޕް ސަރުކާރުގައި ދެކޮޅު ހަދާ މީހުންގެ ތެރެއިން އެކެއް' ކަމަށް ބުނެ ލިޔެފައިވާ ލިޔުމަކީ ޓްރަމްޕްގެ ސަރުކާރުގެ އިސް ފަރާތެއްކަމަށް ނިއުޔޯކް ޓައިމްސްއިން ބުނެއެވެ.\nއެލިޔުމުގައިވާ ގޮތުން ޓްރަމްޕް ގެންނަވަން ބޭނުންފުޅުވާ ބައެއް ސިޔާސަތުތަކާއި ޓްރަމްޕްގެ ސަރުކާރުގެ އިސް ބައެއް ބޭފުޅުން ދެކޮޅު ހައްދަވައެވެ. އަދި ޓްރަމްޕްގެ ނާޤާބިލްކަމާއިމެދު އެލިޔުމުގައި ވަރަށް ބޮޑަށް ވާހަކަ ދައްކާފައިވެއެވެ. އަދި ޓްރަމްޕްގެ ވެރިކަމުގެ ޤާބިލްކަން ނެތްނަމަވެސް، އޭނާގެ އަރިހުގައި ވިސްނޭ މީހުން އެބަތިބިކަމަށާއި، ކަންކަން އިސްލާހުކުރުމަށް އެމީހުން މަސައްކަތްކުރަމުންދާކަމަށް ލިޔުމުގައި ބުނެފައިވެއެވެ.\nއެލިޔުން ލިޔުއްވީ މައިކް ޕެންސްކަމަށް ތުހުމަތުކުރެވުނީ އެމަނިކުފާނު ބޭނުންފުޅު ކުރައްވާ ބައެއް ބަސްތައް އެލިޔުމުގައި ބޭނުންކޮށްފައިވާތީއެވެ. މައިކް ޕެންސްގެ އިތުރުން ޚާރިޖީ ވަޒީރު މައިކް ޕޮމްޕެއޯއަކީވެސް އެކޮލަމް ލިޔުއްވިކަމަށް ތުހުމަތުކުރެވޭ އެއް ބޭފުޅެކެވެ. ޕޮމްޕެއޯވެސް ވަނީ އެއީ އެމަނިކުފާނުގެ ލިޔުއްވުމެއް ނޫންކަމަށް ވިދާޅުވެ، އެލިޔުނު ފަރާތަކަށް ވަރަށް ބޮޑަށް ފާޑުވިދާޅުވެފައެވެ.


2 ޞަމޫއީލް i\nޞަމޫއީލް ދެވަނަ ފޮތް\nމި ފޮތާ މެދު\nމި ފޮތަކީ ޞަމޫއީލް ފޮތުގެ ފަހު ބައެވެ. މި ދެފޮތް އެއްފޮތެއްގެ ގޮތުގައި ލިޔެވިފައި ނުވަނީ އޭރު ލިޔަން ގެންގުޅޭ ފަތް ނުވަތަ ކަރުދާހެއްގައި އެއްކޮށް ލިޔެވޭވަރަށް ވުރެން ދިގުވީމައެވެ.\nޞަމޫއީލް ވާހަކަ އަކީ ދާއޫދުގެފާނުގެ ރަސްކަމުގެ ތާރީޚެވެ.\nޝާއުލްގެފާނު އަވަހާރަވުމުން ޔަހޫޛާގެ މީހުން ދާއޫދުގެފާނު އެމީހުންގެ ރަސްކަލަކަށް ހޮވިއެވެ. އޭގެ ފަހުން ހަތް އަހަރު ވީ އިރު ވެސް ދާއޫދުގެފާނު އުޅުއްވަން ޖެހިވަޑައިގަތީ ޝާއުލްގެފާނުގެ ދަރިކަލުން އިޝްބޫޝަތު (އިސްރާއީލުގެ ރަސްގެފާނު) އާ ހަނގުރާމަ ކުރެއްވުމުގައެވެ. އިސްރާއީލީންގެ ތެރޭން ދިހަ ގަބީލާގެ މީހުން ބޭނުންވީ އިޝްބޫޝަތު ރަސްކަމަށް އިސްކުރާށެވެ. ދާއޫދުގެފާނު އިސްކުރަން ބޭނުންވީ ދެގަބީލާގެ މީހުންނެވެ. އެ ހަނގުރާމައަށް ފަހު ދާއޫދުގެފާނަށް މުޅި އިސްރާއީލުގެ ރަސްކަން ލިބިވަޑައި ގެންނެވިއެވެ.\nދާއޫދުގެފާނު ޔަބޫޝީންގެ އަތްދަށުން ޖެރޫސަލަމް ސަލާމަތް ކުރެއްވިއެވެ. އަދި އެރަށް އިސްރާއީލީންގެ ވެރި ރަށް ކަމުގައި ހެއްދެވިއެވެ.\nދާއޫދުގެފާނު އެރަށަށް ޢަހުދުނާމާ ފޮށިކޮޅު ގެންނަވައި އެރަށުގައި މާތްރަސްކަލާނގެއަށް ޚާއްސަ ބިނާއެއް ހައްދަވަން އުޅުއްވިއެވެ. އެހެންނަމަވެސް މާތްރަސްކަލާނގެ އެކަމަށް ހުރަސް އެޅުއްވިއެވެ. އެއީ ދާއޫދުގެފާނަކީ ހަނގުރާމަ ކުރައްވައި އެތައް ބައެއްގެ ލޭ އޮހޮރުވާފައިހުންނެވި ބޭކަލެއް ކަމުންނެވެ. އެހެންނަމަވެސް ދާއޫދުގެފާނަކީ މަތިވެރި ރަސްކަލެއްގެ ގޮތުގައި ދަމަހައްޓާނެ ކަމަށާއި އެކަލޭގެފާނުގެ ދަރިފަސްކޮޅުން އަބަދުވެސް އެކަކު ރަސްކަމުގައި ލައްވާނެ ކަމުގެ ވަޢުދުފުޅު އެކަލާނގެ ކުރެއްވިއެވެ.\nދާއޫދުގެފާނު އިސްރާއީލީންގެ އަދާވާތްތެރިންގެ މައްޗަށް ފަތަޙަ ހޯއްދަވައި އާރާއި ބާރު ހުރި ރަސްކަމެއްގެ ވެރިޔަކަށް ވެ ވަޑައިގަތެވެ.\nދާއޫދުގެފާނު އެކަލޭގެފާނުގެ ސިފައިންގެ އިސްވެރިޔަކު ހަނގުރާމައިގައި އުޅެނިކޮށް އޭނާގެ އަނބިމީހާ އާއެކު ނަހަމަ ގުޅުމެއް ހިންގެވިއެވެ. އޭގެ ނަތީޖާއަކަށް ވީ އެކަލޭގެފާނުގެ ޙަޔާތްޕުޅަށް ބޮޑެތި މުސީބާތްތަކެއް މާތްރަސްކަލާނގެ ފޮނުއްވެވުމެވެ. އަދި އެ ހުރިހާ މުސީބާތެއް އައީ އެކަލޭގެފާނުގެ އާއިލާގެ ތެރޭން ކަމަށްވުމެވެ.\nދާއޫދުގެފާނުގެ ދަރިކަލުން އަމްނޫން އެކަލޭގެފާނުގެ އަންހެން ދަރިކަނބަލުން ތަމާރު އާއެކު ގަދަކަމުން ގުޅުން ހިންގިއެވެ. އެކަމާހެދި ދާއޫދުގެފާނުގެ ދަރިކަލެއް ކަމަށް ވާ އަބްޝާލޫމް އަމްނޫން މަރާލިއެވެ. އަދި ފަހުން ދާއޫދާ ދެކޮޅަށް ހަނގުރާމައަށް ނުކުތެވެ.\nދާއޫދުގެފާނަކީ އެންމެ ފުރިހަމަގޮތުގައި އުޅުއްވި ބޭކަލެއް ނޫނެވެ. އެހެންނަމަވެސް އެކަލޭގެފާނަކީ މާތްރަސްކަލާނގެއަށް އަޅުކަން ކޮށް ކިޔަމަންތެރި ކަމުގައި ދެމި ހުންނެވި ބޭކަލެކެވެ.\nޔަހޫޛާގެ ރަސްކަން ދެމި އޮތްހާ ހިނދަކު މާތްރަސްކަލާނގެ ދާއޫދުގެފާނަށް ވަޢުދު ކުރެއްވި ކަންތައް ފުރިހަމަވިއެވެ.\nދާއޫދުގެފާނު ޔަހޫޛާގައި ރަސްކަން ކުރެއްވުން (1:1—4:12)\nދާއޫދުގެފާނު އެކުވެރި އިސްރާއީލުގައި ރަސްކަން ކުރެއްވުން (5:1—10:19)\nދާއޫދުގެފާނު ކުރެއްވި ފާފަތަކާއި އޭގެ ނަތީޖާ (11:1—20:26)\nދާއޫދުގެފާނުގެ ރަސްކަން ނިމުން (21:1—24:25)


ޖޭމްސް ބޮންޑުގެ ރޯލު ކުޅުނު ފުރަތަމަ އެކްޓަރު ޝޯން ކޮނެރީ މަރުވެއްޖެ – Haftha\nTue, 24 November, 2020, 11:52 pm\nޖޭމްސް ބޮންޑުގެ ރޯލު ކުޅުނު ފުރަތަމަ އެކްޓަރު ޝޯން ކޮނެރީ މަރުވެއްޖެ\nމަޝްހޫރު ފްރެންޗައިޒް ކަމަށްވާ "ޖޭމްސް ބޮންޑް"ގެ ރޯލުން އެންމެ ފުރަތަމަ ފެނިގެންދިޔަ ޝޯން ކޮނެރީ މަރުވެއްޖެ އެވެ.\nސްކޮޓްލެންޑަށް އުފަން ޝޯން އުފަން ވެފައިވަނީ 1930 ވަނަ އަހަރު އެވެ. އޭނާގެ ދަރިފުޅު ޖޭސަން ކޮނެރީ ބުނީ، ޝޯން މަރުވީ ބަލިކޮށް އުޅުމަށްފަހު، ރޭގެ ވަގުތެއްގައި ކަމަށެވެ. މަރުވި އިރު އުމުރަކީ 90 އަހަރެވެ.\nމީގެ 58 އަހަރު ކުރިން 1962 ވަނަ އަހަރު ނެރުނު ބޮންޑުގެ ފުރަތަމަ ފިލްމު "ޑރ. ނޯ" އިން ގިނަ ބައެއްގެ މަގުބޫލުކަން ހޯދި ޝޯން އަށް ވަނީ 1983 ވަނަ އަހަރާ ދެމެދު ނެރުނު ހުރިހާ ބޮންޑް ފިލްމެއްގައި އިނގިރޭސީ ހިޔާލީ ޖާސޫސީ އެޖެންޓުގެ ރޯލު ކުޅެފަ އެވެ.\n1987 ވަނަ އަހަރު ނެރުނު ފިލްމު "ދަ އަންޓަޗަބަލްސް"ގައި އޭނާ ދެއްކި މޮޅު އެކްޓިން އަށް 1988 ވަނަ އަހަރުގެ އޮސްކާ އެވޯޑްސްގައި ބެސްޓް ސަޕޯޓިން އެކްޓަރުގެ އެވޯޑް ހޯދި ޝޯން ވަނީ ދެ ބަފްޓާ އެވޯޑްސް އަދި ތިން ގޯލްޑެން ގްލޯބްސް ހޯދައިފަ އެވެ.\nއޭގެ އިތުރުން 1989 ވަނަ އަހަރު ޕީޕަލްސް މެގަޒިން އިން ހޮވި އެންމެ "ސެކްސިއެސްޓް މޭން އެލައިވް" ގެ މަގާމާއި 1999 ވަނަ އަހަރު ހޮވި "ސެކްސިއެެސްޓް މޭން އޮފް ސެންޗަރީ"ގެ މަގާމު ވެސް އޭނާއަށް ވަނީ ލިބިފަ އެވެ. އަދި ޝޯން އަށް ވަނީ ލައިފްޓައިމް އެޗީވްމަންޓް އެވޯޑް އާއި ކެނެޑީ ސެންޓާ ހޮނާ ވެސް އަރުވައިފަ އެވެ.\nޝޯން ކުޅެފައިވަ އެންމެ ބައެއް މަޝްހޫރު ފިލްމުތަކުގެ ތެރޭގައި "ދަ ހަންޓް ފޮ ރެޑް އޮކްޓޯބާ"، "އިންޑިއާނާ ޖޯންސް އެންޑް ދަ ލާސްޓް ކްރޫސޭޑް" އަދި "ދަ ރޮކް" ހިމެނެ އެވެ.


Alia aai Ranbir ge Brahmastra release kuraanee anna aharu? – Iru\nގިނަ ބަޔަކު އިންތިޒާރުކުރަމުންދާ ބޮލީވުޑް ފިލްމު “ބްރައްމަސްތުރާ” ރިލީޒް ކުރަން ނިންމާފައި އޮތީ އަންނަ 2022 ވަނަ އަހަރުގެ ހޫނުމޫސުމުގައި ކަމަށް ފަހުގެ ރިޕޯޓުތައް ބުނެފިއެވެ.\n“ބްރައްމަސްތުރާ” އަކީ އާލިއާ ބަޓް އާއި ރަންބީރު ކަޕޫރު އެކުގައި ސްކްރީނުން ފެންނާނެ ފުރަތަމަ ފިލްމެވެ. މި ދެތަރިން އުޅެނީ ހަގީގީ ދިރިއުޅުމުގައި ލޯބީގެ ގޮތުން ގުޅިގެންނެވެ. މި ފިލްމަށް އެހާ ގިނަ ބަޔަކު އިންތިޒާރު ކުރަމުންދާ އެއް ސަބަބަކީ ވެސް އެއީ އެވެ.\nއިންޑިއާގެ މުނިފޫހިފިލުވުމުގެ ޚަބަރުތައް ގެނެސްދޭ ނޫސްތަކުން ބުނާގޮތުގައި، އެ ފިލްމުގެ ބޮޑުބައި ނިމިފައި އޮތަސް، ޝޫޓުނުކޮށް ހުރި ބައެއް މަންޒަރުތައް ހުރުމުގެ ސަބަބުން، އެ މަސައްކަތް މި އަހަރުގެ އޮކްޓޯބަރު ނޫނީ ނޮވެމްބަރު ހިސާބުގައި ނިންމައިލެވޭތޯ ފިލްމުގެ ޑައިރެކްޓަރު ދަނީ މަސައްކަތް ކުރަމުންނެވެ. ނަމަވެސް އެކަން ވާން އޮތީ އިންޑިއާގެ ކޮވިޑް-19 ގެ ހާލަތު މިހާރަށްވުރެ ރަނގަޅުވުމުންނެވެ.\nއެ ފިލްމުގެ އެކްޓަރުން ހާމަކުރިގޮތުގައި، އެ ފިލްމު އަޅުވަން އެންމެ ރަނގަޅުވާނީ ބޮޑު ސްކްރީންގައި ކަމަށެވެ. ފިލްމު ނޭޅުވި އެހާ ދުވަސް މިވަނީ ވެސް އެ އަޒުމުގައި ޕްރޮޑަކްޝަން ޓީމު އޮތުމުން ކަމަށް ބުންޏެވެ. އެއީ، ކޮވިޑްގެ ހާލަތު ރަނގަޅު ނުވަނީސް ތިއޭޓަރުތަކުގައި ފިލްމު އަޅުވައިގެން އެންމެ ރަނގަޅު ނަތީޖާ ނުނުކުންނާނެތީއެވެ.\nކަފާލާތުގެ ދަށުން ޔާމީން ދޫކޮށްދޭން ސުޕްރީމް ކޯޓަށް ހުށައަޅައިފި\n“ބްރައްމަސްތުރާ” ގައި ނުބައިބައި ރޯލު ކުޅެނީ ޓީވީގައި މަސައްކަތް ކުރުމަށްފަހު ބޮލީވުޑަށް ވަަރަށް ފަހުން ނުކުތް އެކްޓްރެސް މޯނީ ރޯއީ އެވެ. މިއީ ފެންޓަސީ-އެކްޝަން ޖޯންރާގެ ފިލްމެކެވެ.


Atletico aiydhashuve Champion Liverpool kataifi\nއެޓްލެޓިކޯ އަތްދަށުވެ ޗެންޕިއަން ލިވަޕޫލް ކަޓައިފި\n-4months ago0- އަމީން\nރޭ ކުޅެވުނު ފޯރިގަދަ ޗެންޕިއަންސް ލީގު މެޗުގައި ލިވަޕޫލް އަދި އެޓްލެޓިކޯ މެޑްރިޑް ވާދަކުރި މެޗް 2-3 ކުން ކާމިޔާބުކޮށް އެޓްލެޓިކޯ މެޑްރިޑް ކުއާޓާ ފައިނަލަށް ދަތުރުކޮށްފިއެވެ.\nލިވަޕޫލްގެ ފަރާތުން ގިނަ ހަމަލާތަކެއް އުފެއްދިތަން ފެނުނު މި މެޗުގައި އެޓްލެޓިކޯގެ ކީޕަރު އޮބްލަކްގެ ހުށިޔާރުކަންވެސް ވަނީ ފާހަގަވެގެން ގޮސްފައެވެ.\nމެޗް ފެށުނީއްސުރެ ލިވަޕޫލް ވަނީ ގިނަ ވަގުތު ބޯޅަ ގެންގުޅެ ގިނަ ހަމަލާތަކެއް އެޓްލެޓިކޯ ގޯލަށް ފޮނުވާލާފައެވެ. ނަތީޖާއަކަށްވީ 43 ވަނަ މިނެޓުގައި ވައިނާލްޑަމް ބޮލުން ފޮނުވާލީ ހަމަލާއަކުން މެޗުގެ ލީޑް ލިވަޕޫލްއަށް ލިބުމެވެ. ފުރަތަމަ ހާފުގެ ނަތީޖާ ލިވަޕޫލް ކޮޅަށް ބުރަވެގެން ނިމުނުއިރު ދެވަނަ ހާފުގައިވެސް ފެނިގެން ގޮސްފައިވަނީ ފުރަތަމަ ހާފެކޭ އެއްގޮތަށް ލިވަޕޫލް އެޓޭކިންގ ފުޓްބޯޅައެއް ކުޅުނުއިރު އެޓްލެޓިކޯ މުޅިން ކަހަލަ ގޮތަކަށް ފަހަތަށް ފައިބައިގެން ކައުންޓާ އެޓޭކް ކުރަން މަސައްކަތްކުރި މަންޒަރެވެ.\nފުރިހަމަ ވަގުތުގެ ނަތީޖާ 1-0 ގައި އޮވެ ނިމުނު އިރު މެޗުގެ އެގްރިގޭޓް ނަތީޖާ 1-1 ކުން އެއްވަރު ވުމުގެ ސަބަބުން މެޗް ދެން ދިޔައީ އިތުރު ގަޑިއަށެވެ. އިތުރު ގަޑީގެ ވަރަށް ކުރީކޮޅު ފިރްމީނޯ ޖެހި ގޯލާއެކު އެގްރިގޭޓް ނަތީޖާ 2-1 ކުން ލިވަޕޫލްކޮޅަށް އެނބުރިގެން ދިޔައެވެ.\nމިއާއެކު ޗެންޕިއަން ލިވަޕޫލް މެޗް ކާމިޔާބުކޮށް ޖެހިގެން އޮތް ބުރަށް ދާނެކަމަށް ގިނަ ބަޔަކު ގަބޫލުކޮށްގެން ތިބިއިރު އެޓްލެޓިކޯގެ ލޮރެންޓޭވަނީ ކައިރިކައިރީގައި ޖެހި ދެގޯލާއެކު އެގްރީގޭޓުން އެޓްލެޓިކޯ ކޮޅަށް ނަތީޖާ ބުރަކޮށްލާފައެވެ.\nއިތުރު ގަޑީގެ އެންމެ ފަހު ވަގުތުކޮޅުގެ ތެރޭގައި ކުރީގެ ޗެލްސީގެ ފޯވަޑް އަލްވާރޯ މޮރާޓާވަނީ އެޓްލެޓިކޯގެ ތިން ވަނަ ގޯލް ކާމިޔާބުކޮށްދީ ލިވަޕޫލް އިތުރަށް މާޔޫސްކޮށްލާފައެވެ. ލިވަޕޫލްކޮށް ވައިން ގޯލުތަކުގައި އެޓީމުގެ ކީޕަރު އަދި ޑިފެންސްގެ މިސްޓޭކްތައް ވަރަށް ބޮޑަށް ފާހަގަވެގެން ގޮސްފައިވެއެވެ. ލިވަޕޫލް މިމެޗަށް ނުކުމެފައިވަނީ އެޓީމުގެ ފުރަތަމަ އޭގާރައިގަ ހިމެނޭ އެލިސަން ބެކާގެ ބަދަލުގައި އެޑްރިއަންއާއެކުއެވެ. އެލިސަންހުރީ ފަރިތަކުރުން ތަކުގައި ލިބުނު އަނިޔާއަކައި ގުޅިގެން ކުޅުމައި ދުރުގައެވެ.\nމިދެޓީމް ބައްދަލުކުރި ފުރަތަމަ ލެގުގެ މެޗް އެޓްލެޓިކޯގެ ދަނޑުގައި 1-0 ކުން ކާމިޔާބުކޮށްފައިވަނީ އެޓްލެޓިކޯއިންނެވެ. ރޭ ކުޅެވުނު މެޗުގެ ނަތީޖާއާއެކު އެޓީމް ކުއާޓާއިން ޖާގަ ހޯދާފައިވަނީ 4-2 ގެ އެގްރިގޭޓް ނަތީޖާއަކުންނެވެ.\nމެޗަށްފަހު ވާހަކަ ދައްކަމުން އެޓްލެޓިކޯގެ ކޯޗް ސިމިއޯނީ ބުނެފައިވަނީ މެޗަކީ ތާރީހުގައި ލިޔެވިގެން ދާނެ މެޗެއް ކަމަށައި އިދިކޮޅުން ނުކުތީ ވަރަށް މޮޅު ޓީމެއް ކަމަށެވެ. އޭގެ އިތުރުން ސިމިއޯނީ ވަނީ އެޓީމުގެ ކީޕަރު އޮބްލަކްއަށްވެސް ތައުރީފް ކޮށްފައެވެ. އެގޮތުން އޭނާބުނީ އޮބްލަކްއަކީ މިވަގުތު ދުނިޔޭގަ ހުރި އެންމެ މޮޅު ގޯލް ކީޕަރު ކަމަށައި އެޓޭކް ކުރުމުގައި ބާސެލޯނާއަށް މެސީ މުހިންމުވާ ފަދައިން ޑިފެންސްގައި އެޓްލެޓިކޯއަށް އޮބްލަކް މުހިންމުކަމަށެވެ.\nސޯޝަލް ސެންޓަރުގައި އައިސް ބާތު ފެސިލިޓީއެެއް ގާއިމްކޮށްފި01 week ago\nނ.ހޮޅުދޫގެ ޓާފް ދަނޑު ހަލާކުވިބާ؟03 weeks ago\nނިއު ނޯމަލްގައި ކުޅިވަރުތައް ކުޅޭނެގޮތުގެ އުސޫލެއް އާންމުކޮށްފި01 month ago\nޕްރިޒަން ކްލަބްގެ 2019 ވަނަ އަހަރުގެ އެންމެ މަގްބޫލު ކުޅުންތެރިޔަކަށް މުޙައްމަދު އައިމަން01 month ago\nމެސީގެ މޮޅުކުޅުމާއެކު ބާސާ މޮޅުވެއްޖެ01 month ago\nސަޕޯޓަރުން ނުވައްދާ ލިވަޕޫލް މެޗް އެވަޓަން ދަނޑުގައި01 month ago\nވައިރަހުގެ އަސަރުކޮށްފައިވާ ފަރާތްތަކަށް އެހީވުމަށް ފޮގްބާ ފަންޑްރެއިސްކޮށް ފައިސާގެ އެހީދެނީ24 months ago\nވެލެންސިއާގެ4ކުޅުންތެރިން އަދި ސްވިސް ފުޓްބޯޅަ ފެޑެރޭޝަނުގެ ރައީސް ކޮރޯނާވައިރަހަށް ޕޮޒިޓިވްވެއްޖެ04 months ago


Kiyavaidheyn feshithaa maheh adhi ves foiythah hama nuvey\nސްކޫލެއްގައި ކިޔަވަމުން އަންނަ ދަރިވަރުންތަކެއް-- ފޮޓޯ: ހިތަދޫ.ކޮމް\nކިޔަވައިދޭން ފެށިތާ މަހެއް، އަދި ވެސް ފޮތްތައް ހަމަ ނުވޭ\nދިރާސީ އާ އަހަރުގެ ކިޔެވުން ފެށުނުތާ މިހާރު ގާތްގަނޑަކަށް މަހެއްހާ ދުވަސްވެފައިވާއިރު ބައެއް ސްކޫލުތަކަށް ޓެކްސްޓް ފޮތްތައް ނުލިބޭ ކަމުގެ ޝަކުވާ ބޮޑުވެއްޖެއެވެ.\nއެކަމަކު، އެޑިއުކޭޝަން މިނިސްޓްރީން ވަނީ ޖެނުއަރީ 13 ގައި ޓެކްސްޓް ފޮތްތައް ލިބޭނެ ކަމަށް ކުރިން ބުނެފައެވެ. ސްކޫލުތައް ހުޅުވޭ ދުވަހު ފޮތްތައް ދޭނެ ކަމަށް އެޑިއުކޭޝަން ބުނި ނަމަވެސް ބައެއް ފޮތްތައް މިއަދާ ހަމައަށް ވެސް ބައެއް ސްކޫލުތަކަށް ލިބިފައި ނުވާތީ ބެލެނިވެރިންގެ ޝަކުވާތައް މިވަނީ އިތުރުވެފައެވެ.\nކަންބޮޑުވުން ފާޅުކޮށް، ގދ. އަތޮޅެއްގެ ސްކޫލަކުން "ސީއެންއެމް" އާ ވާހަކަ ދައްކި ބެލެނިވެރިއަކު ބުނީ، އެމީހާގެ ދަރިފުޅު ކިޔަވަމުން އަންނަ ސްކޫލުގެ ގްރޭޑު ނުވައެއްގެ ސޯޝަލް ސްޓަޑީޒް އާއި ގްރޭޑު އަށެއްގެ ސައިންސް ފޮތް އަދި ވެސް ނުލިބޭ ކަމަށެވެ.\nއޭގެ އިތުރުން ގްރޭޑު ނުވައެއްގެ އެއްވެސް ޓީޗާސް ގައިޑެއް ވެސް ސްކޫލަށް ލިބިފައި ނުވާ ކަން ސީއެންއެމަށް ވަނީ އެގިފައެވެ.\nއިމާދުއްދީން ސްކޫލުން ސީއެންއެމްއަށް ވާހަކަ ދެއްކި ބެލެނިވެރިއަކު ބުނީ، އެ ސްކޫލުގައި ކިޔަވަމުން އަންނަ ދަރިވަރުންގެ ތެރެއިން ފޮތްތައް ހަމަނުވަނީ އަތޮޅު ތެރެއިން އެ ސްކޫލަށް ކިޔަވަން އައި ކުދިންގެ އެކަނި ކަމަށެވެ. އެގޮތުން އެކުދިންގެ ފޮތްތައް ލިބޭނީ ރަށުން ކަމަށް ސްކޫލުން މައުލޫމާތުދޭ ކަމަށް އެ މީހާ ބުނެއެވެ.\nސީއެންއެމްއަށް އެނގިފައިވާ ގޮތުގައި ށ. އަތޮޅާއި ރ. އަތޮޅުގެ ބައެއް ސްކޫލުތަކުގެ ބައެއް ދަރިވަރުންގެ ފޮތްތައް އަދި ވެސް ހަމައެއް ނުވެއެވެ. އަދި ގްރޭޑް ނުވައެއްގެ އެއްވެސް ޓީޗާސް ގައިޑެއް އޭގެ ތެރެއިން ބައެއް ސްކޫލުތަކަށް ނުލިބޭ ކަމަށް ވެއެވެ.\nސްކޫލުތައް ފެށުންތާ މިމަހުގެ 13 ގައި މަސް ދުވަސްވާއިރު އަރަބިއްޔާ ސްކޫލުގެ ޓީޗަރުން ވެސް އަދި ހަމައެއް ނުވެއެވެ. އަރަބިއްޔާ ސްކޫލަށް ޓީޗަރުންގެ ދަތިކަން ކުރިމަތިވެފައި ވަނީ އަޒްހަރު ޔުނިވާސިޓީން އެ ސްކޫލަށް ފޮނުވަން ޖެހޭ 22 ޓީޗަރުންގެ ތެރެއިން 18 ޓީޗަރަކު އަދި ރާއްޖެ ނުގެނެވިގެންނެވެ. އެކަމަކު މިމަހުގެ ތެރޭގައި ޓީޗަރުން ގެނެވޭކަމުގެ ޔަގީންކަން އެ ސްކޫލަށް އެޑިއުކޭޝަނުން ދޭ ކަމަށް އެސްކޫލުގެ ޕްރިންސިޕަލް މުހައްމަދު ސުޖާއު އަބްދުއްރަހީމް ސީއެންއެމްއަށް ވިދާޅުވެއެވެ.\nއެ ސްކޫލުގައި މިހާރު ކިޔަވައިދެމުން އަންނަނީ އިސްލާމިކް ޔުނިވާސިޓީން ޓީޗަރުން ގެނެސްގެނެއެވެ. އެހެންކަމުން، ސައިންސް ސްޓްރީމާއި އާއި ބަހުގެ ގަވައިދުގެ އެއްވެސް މާއްދާއެއް މިވަގުތު އެސްކޫލުގައި ކިޔަވައެއް ނުދެވެއެވެ.\nރާއްޖޭގެ 213 ސްކޫލަކަށް ބޭނުންވާ ހުރިހާ ވަސީލަތްތަކާއި ޓީޗަރުން ވެސް ހަމަކަމަށް އެޑިއުކޭޝަން މިނިސްޓަރު ޑރ. އައިޝަތު އަލީ ވަނީ ސްކޫލުތަކުގެ ކިޔެވުން ފެށުމުގެ ކުރިން ވިދާޅުވެފައެވެ. އެހެންކަމުން، ސްކޫލުތަކުގެ ދަރިވަރުންނަށް ފޮތްތައް ހަމަޖެހޭނީ ކޮންއިރަކުތޯ ބެލުމަށް ސީއެންއެމުން އެޑިއުކޭޝަން މިނިސްޓްރީއަށް ގުޅިނަމަވެސް އެކަމާއި ގުޅިގެން އެމިނިސްޓްރީގެ ބަހެއް އަދި ނުލިބެއެވެ.\nޕްރީ ސްކޫލުން ފެށިގެން ގްރޭޑް 12 އާ ހަމައަށް މިއަހަރު 73،035 ދަރިވަރަކު ކިޔަވާނެއެވެ. އަދި އެކުދިންނަށް ކިޔަވައިދިނުމުގައި 9000 އަށް ވުރެ ގިނަ ޓީޗަރުން މަސައްކަތް ކުރާނެ އެވެ.\n22 ޓީޗަރުންގެ ތެރެއިން 18ޓީޗަރ އަދި ނާދޭ މީހަކު ބްރާންތި ވެދާނެ\nޔާމިން ވަޒީފާ ދީފަ ތިބިމީހުން ސަރުކާރަށް ޖެއްސުން ކުރަންޔާ އެކަުގެ ދަތިކަން ރައްޔިތުންނަށް އިހްސާސް ވާނެ


Maziya in TC buraki jahsuvaifi | Mihaaru\nޓީސީގެ ދަގަނޑޭ (ކ) އަށް މާޒިޔާގެ ޑުންގާ ހުރަސްއަޅަނީ. --ފޮޓޯ: ނިޝާން އަލީ/ މިހާރު\n25 ނޮވެމްބަރ 2018 - 18:462comments\nޓީސީ ސްޕޯޓްސް ކްލަބުން ދެ ލަނޑު ޖަހައި، ދިރާގު ދިވެހި ޕްރިމިއާ ލީގު ފުރަތަމަ ފަހަރަށް ކާމިޔާބުކުރުމާ ދާދި ގާތުގައި އޮއްވާ މާޒިޔާ އިން ފަހަތުން އަރައި ހަތަރު ގޯލް ޖަހައި 4-2 އިން އެ ޓީމު ބަލިކޮށް، ލީގު ކާމިޔާބުކުރުމުގެ އުއްމީދު އާކޮށްފި އެވެ.\nމިއަދުގެ މެޗުން އެއްވަރުކޮށްލައިގެން ވެސް ޓީސީ އަށް ލީގު ލިބެން އޮތްއިރު އެ ޓީމަށް ދެން އޮންނާނީ މާޒިޔާ އާއި ނިއު ރޭޑިއަންޓް ބުރާސްފަތި ދުވަހު ކުޅޭ މެޗުން މާޒިޔާ ޕޮއިންޓެއް ގެއްލުވާލާތޯ އިންތިޒާރުކުރުމެވެ. އެހެންވެއްޖެ ނަމަ ޓީސީ އަށް ލީގު ކާމިޔާބުކުރެވޭނެ އެވެ. އެ މެޗުން މާޒިޔާ މޮޅުވިޔަސް، ފަހު މެޗުގައި ހުކުރު ދުވަހުގެރޭ އީގަލްސް އަތުން ޕޮއިންޓެއް ހޯދައިގެން ވެސް ޓީސީ އަށް ލީގު ކާމިޔާބުކުރެވޭނެ އެވެ.\nމާޒިޔާ އަށް އޮތީ ނިއު އަތުން މޮޅުވެ، އަދި ފަހު މެޗުން އީގަލްސް އަތުން ޓީސީ ބަލިވޭތޯ ތިބުމެވެ. ޓީސީ އެއް ވަނައިގައި 39 ޕޮއިންޓާ އެކު އަދިވެސް އޮތްއިރު މާޒިޔާ މިވަނީ 37 ޕޮއިންޓް ހަމަކޮށް ޓީސީއާ ދެ ޕޮއިންޓަށް ގާތްކޮށްފަ އެވެ.\nޓީސީގެ ކޯޗު މުހައްމަދު ނިޒާމް (ނިޒާމްބެ) ބުނީ ޓީމުގެ ގިނަ ކުޅުންތެރިން މިފަދަ ހާލަތްތަކަށް ތަންކޮޅެއް އާ ކަމަށާއި އެކަމަކު މި މެޗުން ބަލިވި ނަމަވެސް އޭނާ އެކަން ނަގާނީ ޕޮޒިޓިވްކޮށް ކަމަށެވެ.\n"މިހާރު މިއޮތީ ލީގު އޭގެ ބިއުޓީގައި، ފަހު މެޗުން އަމިއްލަ ބާރުގައި މޮޅުވެ ކާމިޔާބުކުރުމުގެ ފުރުސަތު ލިބިފައި،" ނިޒާމްބެ ބުންޏެވެ.\nޓީސީގެ ފޭދޫ އިއްބެ (ކ) އާއި ސައްޓު އުފާފާޅުކުރަނީ. --ފޮޓޯ: ނިޝާން އަލީ/ މިހާރު\nމި މެޗުގައި ޕްރެޝަރާ ކުރިމަތިލާން ޖެހުނުއިރު ފަހު މެޗުގައި އަމުދުން ޕްރެޝަރު އޮންނާނެ ނޫންތޯ އެހުމުން ނިޒާމްބެ ބުނީ އޭނާ އަށް ވިސްނެނީ އެއަށް ވުރެ ޕޮޒިޓިވްކޮށް ކަމަށެވެ.\n"އެއީ ޓީސީ އަކީ ބަލިވީމާ ޖެހިގެން އަންނަ މެޗުގައި ގައިގައި ނެތް ހިތްވަރު ނެރެ މޮޅުވާނެ ޓީމަކަށް ވާތީ. އެހެންވީމާ އަޅުގަނޑު ނަގާނީ ޕޮޒިޓިވްކޮށް މިކަން،" ނިޒާމްބެ ބުންޏެވެ. "އަނެއްކާ ޓީސީ އަކީ ޑިފެންސް ކޮށްގެން ކުޅެން އުނދަގޫ ޓީމެއް. ދެން މެޗުގައި އަމިއްލަ ބާރުގައި ސީދާ މޮޅުވެގެން ވިން ކުރެވޭނެ ކަމުގެ ގެރެންޓީ އޮންނާނެ. އެހެންވީމާ އުއްމީދު އެބައޮތް."\nމާޒިޔާގެ ކޯޗު އިސްމާއިލް މަހަފޫޒް (އިންމަ) ބުނީ އޭނާގެ ޓީމުން މެޗަށް ނުކުތީ، އޮތް ހަމައެކަނި ފުރުސަތަކީ މިއީކަން ދަނެގެން ކަމަށާއި ކާމިޔާބީގެ ސިއްރަކީ އެއީ ކަމަށެވެ. އަދި ޓީސީ ފަދަ ވަރުގަދަ ޓީމެއްގެ އަތުން ފަހަތުން އަރައި މޮޅުވި މޮޅުވުމަކީ ކުޅުންތެރިންގެ މެންޓާލިޓީ ވަރުގަދަކަން ހާމަވާކަމެއް ކަމަށް އިންމަ ބުންޏެވެ.\n"އަދިވެސް އަޅުގަނޑުމެންގެ މަސައްކަތަކަށް ބަދަލެއް ނާދޭ. ކުރިން ވެސް ފާހަގަކުރިން ހެން ފުރުސަތު އޮތީމާ ފަހު ވަގުތާ ހަމަޔަށް ވެސް މަސައްކަތްކުރާނަން،" އިންމަ ބުންޏެވެ.\nމިއަދުގެ މެޗު ފަށައިގެން މާޒިޔާ އިން ނުރައްކާތެރި ދެ ހަމަލާ އުފައްދާފައިވަނިކޮށް 15 ވަނަ މިނެޓުގައި އިބްރާހިމް މަހުދީ (ފޭދޫ އިއްބެ) ވަނީ ޓީސީ އަށް ކުރި ހޯދައިދީފަ އެވެ. މާޒިޔާގެ ޑިފެންޑަރު ސަމޫހޫ އަލީ (ސަމުއްޓެ) ފައިގައި ޖެހިފައި އޭރިއާ ތެރެއިން އިއްބެ އަށް ލިބުނު ބޯޅަ އޭނާ ޖެހުމުން ގޯލަށް ވަނީ މާޒިޔާގެ ގޯލްކީޕަރު ހުސެއިން ޝަރީފުގެ ފައި ދޭތެރެއިންނެވެ. އެ ލަނޑަށް ފަހު މާޒިޔާ އަށް ހަމަޔަކަށް ނޭޅެނީސް 23 ވަނަ މިނެޓުގައި އަލީ އަޝްފާގް (ދަގަނޑޭ) ވަނީ ޓީސީގެ ލީޑު ފުޅާކޮށްދީފަ އެވެ. ސާދު ނިޒާރު ހުރަސްކުރި ބޯޅަ ދަގަނޑޭ ވަނީ މާޒިޔާގެ ޑިފެންޑަރެއްގެ ފަހަތުގައި ހުރެ މަޑުމަޑުން ގޯލުގެ އެތެރެއަށް ވައްދާލައިފަ އެވެ.\nޓީސީގެ ދަގަނޑޭ (ވ) އަތުން ބޯޅަ ހޯދަން މާޒިޔާގެ ސަމުއްޓެ މަސައްކަތްކުރަނީ. --ފޮޓޯ: ނިޝާން އަލީ/ މިހާރު\nޓީސީގެ ބޮޑު ލީޑާ އެކު މާޒިޔާ އަށް އެ ޓީމު އަތުނުވާނެ ކަމަށް ބެލެވުނު ނަމަވެސް އެ ޓީމުން ވަނީ ފުރަތަމަ ހާފު ނިމުމުގެ ކުރިން ދެ ލަނޑު ޖަހައި އެއްވަރުކޮށްފަ އެވެ. ފުރަތަމަ ލަނޑު 40 ވަނަ މިނެޓުގައި ކޮނޭލިއަސް ސްޓެވާޓް ވައްދާލީ ނާއިޒް ހަސަން (ދާދު) ދިން ބޯޅައަކުންނެވެ. އަދި އޭގެ އިރުކޮޅެއް ފަހުން ސްޓެވާޓް ނެގި ހުރަހަކުން ދާދު ވަނީ ބޮލުން ގޯލް ޖަހައިފަ އެވެ.\nދެ ވަނަ ހާފުގައި ޓީސީން ކުރިއަށް ޖެހިގެން ކުޅުނުއިރު އޭގެ ފައިދާ މާޒިޔާ އިން ނެގީ ކައުންޓާ އެޓޭކުގަ އެވެ. އެގޮތުން އެ ޓީމުން ފުރަތަމަ ފަހަރަށް ލީޑު ނެހީ 60 ވަނަ މިނެޓުގައި މޫސާ ޔާމީން (ޔާންބެ) ޖެހި ގޯލުންނެވެ. ޓީސީ ކުޅުންތެރިޔެއްގެ ގައިގައި ޖެހިފައި ބޯޅަ ފެނު ޖެހިފައި މައްޗަށް އެރި ވަގުތު ޔާންބެ ވަނީ ބާރު ޝޮޓަކުން ގޯލަށް ބޯޅަ ވައްދާލައިފަ އެވެ.\nމާޒިޔާ އިން ތަފާތު ބޮޑުކުރީ 79 ވަނަ މިނެޓުގައި ދާދި ޖެހި ގޯލުންނެވެ. ކައުންޓާގައި ސްޓެވާޓް އަރައި މާޒިޔާގެ ދެ ޑިފެންޑަރުންނަށް އެއްވެސް ފުރުސަތެއް ނުދީ ފޮނުވާލި ޝޮޓް ގޯލް ދަނޑީގައި ޖެހިފައި ނުކުތް ވަގުތު ދާދު ވަނީ ހުސްކޮށް އޮތް ގޯލުގެ ތެރެއަށް ވައްދާލައިފަ އެވެ. މާޒިޔާގެ ތިން ލަނޑުގައި ވެސް ދާދު އާއި ސްޓެވާޓްގެ ހިއްސާ އޮތްއިރު މި ދެ ކުޅުންތެރިންނަކީ މިދިޔަ އަހަރު ޓީސީގައި ވިދާލި ދެ ކުޅުންތެރިންނެވެ.\nމާޒިޔާ-ނިއު އެއްވަރުވެ، ލީގު ޗެމްޕިއަންކަން ޓީސީ އަށް


EC Ge Ninmun Thakah Maumoon Maruhabaa Vidhaalhu Vejje - Vaguthu\nއީސީގެ ނިންމުންތަކަށް މައުމޫން މަރުހަބާ ވިދާޅުވެއްޖެ\nއިލެކްޝަންސް ކޮމިޝަނުން މިއަދު ނިންމި ނިންމުންތަކަށް، ކުރީގެ ރައީސް މައުމޫން އަބްދުލްގައްޔޫމް މަރުހަބާ ވިދާޅުވެއްޖެއެވެ.\nއީސީން މިއަދު މުހިއްމު ދެ ނިންމުމެއް ނިންމާފައިވާއިރު ފުރަތަމަ ނިންމުމަކީ ސުޕްރީމް ކޯޓުން ވަކި ގޮތެއް ކަނޑައަޅުއްވަން ދެން، ރައްޔިތުން މަޖިލީހުގެ 12 ދާއިރާއެއްގެ ބައި އިލެކްޝަން ބޭއްވުމަށް އެ ކޮމިޝަނުން ކުރިން ނިންމި ނިންމުން ބާތިލުކުރުމެވެ.\nމީގެއިތުރުން މިދިޔަ ހުކުރު ދުވަހު ޕީޕީއެމް އިން ބޭއްވި ކޮންގްރެސް ބާތިލުކުރުމަށް ވެސް އީސީން މިއަދު ވަނީ ނިންމާފައެވެ. ކޮންގްރެސް ބާތިލުކުރުމަށް އީސީން ނިންމީ އެ ކޮންގްރެސް ބާއްވާފާއިވަނީ އިޖުރާތުތައް ފުރިހަމަނުކޮށް ކަމަށް ބުނެއެވެ.\nއީސީން ނިންމި ނިންމުންތަކާ ގުޅިގެން މައުމޫން ކުރެއްވި ޓްވީޓެއްގައި ވިދާޅުވީ އީސީން މިއަދު ނިންމި "ތާރީހީ" ނިންމުންތަކަށް މަރުހަބާ ދަންނަވާ ކަމަށެވެ. އަދި މި ނިންމުންތަކަކީ ޑިމޮކްރެސީގެ ހަމަތަށް ގާއިމު ކުރުމަށް ލިބުނު ވަރަށް ބޮޑު ބާރެއް ކަމަށްވެސް މައުމޫން ވިދާޅުވިއެވެ.\nޕީޕީއެމްގެ ކޮންގްރެސް ބާތިލުކުރަން އީސީން ނިންމިއިރު އެ ކޮންގްރެސްގައި ހުރިހާ ބައިވެރިންގެ އިއްތިފާގުން ޕާޓީގެ ރައީސްކަމަށް، ޕާޓީގެ މިހާރުގެ މުސްތަޝާރު ޢަބްދުﷲ ޔާމީން ޢަބްދުލްޤައްޔޫމް ވަނީ އިންތިޚާބު ކޮށްފައެވެ.\nއޮކްޓޯބަރ 3, 2018 15:48\nބާރަ މެމްބަރުންގެ ގޮނޑި ނުގެއްލޭ ކަމަށް އީސީން ނިންމި ނިންމުން މަމެން ޕިންކީން އެއްގޮތަކަށް ވެސް ގަބޫލެއް ނުކުރާނަމޭ ތަމެންނަށް އެއްގޮތަކަށް ވެސް އެކަން އެގޮތަށް ނުނިންމޭނެއޭ ތިޔާއީ މިހާރު އިންސާފުގެ މަގު އެއްކިބާ ކޮށް ފައި ތަމެން ނިމިދިޔަ ރިޔާސީ އިންތިޚާބުގައި ވޯޓް ގައި އޮޅުވާލި އޮޅުވާލުން ގަނޑު ފޮރުވަން ވެގެން ކުރާ ކަމެކޭ އީސީގެ ރައީސް ބުނި ދޯ ފުލުހުންނަށް މައްސަލަ ހުށައަޅާނެ ކަމަށް ކޮބާ ހުށައެޅި މައްސަލަ ނެތް ދޯ ތިޔާއީ ވަގުވޯޓް ކަން ޔަގީނޭ..\nއެފަހަރު ބުނާނެ ޕީޕިއެމް ކޮންގުރެސް ހުއްޓުވުމުގެ އެއްވެސް ހުއްޖަތެން ނެތް ވާހަކަ އަނެއް ފަހަރު މިބުނަނީ ކޮންގުރެސް ބަލައި ނުގަނެވޭ ވަހަކަ މީ ކޮން އުސޫލެއް އީސީ އަށް ލާފަ ހުންނަނީ ގަމާރުންތޯ\nޢަނބިންނާ ދަރިންގެ ޢައުރަ ނިވާކޮށްބަލަ އޭރުން ތިހުރިހާ ކަމެއްގެ ހެޔޮ ޖަޒާ ކަލެއަށް ލިބޭނެ\nމީނަވެސް ސަރުކާރު ފަޅީގަ ހުރި އިރު، ހަމަ އެ ހުރިހާ ވާނެއް އެރުވިއޭ އިދިކޮޅު މެމްބަރުންނަށް! ކީކޭ ދެން ބުނާނީ!\nޕީޕީއެމް އަކީ މައުމޫނު ތަރިކަ މުދާގަނޑެއް ނޫން\nއޮކްޓޯބަރ 3, 2018 20:27\nއެލެކްޗޮމިސަން ވެސް ހަމައިންނެއްޓެނީ،\nމައުމޫން އެތަނަށްވެސް ބަތްބަނަފި!!!!!!!!!!\nއޮކްޓޯބަރ 3, 2018 21:46\nޜައީސް ނަޝީދުގެ ސަރުކާރު ވައްޓާލަން ބަޣާވާތް ކުރުމުގަވެސް، އަޑީގަ ހުރީ މިކަލޭގެ.\nއޮކްޓޯބަރ 3, 2018 21:51\nބާރުތައް ބޭނުންވެގެން ހޭބަލިވެފަ ހުރި މީހެއް. ޢިބޫއާ ، ފައިސަލްއާވެސް ބައްދަލުކުރަން ބޭނުންވީމަ، އެމީހުންވެސް ގެންނަނީ މީނަގެ ފައިބުޑަށް،


Dhiraagu muvahzafun ah covid vaccine dheyn fashaifi\nދިރާގު މުވައްޒަފެއް ވެކްސިން ޖަހަން ތައްޔާރު ވެގެން -- ފޮޓޯ: ދިރާގު\nރާއްޖޭގައި ފުޅާ ދާއިރާއެއްގައި ފޯނާއި އިންޓަނެޓުގެ ހިދުމަތްދޭ ދިރާގު މުވައްޒަފުންނަށް ކޮވިޑް-19 ގެ ވެކްސިން ޖަހަން ފަށައިފި އެވެ.\nދިރާގުން ބުނި ގޮތުގައި ހިދުމަތް ދިނުމުގައި އެންމެ ކުރީ ސަފުގައި ހަރަކާތްތެރިވާ ދިރާގު މުވައްްޒަފުން ކޮވިޑް-19 ގެ ބަލިން ރައްކާތެރިވުމަށްޓަކައި ޖަހާ ވެކްސިންގެ ފުރަތަމަ ޑޯޒް މިއަދު ޖަހަން ފަށާފައިވާ ކަމަށެވެ.\nރާއްޖޭގައި ކޮވިޑް ވެކްސިން ދޭން ފެށީ މިދިޔަ ހަފުތާގެ ހޯމަ ދުވަހު އެވެ. އިއްޔެގެ ނިޔަލަށް މާލެ ސަރަހައްދުން 3،573 މީހަކަށް ވަނީ ކޮވިޑް ވެކްސިން ދީފަ އެވެ. އަދި އަތޮޅު ތަކުން 696 މީހަކަށް ވެކްސިން ދީފައިވެ އެވެ. މީގެ ތެރޭގައި ފްރަންޓް ލައިންގައި މަސައްކަތް ކުރާ ގިނަ އަދަދެއްގެ މުވައްޒަފުން ވެސް ހިމެނެ އެވެ.\nދިރާގު މުވައްޒަފުން ވެކްސިން ޖަހަން ކިޔޫގައި -- ފޮޓޯ: ދިރާގު\nރާއްޖޭގައި ޖަހަނީ އިންޑިއާ އިން ހަދިޔާކޮށްފައިވާ ވެކްސިނެވެ. އެއީ އޮކްސްޕޯޑް-އެސްޓަރެޒެނިކާގެ ވެކްސިން ކޮވިޝީލްޑެވެ. ރާއްޖެ އަށް 100،000 ޑޯޒްގެ ވެކްސިން ހިލޭ ލިިބިފައިވާއިރު، ސަރުކާރުން ވަނީ އިތުރު 700،000 ޑޯޒް ގަންނަން އެސްޓްރާޒެނެކާއާއެކު އެއްބަސްވުމެއް ވެސް ހަދާފަ އެވެ. ކުރިއަށް އޮތް ހަ މަސް ދުވަހުގެ ތެރޭ ރާއްޖޭގައި ދިރިއުޅޭ އެންމެނަށް ވެކްސިން ދޭ ނިންމަން އުންމީދު ކުރައްވާ ކަމަށް ރައީސް އިބްރާހިމް މުހައްމަދު ސޯލިހު ވަނީ ވިދާޅުވެފަ އެވެ.ޗައިނާ ސަރުކާރުން ވެސް ވަނީ ދިވެހި ރައްޔިތުންނަށް 100،000 ޑޯޒްގެ ވެކްސިން ހަދިޔާކުރަން ނިންމާ އެކަން އިއުލާނުކޮށްފަ އެވެ.\nދިރާގު އިންޑިއާ ދިވެހި އިންޑިއާގެ ގުޅުން + ކޮވިޑް-19 ކޮވިޑް ވެކްސިން\nއޭޕްރީލްގައި ކޮވިޝީލްޑް ޖެހި މީހުނަށް ދެވަނަ ޑޯޒް ފަށައިފި\nއިންޑިއާއިން ވެކްސިން ގަންނަން ނިންމައިފި


Parth ah Alia aaeku filmeh? – Iru\nޕާތަށް އާލިއާ އާއެކު ފިލްމެއް؟\nސްޓާ ޕްލަސް ގެ “ކަސޯޓީ ޒިންދަގީ ކޭ 2” ގައި އަނުރާގްގެ ރޯލު ކުޅޭ އެކްޓަރު ޕާތު ސަމްތާނަށް ބޮލީވުޑްގެ ފިލްމެއް ލިބިއްޖެ ކަމަށް އިންޑިއާގެ ބައެއް މީޑިއާތަކުން ހާމަކޮށްފިއެވެ.\n29 އަހަރުގެ ޓީވީ އެކްޓަރަށް ލިބިފައިވާ ފިލްމަކީ މަޝްހޫރު ބަތަލާ އާލިއާ ބަޓާއެކު ކުޅޭ ލޯބީގެ ފިލްމެއް ކަމަށް ‘ޓައިމްސް އޮފް އިންޑިއާ’ އިން ރިޕޯޓުކުރެއެވެ. ވަރަށް އިތުބާރުހިފޭ މަސްދަރަކާ ހަވާލާދީ އެ ނޫހުން ބުނެފައިވަނީ އެ ފިލްމަކީ ޑައިރެކްޓަރު/ޕްރޮޑިއުސަރު ސަންޖޭ ލީލާ ބަންސާލީގެ ކުރިއަށް އޮތް ފިލްމު ކަމަށާއި، އޭގެ ނަމަކީ “ގަންގޫބާއީ ކަތިއާވަދީ” ކަމަށެވެ.\nފިލްމުގައި މައިގަނޑު ގޮތެއްގައި ހިނގާ ހާދިސާއަކީ، ޒުވާން އަންހެން ކުއްޖަކު އޭނާގެ ލޯބިވެރިޔާ މަޖުބޫރުކޮށްގެން ހަށިވިއްކަން ނުކުތުމެވެ. އަދި އެ ރޯލު ކުޅޭނީ އާލިއާ ބަޓް ކަމަށް ވާހަކަ ދެކެވެއެވެ. ޕާތު ކުޅޭނީ އާލިއާގެ ލޯބިވެރިޔާގެ ރޯލު ކަމަށް ވެސް ބުނެއެވެ.\nބެލެވޭ ގޮތުގައި ޕާތު ކަސޯޓީ އިން ވަކިވާން ނިންމީ ވެސް އެ ފިލްމު ލިބުމުންނެވެ. އަދި ޓީވީ އިން ބްރޭކެއް ނަގައިގެން، ބޮލީވުޑްގެ މަސައްކަތްތަކަށް ފުރިހަމައަށް ވަގުތު ދިނުމަށް ޕާތު ނިންމާފައިވާ ކަމަށް ވެއެވެ. ނަމަވެސް “ގަންގޫބާއީ ކަތިއާވަދީ” އާ ބެހޭގޮތުން ޕާތު މިހާތަނަށް އެއްވެސް އެއްޗެއް ބުނެފައެއް ނުވެއެވެ.


(9 ޖޫން 2020 އާ ގުޅޭ)\n"ކިހިނެއްވެފަ ތިހުރީ؟" އިސްއޮބާލައިގެން ކޮޓަރިއަށް ވަންނަން ދާން ބޭނުންވި ލައިތު ހުއްޓުވީ ސެހްރާނެވެ. އޭނާގެ ގާތުގައި ދިގު ސޯފާގައި މެގަޒިންއެއް ހިފައިގެން އޮށޯވެލައިގެން ލައިރާ ވެސް އޮތެވެ. ލައިތަށް ޗޮކެއް ކަނޑާލެވުނީ ސެހްރާނުގެ ބަސްތަކުން ލައިރާ ސަމާލުކަން އައީމައެވެ.\n"ގޯޑް. ވަޓް ހެޕެން ޓު ޔޯ ލިޕްސް" ލައިރާއަށް ބުނެވުނީ ހާސްކަމާއެކުއެވެ.\n"ނަތިން." އަނގަމަތި ނިވާވާނޭހެން ވައަތްތިލައިން ތުނބުޅީގައި އަތްހާކާލަމުން ލައިތު ބުންޏެވެ. އަދި ހަލުވިކޮށް އޭނާގެ ކޮޓަރިއަށް އައިސް ވަނެވެ. ސެހްރާނު ތެދުވިގޮތަށް ލައިތުގެ ފަހަތުން އައިސް އެ ކޮޓަރިއަށް ވަދެއްޖެއެވެ.\n"ލައިތު... ދައްކަބަލަ." ސެހްރާނު ހިފީ ލައިތުގެ މުލައްދަޑީގައެވެ.\n"ސެހެރް، އިޓްސް ނަތިން" ނުދައްކަންވެގެން ލައިތު އުޅުނެވެ.\n"ކޮންތާކުން ތިއައީ، މިރޭ ނުވެސް ކަމެއްނު... ފޯނަކަށް ވެސް ނުގުޅޭ" ލައިތުގެ އަތުން ދޫކޮށްލައި އޭނާގެ އެނދުގައި ސެހްރާނު އައިސް އިށީނެވެ. އެވަގުތު އެ ކޮޓަރީގައި ޓަކިދޭ އަޑު އިވުނެވެ. ސެހްރާނު ނޫނީ އަންނަގޮތަށް ޓަކި ވެސް ޖަހާލުމެއްނެތި ލައިތުގެ ކޮޓަރިއަށް ވަންނަ ދެވަނަ މީހަކު އެގޭގައި ނޫޅެއެވެ.\n"ދޮން ކަންނޭނގެ... އަހަރެން ފާޚާނާއަށް ވަންނަން މިދަނީ" ލައިރާއަށް ވެދާނޭތީ އޭނާއާ ކުރިމަތިނުލާން ލައިތު ބުނެލިއެވެ.\n"އަހަރެން އެއްޗެކޭ ނުބުނިއްޔާ، ސުވާލެއްނުކޮށް ހުރެދާނެތަ؟" ސެހްރާނުގެ ވާހަކައިން އޭނާ ބުނެދޭން ބޭނުންވީ ލައިރާ ހުއްޓުވުމުގެ ބާރު އޭނާއަށް ވެސް ލިބިފައިނުވާ ކަމެވެ. ލައިތު އަނގަޔަކުން ނުބުންޏެވެ. އޭނާ ބުނިހެން އެ ދިޔަގޮތަށް ގޮސް ފާޚާނާއަށް ވަދެއްޖެއެވެ. ސެހްރާނު އައިސް ދޮރުހުޅުވީ ދެނެވެ.\n"ކޮބާ އޭނަ؟" ލައިރާ އެއްސެވެ. މަޑުކުރުމެއްނެތި އޭނާ އެތެރެއަށް ވަނެވެ.\n"ކިހިނެއްވެފައޭ ބުނިތަ؟. ކޮންތާކުން އެއައީ؟. މީހަކާ ފައިޓެއް ހިންގީތަ؟" ކޮޓަރިތެރެއަށް ހިންގާލި ނަޒަރުގައި ލައިތު އަޅައިނުގަތުމުން ލައިރާ ވާހަކަދެއްކީ ސެހްރާނާއެވެ.\n"ފައިޓެއްނޫން. އެކަހަލަ ކަމެއް ލައިތު ނުކުރާނެ، ކޮންމެވެސް އެހެންކަމެއް" ސެހްރާނު ބުނެލިއެވެ. ފާޚާނާއަށް އިޝާރާތްކޮށްލުމާއެކު އެތަނުގައިތޯ ލައިތުވީ ލައިރާ އެއްސެވެ. އެއާއެކު ސެހްރާނު ބޯޖަހާލިއެވެ.\n"އަހަންނަށް ފިލަން ދޯ އެވަނީ؟" ލައިރާ ބުނީ އޭނާއަށް ލައިތުގެ ގޮތް އެނގިގެންނެވެ. އޭނާގެ ސުވާލުތައް މާގިނަވެއްޖެއްޔާ ލައިތު ބަލާނީ އަވަހަށް އޭނާގެ ގާތުން ދުރަށް ދެވޭތޯއެވެ. އޭނާގެ އެ އާދަ ނަގައިގަންނަން ލައިރާއަށް އުނދަގުލެއްނުވިއެވެ. ކޮންމެ މީހަކު ކޮންމެ އެއްޗެއް ކީ ނަމަވެސް ލައިރާގެ ހިތުގައި ލައިތުގެ މައްޗަށް ހިތް ސާފެވެ. ޚާއްޞަކޮށް އޭނާގެ ދަރިފުޅުދެކެ ލައިތުވާ ލޯތްބަކީ ސާފު ތެދުވެރި ހިތެއްގެ ފުށުން މެނުވީ ނުފެންނާނޭ ފަދަ ގާތްކަމެކެވެ. ގޭގެ އެހެން މެންބަރުންނާއި އޮންނަ ގާތްކަމަށްވުރެ ލައިތުއާއި އިލިޔާނާއާ ދެމެދު އޮންނަ ގާތްކަން އެ ކުއްޖާއަށް ޚާއްޞަކަން އެނގެއެވެ.\n"ދުޅަވާގޮތްވެފަ ހުރިހެން ހީވަނީ. އައިސް އަޅަން ބުނާތި. އަހަރެން ހުއްޓާ ހިޔެއްނުވޭ ނުކުންނާނެހެން" ސެހްރާނު ނޭނގޭކަމަށް ހަދައި ދެކޮނޑުއަރުވާލުމުން ލައިރާ ބުންޏެވެ. އަދި އެ ކޮޓަރިން ނުކުންނަން އޭނާ ހިނގައިގަތެވެ. ލައިރާގެ ބަސް ތެދުވީ އޭނާ ނުކުމެ ކޮޓަރީގެ ދޮރު ލައްޕާލުމާއެކު ލައިތު ފާޚާނާގެ ދޮރު ހުޅުވާލުމުންނެވެ. ސެހްރާނު ޖަހާލީ ހިނިގަނޑެކެވެ.\n"ކާކު ތުންފަތް ކާލަން އުޅުނީ" ތަފާތު ވިސްނުމަކަށް ސެހްރާނު ދިޔައެވެ. މީހެއްގެ އިރުޝާދާ ނުލާ އެވަގުތު ކޮޓަރީގައި ހުންނަ މިނީބާގެ ތެރެއިން ލައިތު އައިސްޕެކު ނެގިއެވެ. ތުންފަތުގައި ހުރި ތަދާއި ދުޅައަށް ފަރުވާއަކަށް އެ އައިސްޕެކު އޭނާ ޚިޔާރުކުރީއެވެ.\n"މީހެއްނޫން" އައިސްޕެކު ޖައްސައިގެން އިނދެ ލައިތު ބުންޏެވެ. އޭނާ އިށީނީ އެނދުގައި އިން ސެހްރާނަށް ފުރަގަސް ދެމުން އެނދުގެ ފައިލާކޮޅުގައި ހުރި ބެންޗު ސީޓުގައެވެ.\n"އަހަރެން އެހާ ވެސް ގަމާރު މީހަކަށްތަ ތިހަދަނީ. ތުންފަތުގައި ތިވަނީ އާދައިގެ ހަމާލާއެއްނޫން، ތިހާ ގާތް ވެވޭނީ ލައިތު ހުއްދަ ދިނީމަ. ލައިތު ބޭނުންނުވި ކަމެއް މީހަކަށް ލައިތު ލައްވާ މިހާ ދުވަސްވީއިރު ކުރެވިފައެއްނެތް. ހަމައެގޮތަށް މަންމައާއި ދެން އުޅޭ މީހުންނަށް ސިއްރުވެފައި އޮތަސް ލައިތު އަންހެންކުއްޖަކު ގެންގުޅޭކަން އަހަރެން ދެނަހުރީމޭ. އަދިވެސް ނޭނގެނީ އެއީ ކޮންއަންހެންކުއްޖެއްކަން. އެކަމަކު ލަހެއްނުވެ އެކަން ވެސް އެނގިދާނެހެން ހީވޭ" ސެހްރާނު އިނީ ޒާތެއްގެ ހިންޏެއް އައިސްފައެވެ. ހަމައެގޮތަށް ލައިތުގެ ތުންފަތުގައި ވެސް ވީ ހިނިތުންވުމެކެވެ.\n"ބައިދަވޭ... މަންމަ ބުނި ލައިތު އަތުވެއްޖެއްޔާ ގޮވާލަން" ހަނދާންވުމުން ސެހްރާނު އިތުރުކޮށްލިއެވެ. ލައިތު ލައްވާލީ ހޫންއެކެވެ.\nހަތަރުފާރުގެތެރެއިން އެހެންޏާ އިވޭ ފަންކާގެ ވައިގެ އަޑާއެކު ރީތި ލަވައެއްގެ ރާގު އިވިއިވި ހުއްޓެވެ. އެނދުގައި ކެންޒާ އޮތީ އުއްޑުން ބާއްވާފައި އޮތް ބުދެއްހެންނެވެ. ނަމަވެސް ބުދަކާ ހުރި ތަފާތަކީ އޭނާގެ ތުންފަތުގައިވި ހިނިތުންވުމެވެ. ދޭތެރެއަކުން އެ ތުންފަތް ވަކިން ބޮޑަށް ދެމިލައެވެ. ދެއަތުން ކޮތަޅުގައި ބާރަށް ހިފަހައްޓާލައިގެން އޭނާ އޮތެވެ. އެއީ ލައިތު އޭނާއަށް ދިން ޗޮކުލެޓު ކޮތަޅެވެ. ފޯނުން އިވެމުންދިޔަ ލަވަޔާ އެއްވަރަށް ހޫންއެއް އަޅުވާލާފައި ހުރެފައި ލަވައިން ތަންކޮޅެއް ކިޔާލައިފިއެވެ. ހަމައެއާއެކު ކުރެވުނު ލަދުވެތިކަމުގެ އިޙްސާސުން ތުންފަތުގައި ބާރަށް ދައިގަތެވެ. ކޮތަޅާއެކު ގެނެސް ދެއަތް މޫނުގައި އެޅިއެވެ.\n"މައި ފަސްޓް ކިސް... އެނގޭތަ!. އޭނާއަށް ފަހު އަހަރެންގެ ފޭވަރިޓް ޗޮކުލެޓު ގެނެސްދިން މީހަކީ އެއީ" ކެންޒާ އަމިއްލަ ނަފްސަށް ބުނެދިން ކަހަލައެވެ.\nފޮނިފޮނި އެހާމެ ލަދުވެތި ޚިޔާލުތައް ވިއްސި ވިހާލިކޮށްލީ ފޯނަށް އައި ނޮޓިފިކޭޝަންއާއެކު ލަވައިގެ އަޑު މަޑުވެލުމުންނެވެ. މޫނުން އަތްނަގައި ކެންޒާގެ ބަނޑުމަތީ ކޮތަޅު ބާއްވާލުމާއެކު ފޯނު ބަލާލިއެވެ. ނަންބަރު ދިގުވެފައި ކޯޑު އަރާފައި ހުރުމުން އެއީ ރާއްޖޭގެ ނަންބަރެއް ނޫންކަން ކެންޒާއަށް އެނގުނެވެ. ލިބުނު މެސެޖު ކިޔާލުމަށް ހުޅުވާލިއެވެ. މީހަކު މާލެ އަންނަން އުޅޭކަމުގެ ޚަބަރު ލިޔެފައި އޮތެވެ. ކެންޒާ ދުށުމަށް ކެތްމަދުވެފައިވާކަމާއި އޭނާ ޚިޔާރުކުރީ ކެންޒާ ކަމާއި މަޢާފުކޮށްދިނުމަށް ބުނެފައި އޮތެވެ. އަދި އެ ނަންބަރަށް މެސެޖުކުރީ ޔަގީންނުވެ ހުރެކަމާއި، ނަންބަރުގެ ވެރިފަރާތަކީ ކެންޒާނަމަ އެ މެސެޖަކީ އޭނާއަށް ލިބުމަށް ގަސްދުކޮށް ފޮނުވި މެސެޖެއްކަން ލިޔެފައި އޮތެވެ. އެ މެސެޖު ކިޔަނީ ކެންޒާއަށް ނުވާނަމަ ނިހާޔަތަށް މަޢާފުކުރުމަށް އެދިފައި އޮތެވެ. ހައިރާންކަމާއެކު ދެފަހަރަށް އެ މެސެޖު ކެންޒާ ކިޔާލިއެވެ. މެސެޖުގައި ބުނެފައިވާ އެއްޗަކާ މެދު އޭނާ ވިސްނާލިއެވެ.\nމިފްރާހުގެ ސޫރަ ސިފަވި ހިނދު ކެންޒާގެ މޫނުގެ ކުލަވަރު ބަދަލުވިއެވެ. ކުއްލިއަކަށް ސިކުނޑި ހިސާރުކުރި ޚިޔާލުތަކާއެކު އޭނާގެ ކަރުގައި އަތްޖައްސާލެވުނެވެ. މިފްރާހު ފުރައިގެންދިޔައީ ކެންޒާ ގާތު ބުނެފައެވެ. ހަމައެއާއެކު އޭނާ ވަކިވެގެން ދަމުން ކެންޒާއާމެދު ކަންތައްކުރީ ކިހިނެއްކަން ދުވަހަކުވެސް ހަނދާނެއް ނުނެތޭނެއެވެ.\n"ކިހިނެއް މި ނަންބަރު ހޯދީ" ކެންޒާއަށް ކޮށްލެވުނީ ސުވާލެވެ. މިފްރާހު އޭނާގެ ނަންބަރު ބޭނުންވެގެން އުޅުނެވެ. އެހެންނަމަވެސް ކެންޒާ އޭނާގެ ނަންބަރެއް ނުދެއެވެ. ފޯނުނަންބަރުގައިވި ކޯޑު ޖަހައި އެއީ ކޮން ހިސާބަކުން އައި ކޯލެއްތޯ ކެންޒާ ބެލިއެވެ.\n"ލަންޑަން... ލަންޑަނުގަތަ މިފްރާހު ހުރީ" ކެންޒާއަށް ލިބުނު ހައިރާންކަމާއެކު ދެ ލޯ ބޮޑުވެލިއެވެ.\n"އޭނާއަކީ ބޭރުމީހެއްގެ ދަރިއެއްތަ؟ ބޭރުގެ ގޮތްގަނޑު ހުންނަނީ ވެސް" ސުވާލުގެ ބޮޅުތަކަށް ކެންޒާއަށް އިތުރުކޮށްލެވުނެވެ. އޭނާ ކިތަންމެ ވަރަކަށް ވިސްނިޔަސް މިފްރާހާ ބެހޭ ގޮތުން އެނގޭނޭ ގޮތެއް ނެތެވެ. ތިންމަސް ނުވަނީސް މިފްރާހު އެނބުރި އަންނަނީބާއޭ ކެންޒާގެ ހިތަށް އެރިއެވެ. އޭނާ ކެންޒާ ޚިޔާރުކުރީއޭ އެބުނަނީ ކޮންގޮތަކުންބާއޭ ވެސް ކެންޒާ ސުވާލުއުފެދުނެވެ. އެ ޚިޔާލާއެކު އުނދަގޫ އިޙްސާސެއް ނަފްސަށް ވެރިވިއެވެ. ދިރިއުޅުމާމެދު ފުރަތަމަ ފަހަރަށް ހިތްހަމަޖެހިފައި ކެންޒާ ހުރި ވަގުތެއްގައި، މިފްރާހު އައުންވެގެން ދާނީ އުނދަގޫ ބޮޑު އާފާތަކަށްކަން ކެންޒާ ޤަބޫލުކުރެއެވެ.\n"ދުވަހަކުވެސް ދެން އެނބުރި ނާންނާނެނަމައޭ ބުނެވީތީ، ދުލުގެ ވިހަ އެ ޖެހުނީ... ހީވެއެއްނު ކަމެއްހެން، އެހެންބުނީ ކީއްވެތަ؟. އޭނާގެ ނަން ވެސް ދުލުން ނުކީނަމަ. ވަރަށް ފޫހިވޭ. ދެން އައިސް ނޭނގެ ކުރާނެކަމެއް ވެސް... ދެން އަޅެ ވަރަށް ފޫހިވޭ. ކީއްކުރަންތަ އެ އަންނަނީ" ކުސްތަޅާލުމާއެކު ލިބުނު ނުތަނަވަސްކަމުގެ އަސަރު ކެންޒާ ބޭރުކޮށްލީ އަމިއްލަ ނަފްސަށެވެ.\nފޯނަށް ބަލަން ހުރެފައި ލައިތު ނަންބަރަށް ފިތާލާ ޑަޔަލް ކޮށްލިއެވެ. ނުރުހުންވެފައި ހުރި ވަރުން އޭނާގެ ދެބުމަ ވެސް ގުޅިފައި ހުރި ކަހަލައެވެ. އަނެއްކޮޅުން ފޯނު ނެގި މީހާއަށް އަނގައިން ނުބުނެވެނީސް ލައިތުގެ ހަރުކަށި ބަސްތައް އިއްވާލިއެވެ.\n"ފޮޓޯ ފޮނުވަން އަހަންނަށް ބުނެވުނުތަ؟" ލައިތުގެ އަޑު ބާރެވެ.\n"އެ ފޮޓޯ ފޮނުވީތީ ގައިމު ވެސް ލައިތު އަހަންނަށް ގުޅައިފިކަން އެނގެނީ" އިވުނީ ހިރާގެ އަޑެވެ.\n"ކޮންވައްތަރަކައްތަ ތިއުޅެނީ؟" ލައިތަށް ބުނެލެވުނެވެ.\n"ކީއްވެތަ އަހަންނާ މީޓުނުކުރަނީ. ވާހަކަނުދައްކަނީ. ކޮންކަމަކަށް ރުޅިއައީމަ ލައިތު ހީކުރަނީ އެއީ ހައްލުކަމަށްތަ؟. އޮފީހުގައި ވެސް ވާހަކަދައްކަނީއެއްނޫން. ކޮބާތަ މައްސަލައަކީ؟. މިހާރު ދެމީހުން އެޕާޓްމެންޓަށް ނުދާތާ ވެސް ކޮންދުވަހެއް. ލައިތު މިސްއެއްނުވޭ ދޯ" ހިރާ ބުންޏެވެ. އެންމެފަހުން އެދެމެދުގައި ވާހަކައެއް ދެކެވުނު ފަހުންގެ ފަސްދުވަސް ފާއިތުވެއްޖެއެވެ. އޮފީހުގައި ފެށުނު ވާހަކަ ވަކިކޮޅެއް ނުޖެހުނުތާ، ލައިތުގެ ޢަމަލުތައް ހުރިގޮތުން ކަމެއްވީހެން ވެސް ހީނުވެއެވެ. ހިރާއަށް އެގޮތް ބަލައިގަންނަން ދަތިވެއްޖެއެވެ.\n"އަހަންނަށް ހީވަނީ ހިރާއަށް އަރާފައި އޮތް އޮޅުން އަދިވެސް ސާފު ނުވަނީހެން" ލައިތުގެ އަޑުގައިވީ ފޫހިކަމެވެ.\n"ކުއްލިއަކަށް ލައިތު ޗޭންޖުވެއްޖެ. ކީއްވެތަ؟" ހިރާ އަހާލިއެވެ.\nލައިތު ވަގުތުން ކޯލު ކަނޑާލީއެވެ. ޗަސްޖަހާލައި ނިތްކުރިން ފެށިގެން އިސްތަށިގަނޑުގައި އޭނާ އަތްފުނާއަޅާލިއެވެ. ހެނދުނު ހޭލެވުނު ގޮތަށް ފޯނު ބަލާލެވުނީތީ އޭނާގެ ޠަބީޢަތް ގޯސްވެއްޖެއެވެ. ބޮލުގައި މަޑު ރިހުމެއް އުފެދިއްޖެއެވެ. ސަބަބަކީ ދުވަހުގެ ފުރަތަމަ ކަމަކަށް އެހިތް ދުށުމަށް އެދޭ އިންސާނާގެ ސޫރައަށްވުރެ ކުރިން އެހެން އަންހެނެއްގެ ސޫރަ އެ ލޯ ދުށީތީއެވެ. އަދި ފެނުނީ އެވެސް ނިވާކަމެއްނެތް ހަށިގަނޑަކަށްވީމައެވެ. ދަތްކުނޑިވިކާލެވުމާއެކު ނިކަން އަވަހަށް ފޯނުގައިވި ފޮޓޯ ލައިތު ފުހެލައިފިއެވެ.\n"ވާހަކަދައްކައިގެން ހިރާއަށް ވިސްނިދާނެތަ؟" ލައިތަށް އެ ސުވާލު ކޮށްލެވުނީ އަމިއްލަ ޟަމީރާއެވެ.\n"ތީ އަމިއްލައަށް ކުރިކަމެއް. ފުރަތަމަ ވެސް އެ އަންހެންކުއްޖާ ގާތްނުވިނަމަ" ލައިތުގެ ޟަމީރުގެ އަޑު އިވިލިއެވެ. އެ އަޑަށް ރައްދުދޭން އޭނާ އަވަސްވެލިއެވެ.\n"އަހަރެން އުޅުނިންތަ އޭނާއާ ހެދި" ލައިތަށް ބުނެލެވުނެވެ.\n"އަމިއްލައަށް އައިސް އުނގަށްވެއްޓިގަތީމަ ދުރުކޮށްލަމުގެ ބަދަލުގައި ގެނެސް އުނގުގައި ބޭންދީ ކާކު؟. އަނެއްކޮޅުން އޭނާ އިސްނެގީ. އެހެންނޭ ކިޔާފަ އެކަމުގައި ބައިވެރި ނުވަންތަ؟. އެ ހުރިހާ ވަގުތަކު ނޫނެކޭ ނުބުނެ، މިހާރު ރުޅިތިއަންނަނީ އޭނާދެކެ. އަމިއްލަ މީހާ ރަނގަޅުކޮށްފަ، އިލްޒާމު އަޅުވާނޭ ފަރާތެއް ހޯދަނީތަ؟. ކެންޒާގެ ކުރިމަތީ އަބުރުވެރިއަކަށްވާންތަ؟" އޭނާގެ ޟަމީރު ފާހަގަކުރިއެވެ. އެ ހުރިހާ ވާހަކައަކީ ތެދު ހަޤީޤަތަށް ވާއިރު އަމިއްލަ ޟަމީރާ ދެކޮޅަށް ލައިތަށް ވާހަކައެއްނުދެއްކުނެވެ. ހިރާއާ ދެމެދު އޮތް ގުޅުން ހުއްޓާލަން ލައިތު ބޭނުންވެއެވެ. ރީތި ގޮތުގައި އެގުޅުމަށް ނިމުމެއް ގެންނާނޭ ގޮތަކާމެދު ލައިތު ވިސްނިއެވެ. ސިކުނޑީގެ ހާސްކަމާހުރެ ކެންޒާއާ ކުރިމަތިލާން ފަސްޖެހެވި ކޮޓަރީގައި ލައިތު އިނެވެ.\nޕޯޓިކޯއިން ނުކުމެގެން އައިސް ގޭގެ ބިއްދޮށް ފަރާތުން ވަންނަން ޔާދިން ދިމާކުރިއެވެ. އޭރު އޭނާގެ ނަޒަރު ބަދިގެ ތެރެއިން ހުޅުވާފައި ހުރި ކުޑަދޮރުތަކަށް ހުއްޓިފައިވިއެވެ. ކެންޒާ އުޅޭކަން އޭނާ ޔަގީންކުރީ ކަހަލައެވެ. އަތުކުރީ އޮތް ގަޑިއަށް ބަލާލާފައި ފުންނޭވާއެއް އޭނާ ލިއެވެ. ދެއަތްތިލަ ޖޮގިންޕޭންޓްސްގެ ދެއަރިމަތި ހާކާލީ ނަފްސަށް ވެރިވެފައިވާ ހާސްކަން ކުޑަކުރުމަށް ކަހަލައެވެ. ދުރުދުރުގައި ފައިއަޅާލުމާއެކު ވަދެގެން އައިސް ބަދިގޭ ދޮރުމަތިން ފިޔަވަޅު މަޑުޖައްސާލިއެވެ. އާދަވެފައި ހުރި ކަމަކަށްވާތީ މޫނުގައި އަތްޖައްސާލެވުނީ އައިނު ރަނގަޅު ކޮށްލާށެވެ. އައިނު ނަގައި އޭނާ ލެންސުލެއްވި ހަނދާންވީ މޫނުގައި އަތްލެވުނު ފަހުންނެވެ.\nބަދިގެއަށް މީހަކު ވަނުމުން ކެންޒާ ބަލާލީ އުންމީދާއެކުއެވެ. އޭނާ އެ ހުރީ ލައިތުގެ އިންތިޒާރުގައެވެ. އެހެންޏާ ނުފެންނަ މޫނެއް ފެނުމުން ކަންތައްކުރަންވީ ގޮތެއް ކެންޒާއަކަށް ނޭނގުނެވެ. ނަމަވެސް އެތެރެއަށް ވަދެގެން އައި ޔާދިން ނިތްހިއްލާލަފައި ހާއިއެއް ކިޔާލިއެވެ. އިތުރަށް ކެންޒާ އަޖައިބުވިއެވެ. އެކުވެރިކަމާއި ގާތްކަން ޔާދިންގެ އަޑުގައިވިއެވެ. ފުސްމޫނުގެ ކުލަވަރު ޔާދިންގެ މޫނާ ވަކިވީ ކޮންއިރަކުބާއޭ ކެންޒާގެ ހިތަށް އެރިއެވެ. އައިނު ނާޅާ ހުންނައިރު ޔާދިންއާ ލައިތުއާ ދެމީހުންގެ ވައްތަރުގޮތެއް ހުރިކަން ކެންޒާއަށް ފާހަގަވިއެވެ. އެކަމަކު ޖިނާންއާއި ޔާދިން މާބޮޑަށް ވައްތަރުވިއެވެ.\n"ކަމެއްކޮށްދޭންވީތަ؟" ކެންޒާ އަހާލިއެވެ.\n"ކެން... އޯކޭތަ ކެން ކިޔަސް" ވާހަކައެއް ދައްކަން އުޅެފައި ކުއްލިއަކަށް ޔާދިން އަހާލިއެވެ. ކެންޒާ ބޯޖަހާލީއެވެ.\n"ސޮރީ އިނގޭ" ޔާދިން ބުނެލިއެވެ.\n"ކޮންކަމަކަށް" ކެންޒާއަށް އަހާލެވުނީ ހަޤީޤަތުގައި ވެސް ނޭނގޭތީއެވެ.\n"ކުރިން ޑައުޓް ކުރެވުނީމަ. ޕްރޮފެޝަނަލް ނޫންކަމުގައި ހީކުރެވުނީމަ... ވަރަށް މީރު ކެން ތައްޔާރުކުރާ ޑިޝްތައް." ހަފްތާއެއް ވަންދެން ފަރިތަމަކުރި ނަމަވެސް އަދިވެސް އޭނާ އެ އިނީ ހިސާބަކަށް ޖެހިލުންވެފައެވެ. އެކަމަކު އެކަން ކެންޒާއަށް ފާހަގަނުވާކަން އެނގެއެވެ. ޔާދިންގެ އެ ގާތްކަމަކީ ކޮންމެހެން އޭނާ ކެންޒާގެ އެކުވެރިކަން ބޭނުންވެގެން ބާއްވާ ގާތްކަމެއްނޫނެވެ. އޭނާގެ ގަސްދަކީ މުޅިން އެހެންކަމެކެވެ.\n"ތޭންކްސް" ކެންޒާ ބުނެލީ ހިތްހެޔޮ ގޮތަކަށެވެ.\n"އެހެންވެތަ އެހާ ރޫޑް އިމްޕްރެޝަންއެއް ދިނީ" ކެންޒާ އަހާލިއެވެ. ޔާދިން ހިނިތުންވެލިއެވެ. މަޑުމަޑުން ބޯޖަހާލިއެވެ. ލައިތު ވަދެގެން އައީ އެވަގުތެވެ.\n"މީހުންގެ ގޮތް އެނގެން ވަގުތު ނަގާނެ ދޯ" ޔާދިން ބުނެލީ ނުހަނު އާދައިގެ ގޮތަކަށެވެ.


މެޑިކް އެންޑް ޔުނިޓް އެސް.އޯ ޓީމް ކޮޅަށް އެޗް.ޑީ.ސީ ޓީމުން 22 ގޯލް ޖަހައިފި\n08 ޑިސެމްބަރ 2015\nއެސްކޮޓް ޗެލެންޖް ފުޓްބޯޅަ މުބާރާތުގައި ރޭ ހުޅުމާލޭ ޑިޓެންޝަން ސެންޓަރުގެ ޓީމުން މެޑިކް އެންޑް ޔުނިޓް އެސް.އޯގެ މައްޗަށް ތަފާތު ބޮޑު ނަތީޖާއަކުން ކުރިހޯދައިފިއެވެ. މި މެޗް ހުޅުމާލޭ ޑިޓެންޝަން ސެންޓަރ ގެ ޓީމުން ކާމިޔާބުކުރީ 22-1 ގެ ނަތީޖާއިންނެވެ.\nމާލޭ ޖަލުގެ ފުޓްބޯޅަ ގްރައުންޑްގައި ކުޅުނު މި މެޗްގައި، ހުޅުމާލޭ ޑިޓެންޝަން ސެންޓަރގެ ޓީމުން ރަނގަޅު ކުޅުމެއް ދައްކާފައި ވާއިރު، ޖެހި 22 ގޯލްގެ ތެރެއިން އެޓީމްގެ ހުނަރުވެރި ފޯވާޑް އިސްމާއިލް މުޙައްމަދު، އަށް ގޯލް ކާމިޔާބުކޮށްދިންއިރު އެޓީމްގެ ހުސައިން ޞަބާޙް ހަތް ގޯލް ކާމިޔާބުކޮށްދީފައި ވެއެވެ. އަދި އެޓީމްގެ ހަސަން ނާޝިދު ހަގޯލް ކާމިޔާބުކޮށްދީފައިވާއިރު އަބްދުﷲ ޖަމީލް ވަނީ ގޯލެއް ކާމިޔާބުކޮށްދީފައެވެ. މެޑިކް އެންޑް ޔުނިޓް އެސް.އޯ ޓީމްގެ ހަމައެކަނި ގޯލް އެޓީމަށް ކާމިޔާބުކޮށްދިނީ މުޙައްމަދު އަމީޒް އެވެ.\nމި މެޗާއި ބެހޭގޮތުން މެޑިކަލް އެންޑް ޔުނިޓް އެސް.އޯ ޓީމުގެ ކޯޗް ޕްރިޒަންސް ލާންސް ކޯޕްރަލް އަލީ އަސްރަތު ވިދާޅުވީ މި މެޗްގައި އޭނާގެ ޓީމުން ރަނގަޅު ކުޅުމެއް ދެއްކިނަމަވެސް އިދިކޮޅު ޓީމުގެ ފަރާތުން ފެނިގެންދިޔައީ މާވަރުގަދަ ކުޅުމެއް ކަމަށެވެ. އަދި އޭނާގެ ޓީމުގެ އާކުޅުންތެރިންނަށް މި މެޗްގައި ފުރުސަތު ދީފައިވާނޭކަމަށްވެސް ކޯޗް ފަހުރުވެރިކަމާއެކު ވިދާޅުވިއެވެ.\nކޯޗް އިތުރަށް ވިދާޅުވީ މި މެޗުން ބަލިވިނަމަވެސް އެކަމާ މާބޮޑަށް ދެރަ ނުވާކަމަށެވެ. އަދި އިދިކޮޅު ޓީމު ހޯދި ކާމިޔާބަށް މަރުޙަބާ ކިޔާކަމަށެވެ.\nމި މެޗާއި ބެހޭގޮތުން މެޑިކަލް ޑިޕާޓްމަންޓްގެ ހެޑް، ސީ.ޕީ.އޯ އަބްދުލް ޤާދިރުއަށް ގުޅާލުމުން ވިދާޅުވީ މެޗްގައި ހިނގާދިޔަ ކަންތަކާއި ބެހޭގޮތުންނާއި ނަތީޖާއާއިބެހޭގޮތުން އެއްޗެއް ވިދާޅުވާން ބޭނުންފުޅު ނުވާކަމަށެވެ.\nހުޅުމާލޭ ޑިޓެންޝަން ސެންޓަރުގެ ޓީމުގެ ކޯޗް، ޗީފް ޕްރިޒަންސް އޮފިސަރ އިސްމާއިލް ނަސީރު ވިދާޅުވީ އޭނާގެ ޓީމުން ދެއްކި ކުޅުމަކީ މޮޅު، ރީތި ކުޅުމެއް ކަމަށެވެ. އެހެންނަމަވެސް އިދިކޮޅު ޓީމަށް އިތުރު ޕްރެކްޓިސް ބޭނުންވާކަމަށް އެޗް.ޑީ.ސީ ގެ ކޯޗް ވިދާޅުވިއެވެ.\nމި މުބާރާތުގައި މިރޭ ސެމީފައިނަލްގެ ދެމެޗް އޮންނާނެއެވެ. ފުރަތަމަ މެޗްގައި ބައްދަލުކުރާނީ ޓީމް އެޗް.ކިއު އާއި އެފް.ސީ ބްރާވޯއެވެ. ދެވަނަ މެޗްގައި ބައްދަލުކުރާނީ ހުޅުމާލޭ ޑިޓެންޝަން ސެންޓަރުގެ ޓީމާއި އެފް.ސީ ޗާލީ އެވެ.


ޖަލަށް ވަނީ 15 އަހަރުގެ ކުޑަކުއްޖެއް، ނުކުތީ 83 އަހަރުގެ މުސްކުޅިއެއް\nޖޯ ލިގޮންގެ ވާހަކަ\nޖޯ ލިގޮން ސަލާމަތްވީ ދަރުމަޔަށް މަސައްކަތް ކުރި ވަކީލެއްގެ ސަބަބުން\nމުަޅިއެކު7ޖަލެއްގައި ޖުމްލަ 68 އަހަރު ހޭދަކުރި\n11 މެއި 2021 | އަންގާރަ 00:01\nޖޯ ލިގޮން މިނިވަނެއްގެ ގޮތުގައި: މުޅިއެކު 68 އަހަރު ޖަލުގައި ހޭދަކުރި\nމިއީ ކުޑަކުއްޖެއްގެ ގޮތުގައި ޖަލަށް ލެވިފައި އެންމެ ގިނަ ދުވަސް އެތާގައި ހޭދަކޮށްފައި މިނިވަންވި އެމެރިކާ މީހެއްގެ ވާހަކައެވެ. އުމުރުން 83 އަހަރަށްވުރެ މައްޗަށް ދިޔަ ފަހުން މިނިވަންކަމުގެ ފޮނިކަން އަލުން ލިބުނު ޖޯ ލިގޮންގެ ވާހަކައެވެ. އޭނާގެ ހަޔާތުގެ ވާހަކަޔާއި ޖަލުގައި 68 އަހަރުގެ ދިގު މުއްދަތަކަށް ކުރި ތަޖުރިބާތަކުގެ ވާހަކަ ދާދިފަހުން ވަނީ ބީބީސީއަށް ކިޔައިދީފައެވެ.\nޖޯ ލިގޮން އުފަންވީ އެމެރިކާގެ ދެކުނުގެ ސްޓޭޓެއް ކަމަށްވާ އަލަބާމާގެ ބާމިންހަމްގައެވެ. އާއިލާޔާއެކު އެމެރިކާގެ އުތުރުގެ ޕެންސިލްވޭނިޔާ ސްޓޭޓްގެ ފިލަޑެލްޕިއާއަށް ދިރިއުޅުން ބަދަލުކުރީ ލިގޮންގެ އުމުރުން ބާރަ އަހަރުގައެވެ. ބައްޕަޔަކީ މެކޭނިކެކެވެ. މަންމަޔަކީ ނަރުހެކެވެ. ލިގޮންއަށްވުރެ ހަގު ދެ ކޮއްކޮއިންވެސް ތިބެއެވެ. ފުދޭވަރެއްގެ ތަނަވަސްކަން ހުރި އާއިލާއެކެވެ.\nލިގޮންއަކީ ކިޔެވުމަށް މޮޅު ކުއްޖެއް ނޫނެވެ. މާކަބޮޑު ތޫނުފިލިކަމެއް ނުހުރެއެވެ. މަދަރުސާގައި ވެސް އަދި ގޭދޮށުގައިވެސް ގިނަ ރައްޓެހިންނެއް ނުތިބެެއެވެ. އޭނާއަކީ އަބަދުވެސް ބަސްމަދު ކުއްޖެކެވެ. އެކަހެރިކަމަށް ލޯބިކުރި ކުއްޖެކެވެ. އެކަމަކު ކަމެއް ދިމާވާން ހުރިއްޔާ ލަހެއް ފަހެއް ނެތި އެކަމެއް ހިނގާނޭތާއެވެ. އެގޮތުން ޖޯ ލިގޮނަށްވެސް ހަޔާތުގެ ބޮޑުބައި ޖަލުގައި ހޭދަކުރަން ޖެހުނު ހާދިސާ މެދުވެރިވީއެވެ. ހަމަ ކުއްލިއަކަށެވެ.\nޖަލަށް ލެވުނީ ކީއްވެގެން؟\nއެއީ 1953 ވަނަ އަހަރުގެ ކޮންމެވެސް ހުކުރު ދުވަހެކެވެ. ވަރަށް އަވަހަށް އެބަ އަންނަމޭ ބުނެފައި އިރާކޮޅު އުމުރުން 15 އަހަރުގެ ލިގޮން ގެއިން ނުކުތީ އޭނާ ދަންނަ އެ އުމުރުގެ އެހެން ދެކުއްޖަކާ ބައްދަލުވެލުމުގެ ބޭނުމުގައެވެ. އެ ދެކުދިންގެ އަސްލު ނަމެއްވެސް ލިގޮންއަކަށް ނޭނގެއެވެ. ދަންނަނީ ވަނަމެވެ.\nމި ތިން ކުދިން ބައްދަލުވީއިރު ލިގޮން ނުދަންނަ އެހެން ކުދިންތަކެއްވެސް ތިއްބެވެ. އިރުކޮޅަކު ވާހަކަ ދައްކަން ތިބެފައި މިތަނުން ކޮންމެވެސް ކުއްޖެއްގެ އަތުގައި ހުރި ފައިސާކޮޅަކަށް ފިހާރަޔަކުން ގަތީ ވައިންފުޅިއެކެވެ. އިސާހިތަކު މިފުޅި ހުސްވެއްޖެއެވެ. ދެން އެހެންލާފައި ދިޔަ ބައެއް މީހުންނަށް އާދޭސްކޮށްގެން ފައިސާ ހޯދައިގެން ދެންވެސް ގަތީ ވައިނެވެ.\nމި ސަކަރާތެއްގައި ވައިން ބޮމުން މީހުންނަށް އާދޭސްކޮށްގެން ފައިސާ ހޯދަމުން ދަނިކޮށް ހުރިހާ ކުދިންވެސް ރަނގަޅަށް މަސްތުވެއްޖެއެވެ. ބައެއް މީހުން ފައިސާދެއެވެ. އަނެއް ބަޔަކު ނުދެއެވެ. މަސްތުވެފައި ތިބީމާ ފައިސާ ނުދިން ބައެއް މީހުންގެ ގަޔަށް އަތްލައި މާރާމާރީވެސް ހިންގައިފިއެވެ.\nކަމަކަށްފަހު ކަމެއް ހިނގަމުންގޮސް އެންމެފަހުން ބަޔަކަށް އަނިޔާވެސް ވެއްޖެއެވެ. ދެ މީހަކު މަރުވެސް ވެއްޖެއެވެ. މިތަނުން ދުވެފިލި ކުދިން ގެއްލިއްޖެއެވެ. ފުލުހުންނަށް ފެނުނީ ހައިރާންވެފައި ހުރި ލިގޮންއެވެ. އެންމެ ފުރަތަމަވެސް ހައްޔަރުކުރީ އޭނާއެވެ. ދެންތިބީ ކޮން ބައެއްހޭ އެހީމާ ޖަވާބެއްވެސް ނުދެވުނެވެ. ދަންނަ ދެ ކުދިންގެ އަސްލު ނަމެއްވެސް އޭނާއަކަށް ނޭނގެއެވެ. އަމްދުން ދެން ތިބި ކުދިންނަކީ ކޮންތާކުން އައި ބައެއް ކަމެއްވެސް ނޭނގެއެވެ.\nއިސާހިތަކު ފުލުހުންގެ ބެލުމުގެ ދަށަށް ލިގޮން ގެންގޮސް ތަހުގީގުކޮށްފައި ސަރިޔަތަށް ފޮނުވައިގެން އުމުރު ދުވަހަށް ޖަލު ހުކުމެއް އިއްވައިފިއެވެ. ދުވަހަކުވެސް މާފު ލިބުމެއް ނެތް ގޮތެއްގައެވެ. ވަކީލަކުވެސް އެހެން އެއްޗެއްވެސް އޭނާއަކަށް ނުލިބުނެވެ. ކުޑަމިނުން މައިންބަފައިންނާ ބައްދަލުވެލުމުގެ ފުރުސަތެއް ވެސް ނުލިބުނެވެ.\nޖަލަށް ގެންދިޔައިރު ހުކުމުގައި ހުރި ވާހަކަތަކުގެ ތަފްސީލެއްވެސް އޭނާއަކަށް ނޭނގެއެވެ. ބަލާކަށް ނުވެސް އުޅެއެވެ. އޭނާ ހުރީ ހައިރާންކަންމަތީގައެވެ. ޖަލުގައި ދުވަސްތައް ހޭދަކުރަން ފެށިއިރު މަންމަޔާއި ބައްޕަގެ މަތިން ވަރަށް ބޮޑަށް ހަނދާންވިއެވެ. އެނޫން އެހެން ކަމެއް ނެތެވެ. މިޒާޖުގައިވެސް ބަސްމަދުކަމާއި އެކަހެރިކަން ހުރުމާއެކު ޖަލުގައި އޮތުމަކީ އޭނާއަށް މާދަތި ކަމަކަށް ނުވިއެވެ. އޮންނަނީވެސް އެކަނި ގޮޅިއެއްގައެވެ.\nޖަލުގައި ހޭދަކުރި އެންމެ ފަހު ދުވަސްތަކުގައި ޖޯ ލިގޮން ހުރިގޮތް - ބީބީސީ\nޖަލުގައި ކުރީ ކޮން ކަމެއް؟\nޖަލުގައި ދުވަސްތައް ހޭދަކުރީ ބަސް އަހައިގެން ކިޔަމަންތެރިކަމާއި މަޑުމައިތިރިކަމާއެކުގައެވެ. ޖަލަށް ޑްރަގު ވަދެއެވެ. އެނޫންތަކެތި ވެސް ވަދެއެވެ. ގައިދީން އެތަކެތި ބޭނުން ކުރެއެވެ. ހޯދަން އުޅެއެވެ. އަރައިރުންވެ މާރާމާރީވެސް ހިންގައެވެ. އެކަމަކު ލިގޮން އެއިން އެއްޗަކާ ގާތެއް ނުވެއެވެ. އެހެން ގައިދީއަކާ ދެބަސްވެރިވުމަކަށް ވެސް ނުދެއެވެ. މިއީ އާއްމުގޮތެއްގައި ޖަލުގައި ތިބޭ ގައިދީން މައްސަލަތަކުގެ ތެރެއަށް ގެނބިގެންދާން މެދުވެރިވާ ކަންކަމެވެ.\nބައެއް ގައިދީން ޖަލުން ފިލުމުގެ ރޭވުންތައް ރާވައެވެ. ފިލާންވެސް އުޅެއެވެ. މިކަހަލަ ކަމެއްގައި ދުވަހަކުވެސް ލިގޮން ބައިވެރިއެއް ނުވެއެވެ. އެހެންވީމާ އޮފިސަރުންގެ ފަރާތުންވެސް އަދި ގައިދީއެއްގެ ފަރާތުންވެސް އޭނާއަށް އަނިޔާއެއް ނުލިބެއެވެ. ދުޝްމަނަކު ނުހުރެއެވެ. އަދި އެކުވެރިޔަކުވެސް ނުހުރެއެވެ. ވާހަކަ ދައްކައި ކަންކަން އިއްސާކުރާ މާ ގާތް މީހަކުވެސް ނުހުރެއެވެ.\nޖަލުގައި 68 އަހަރު ވޭތުކުރިއިރު އެއް ޖަލުން އަނެއް ޖަލަށްވެސް ބަދަލު ކުރެވިފައިވެއެވެ. މިގޮތުން ޖުމްލަ ހަތް ޖަލަކަށް އޭނާ ބަދަލު ކުރެވުނެވެ. ޖަލުގައި ގައިދީން ލައްވާ މަސައްކަތް ކުރުވުން އޮވެއެވެ. އެގޮތުން ލިގޮން އެންމެ ގިނައިން ކުރީ ތަންތަން ދޮވެ ސާފުކުރުމުގެ މަސައްކަތެވެ. ބަދިގޭގައި ވެސް ބައެއް ދުވަސްވަރު މަސައްކަތް ކުރަން ޖެހެއެވެ. ކޮންމެ މަސައްކަތެއް ކުރިއަސް އެކަމެއް އޭނާ ކުރީ ވަރަށް ފަރުވާ ބަހައްޓައިގެން ރަނގަޅަށެވެ.\nމިނިވަންވާނެ ދުވަހަކަށް ލިގޮން އިންތިޒާރެއް ނުކުރެއެވެ. މިނިވަންކަމަށް އުއްމީދެއްވެސް ނުކުރެއެވެ. އެހެންވީމާ ދުވަސްތައް ހަފުތާއިން މައްސަރަށް އަދި އަހަރުތަކަށް ބަދަލުވެގެން މާޒީވެގެންދާ ދިޔުމަކީ އޭނާ މާޔޫސްވާން ޖެހުނު ކަމެއް ނޫނެވެ. ހަމަޖެހުން ނުތަނަވަސް ކަމަށް ބަދަލުވާންޖެހުނު ކަމެއްވެސް ނޫނެވެ.\nއޭނާއާ ބައްދަލުވާން އަންނަ ބަޔަކު ނުތިބެއެވެ. ހާލުބަލައި ހަދިޔާ ފޮނުވާ ބަޔަކު ނުތިބެއެވެ. މަންމަޔާއި ބައްޕަ މަރުވެގެންދިޔަ އިރެއްވެސް ވީ ކިހިނެއްކަމެއްވެސް ނޭނގެއެވެ. ޖަލުން ބޭރުގައި ހިނގާ ކަންކަމުގެ މައުލޫމާތެއް ނުލިބެއެވެ. ހޯދާކަށްވެސް ނޫޅެއެވެ. އެހެންވީމާ ލިގޮންގެ ދުނިޔެއަކީ ޖަލުގެ ތޭރިތަކުން އެތެރެއެވެ. އެނޫން ހިސާބަކަށް އޭނާގެ ފިކުރު ނުވެސް ގެންދެއެވެ.\nފަތިހު ފަތިހާ ގާޑުން އައިސް ހޭލައްވާނެއެވެ. ޖަލުގެ އާބާދީ ހަމަތޯ ޗެކްކުރުމުގެ ތެރެއިން ކޮންމެ ބޮލެއްވެސް ވަކިން ގުނާނެއެވެ. ހެނދުނުގެ ނާސްތާއަށް ހާޒިރުވާން ޖެހޭނެއެވެ. އެއަށް ފަހު އެމީހަކަށް ހަމަޖެހިފައި އޮންނަ މަސައްކަތެއްގައި މަޝްއޫލުވާން ޖެހޭނެއެވެ. ދުވަސް އެކަހަލަ ގޮތަކަށް ގޮސް ރޭގަނޑަށް ބަދަލުވެ ނާސްތާއަށް ހާޒިރުވާންޖެހޭނެއެވެ. އެއަށްފަހު އަނެއްކާވެސް އޮންނާނީ ބޯހަމަތޯ ގުނުމާއި ޗެކް ކުރުމުގެ ކަންތަކެވެ. ޖޯ ލިގޮންއަށް ދަސްވެފައި ހުރީ އަދި ހޭނިފައިވެސް ހުރީ މި ދިރިއުޅުމެވެ. މިނޫން އެހެން ދިރިޅުމަކާމެދު ފިކުރެއް ޚިޔާލެއް ނުހުރެއެވެ.\nމިނިވަންވުމަށް މެދުވެރިވީ ސަބަބު\nއެމެރިކާގެ ސްޕްރީމް ކޯޓުން 2005 ވަނަ އަހަރު ވަރަށް ވަރުގަދަ ނިންމުމެއް ނިންމިއެވެ. އެ ނިންމުމަކީ ކުޑަކުދިންނަށް އުމުރު ދުވަހުގެ ޖަލު ހުކުމެއް ނީއްވޭނެ ކަމަށް ބަޔާންކުރާ ހުކުމެކެވެ. އަދި ކުޑަކުދިންނަށް މަރުގެ ހުކުމެއްވެސް ނީއްވޭނެ ކަމަށް ބަޔާންކުރާ ނިންމުމެކެވެ. އެ ނިންމުމަށްފަހު އަނެއްކާވެސް 2016 ވަނަ އަހަރު ސްޕްރީމް ކޯޓުން އިތުރު ނިންމުމެއް ނިންމިއެވެ. އެއީ ކުޑަކުދިންގެ ގޮތުގައި ތިއްބާ އުމުރު ދުވަހަށް ހުކުމް ކުރެވިފައިވާ އެންމެންގެ މައްސަލަ އަލުން ބަލައި އައު ހުކުމެއް އިއްވުން ލާޒިމުކުރާ ނިންމުމެކެވެ. މި ނިންމުމާއެކު ލިގޮންއަށް އައީ އަނެއްކާވެސް 35 އަހަރުގެ ހުކުމެކެވެ.\nމި ހުކުމް އައިއިރު އެއަށްވުރެ މާގިނަ ދުވަސް ޖޯ ލިގޮން ވަނީ ޖަލުގައި ހޭދަކޮށްފައެވެ. އެހެންވީމާ ޖަލުން މިނިވަންވުމަށް ހުށައެޅުމުގެ ފުރުސަތު އޭނާއަށް އޮތެވެ. އެކަމަކު ޖަލަށް ލެވިފައިވަނީ ވެސް އޭނާ ނުކުރާ ކުށަކަށޭ ބުނެފައި މި ފުރުސަތަށް އެދެން ލިގޮން ބޭނުމެއް ނުވިއެވެ. ފުރުސަތަށް އެދުމަކީ ކުށަށް އިއުތިރާފުވުމެކޭ އެކަމެއް ނުކުރާނަމޭ ބުނެފައެވެ. ސްޕްރީމް ކޯޓުން މިގޮތަށް ނިންމީމާ ޖަލުގައި ތިބީ މި ގިންތިއަށް ފެތޭ ކިތައް މީހުންތޯއާއި އެމީހުންގެ ވަނަވަރަކީ ކޮބައިތޯ ބެލުމުގެ ޝައުގުވެރިކަން އުފެދުނު ގާނޫނީ ވަކީލަކު ހުއްޓެވެ. މި ވަކީލުގެ ނަމަކީ ބްރެޑްލީ ބްރިޖެވެ.\nމީނާ މި މަސައްކަތާއިގެން އުޅެގަތީމާ ފާހަގަ ކުރެވުނު ކަމަކީ އެމެރިކާގެ އެކި ޖަލުތަކުގައި މި ގިންތިއަށް ފެތޭ 525 ގައިދީން ތިބި ކަމެވެ. އޭގެ ތެރެއިން 325 ގައިދީން ނިސްބަތްވަނީ ޕެންސިލްވޭނިއާ ސްޓޭޓަށް ކަމެވެ. މީގެ ތެރެއިންވެސް މިނިވަންނުވެ އެންމެ ގިނަދުވަސްވީ ގައިދީއަކީ ޖޯ ލިގޮން ކަމެވެ. ދެން މި ވަކީލު އެއްވެސް ފައިސާއެއް ހޯދުމަކާ ނުލައި ދަރުމަޔަށް ޖޯ މިގަންގެ ކޭހާއި ހަވާލުވެގެން އޭނާ ހުރި ޖަލަށްވެސް ޒިޔާރަތްކޮށް ބައްދަލުވެ މިވާހަކަ ހިއްސާކޮށްފައި ފެޑެރަލް ކޯޓަކަށް މައްސަލަ ހުށައަޅައިފިއެވެ.\nމި މައްސަލަ ހުށައަޅައިގެން ދުވަސްކޮޅަކު ސަރިޔަތް ހިންގުމަށްފަހު 2020 ވަނަ އަހަރުގެ ނޮވެމްބަރު މަހުގެ ތެރޭގައި ފަނޑިޔާރު ނިންމެވީ ޖޯ ލިގޮން ވަގުތުން މިނިވަން ކުރުމަށެވެ. ގާނޫނުގައި ބުނާ މުއްދަތު ހަމަވެ އިތުރަށްވެސް އެތައް އަހަރެއް ޖަލުގައި ހޭދަކޮށްފި ކަމަށް ބުނެފައެވެ. އޭނާ މިނިވަން ކުރުމަށް ގާނޫނީ ގޮތުންވެސް އިދާރީގޮތުންވެސް އަދި އެހެން ގޮތަކުންވެސް އެއްވެސް ހުރަހެއް ދެން އޮވެގެން ނުވާނެ ކަމަށް ބުނެފައެވެ.\nޖޯ ލިގޮން އާއި ދަރުމަޔަށް އޭނާއަށް އެހީވި ގާނޫނީ ވަކީލު ބްރެޑްލީ ބްރިޖް - ބީބީސީ\nޖޯ ލިގޮން މިނިވަން ކުރުމަށް ފަނޑިޔާރު ހުކުމް ކުރެއްވުމުން ފިލްޑެލްފިއާގެ ޖަލަށް އޭނާ ބަލައި ދިޔައީވެސް ވަކީލެވެ. ލިގޮންގެ އާއިލާގެ މީހަކުވެސް އޭނާއަކަށް މިހާރު ނޭނގެއެވެ. އެއީ ހުރި މީހެއްކަން ހަނދާން ހުރި މީހަކުވެސް ނެތެވެ. އެހެންވީމާ ވަކީލު ގަސްތުކުރީ ޖޯ ލިގޮންގެ ހަޔާތުގެ ބާކީ އޮތްބައިގައި އޭނާއަށް އެހީތެރިވެ ދިރިއުޅެވޭނޭ ގޮތެއްވެސް ހޯދައި ދިނުމަށެވެ. އެހެންވެގެން އޭނާ ބަލައި ދިޔައީއެވެ.\nވަކީލު ބުނާ ގޮތުން ޖޯ ލިގޮންއަކީ އެހެން ގައިދީންނާ ވަރަށް ތަފާތު މީހެކެވެ. ކަންކަމަށް އަވަސް އަރައިގަނެގެން އުޅުމެއް ނެތެވެ. ކަންކަމުގައި ޝަކުވާ ކުރުމެއް މައްސަލަ ޖެއްސުމެއް ނެތެވެ. ވީކޮންމެ ގޮތަކާ ރުހި ގަބޫލެވެ. ލިބުނު އެއްޗެއް ލިބުނެވެ. ނުލިބޭ އެއްޗެއް ނުލިބުނެވެ. އެކަމަކު އެއްކަމެއްގައި އޭނާގެ ސާބިތުކަން ވަރަށް ބޮޑެވެ. މީހަކު ނުމަރާކަމަށް އޭނާ ބުނެއެވެ. އެހެންވީމާ އުމުރު ދުވަހުގެ ޖަލު ހުކުމަކީ އިންސާފެއް ކަމަށް އެއްއިރެއްގައިވެސް ގަބޫލެއް ނުކުރެއެވެ.\nމިނިވަންކަމުގެ ދުނިޔެއަކަށް 68 އަހަރު ފަހުން ނިކުމެވުނު އިރު ޖޯ ލިގޮންއަށް ފެނުނީ މުޅިން ބަދަލުވެފައިވާ ދުނިޔެއެކެވެ. ރީތި އުސް އިމާރާތްތަކާއި ހުވަފެނުންވެސް ނުދެކޭ ކަހަލަ ރީތި ޒަމާނީ ކާރުތަކެވެ. އަދި އެޔަށްވުރެވެސް ބޮޑަށް މީހުންގެ އުޅުމަށް އައިސްފައިވާ ބަދަލުތަކެވެ. މިޒަމާނުގެ ސްމާޓް ފޯނަކުން ހުރިހާ ކަމެއް ކުރުމުގެ ޓެކްނޮލޮޖީއެވެ. މިހުރިހާ ކަމަކަށް ހޭނެން އަދި ފަރިތަވާން އޭނާއަށް ވަގުތު ބޭނުންވިއެވެ. ވާހަކަ ދައްކައި ހިއްސާކުރަންވެސް އުނދަގޫވިއެވެ.\nމިހާރު އެހެރީ މިނިވަން ވެފައެވެ. އެކަމަކު ދެންވެސް ޖޯ ލިގޮންއަށް އޮތީ އެކަނިވެރި ދިރިއުޅުމެކެވެ. އެއީ އޭނާ ބޭނުންވާ ގޮތްވެސް މެއެވެ. ޖަލުގައި ހުރިއިރު އެތަނުން ކާން ލިބެއެވެ. ބޯން ލިބެއެވެ. ނިދާނެ ތަން ލިބެއެވެ. އެކަމަކު މިިނިވަންވީމާ އެއީ ހިލޭ ލިބޭ ކަންކަމެއް ނޫނެވެ. އެކަމަށް ފައިސާ ބޭނުންވެއެވެ. ފައިސާ ލިބޭން އޮތީ މަސައްކަތް ކޮށްގެންނެވެ. މަސައްކަތަށް ނުކުމެވޭނީ ވަޒީފާއެއް ލިބިގެންނެވެ.\nޖޯ ލިގޮން އެންމެ ބޭނުންވަނީ ޖަލުގައި އޭނާ ކޮށްފަރިތަ ވެފައިވާ މަސައްކަތެއް ކުރެވޭނެ ވަޒީފާއެއް ލިބުމެވެ. އެއީ ތަންތަން ފޮހެ ސާފުކުރުމުގެ މަސައްކަތެވެ. އެކަމަކު އޭނާއަކީ 90 އަހަރާ ގާތްވެފައިހުރި މުސްކުޅިއެކެވެ. އެހެންވީމާ އެކަހަލަ ވަޒީފާއެއް ހޯދުންވެސް ފަސޭހަކަމަކަށް ނުވިއެވެ. އަޒުމެއް ހުރިއްޔާ ގޮތެއް ފެންނާނެޔޭ ބުނެވޭ އުސޫލުން އޭނާއަށްވެސް ގޮތްގޮތް މިހާރު އެބަފެނެއެވެ. މީހުންގެ އެހީތެރިކަންވެސް އެބަލިބެއެވެ. އެކަމަކު ނުކުރާ ކުށެއްގެ ސަބަބުން ގެއްލިގެން ދިޔަ ހަޔާތް އަނބުރައި ލިބޭނެ ގޮތެއް ނެތެވެ. އުމުރު އެހެރީ ދުނިޔޭގެ އަސާސީ ގިނަ ކަންކަން ކުރެވޭވަރަށްވުރެ މައްޗަށް ގޮސްފައެވެ.


Ayifaige ingilithah gina bodu aailaa eh!\nއަތްފައިގެ އިނގިލިތައް ގިނަ ބޮޑު އާއިލާއެއް!\nއިނގިލިތައް ގިނަ އާއިލާގެ ބައެއް މެންބަރުންގެ އަތްތިލަ އާއި ފައިތިލަ\nފަންސަވީސް މީހުން ހިމެނޭ އެއް އާއިލާގެ އެންމެންގެ ވެސް އަތާއި ފައިގައި އާއްމުކޮށް މީހުންގެ އަތާއި ފައިގައި ހުންނަ ވަރަށް ވުރެ އިނގިލިތައް ގިނަ އެވެ. އިންޑިޔާގެ މަދްޔަ ޕްރަދޭޝްގެ ރަށެއްގައި ދިރިއުޅޭ މި އާއިލާއަށް މިހެން ދިމާވެފައިވަނީ ޖެނެޓިކްސް މައްސަލައެއް ހުރެގެނެވެ. އަދި އަތާއި ފައިގެ އިނގިލި ގިނަ ކަމުން ވަޒީފާ ހޯދުމަށާއި ތައުލީމު ހާސިލު ކުރުމަށް މި މީހުންނަށް ވަނީ ދަތި ތަކާ ކުރިމަތި ވެފަ އެވެ.\nޑޮކްޓަރީ ބަހުން މިގޮތަށް ހުރުމަށް ކިޔަނީ ޕޮލިޑެކްޓްލީ އެވެ.\nމި އާއިލާގެ މެމްބަރެއް ކަމަށްވާ ބަލްދޭވް ޔަވާލޭ ބުނި ގޮތުގައި އާއިލާގެ އެންމެންގެ ވެސް ޕޮލިޑެކްޓްލީ ހުރެ އެވެ. އޭނާ ބުނި ގޮތުގައި އޭނާގެ ދަރިން ސްކޫލަށް ފޮނުވިޔަސް ރަނގަޅަށް ކިޔެވޭނެ ގޮތެއް ނުވެ އެވެ. ސަބަބަކީ ސްކޫލުގައި ތިބޭ އެހެން ކުދިން އެކުދިންނަށް މަލާމަތް ކުރާތީ އެވެ.\n"އަހަރެމެން މިހާރު ވަނީ ސަރުކާރުގެ އެހީތެރިކަމަށް އެދިފައި. ސަބަބަކީ އަހަރެމެންގެ އަމިއްލަ ބިމެއް ނެތިފައި ފަގީރުކަމުން،" ޔަވާލޭ ބުންޏެވެ.\nޔަވާލޭގެ ދަރިފުޅު ސަންތޯޝް ބުނީ ސްކޫލުގައި ނުކިޔެވުމުގެ އިތުރުން ވަޒީފާއެއް އަދާކުރަން ވެސް އެމީހުން ވަނީ ނުކުޅެދިފަ އެވެ. އޭނާ ބުނީ އާދައިގެ ފައިވާނެއް ބޫޓެއް އޭނާގެ ފަޔަށް ފިޓްނުވާ ކަމަށެވެ. އަދި ގްރޭޑް 10 އާ ހަމަޔަށް ކިޔާފައި ހުއްޓާލާފައިވާ ކަމަށެވެ.\n"އަހަރެންގެ ދެ އަތުގައި 12 އިނގިލި އަދި ދެ ފައިގައި 14 އިނގިލި އެބަހުރި. އެހެންވެ އަހަންނަކަށް އެއްވެސް މީހަކު ވަޒީފާއެއް ނުދިން،" ސަންތޯޝް ބުންޏެވެ.


ރަމަޟާން މަހު ކަސްޓަމަރުންނަށް ވީހައި ހެޔޮ އަގުގައި ތަކެތި ފޯރުކޮށްދޭން އުފަންވެލި ޝޮޕްތަކުން ހިންގާ ޙަރަކާތްތަކުގެ ތެރެއިން މިމަހުގެ 25 ވާ އާދިއްތަ ދުވަހު އުފަންވެލި ހުރިހާ ޝޮޕްތަކުންވެސް ކެރެޓާއި ފިޔާ ވިއްކާނީ ކިލޯއެއް އެންމެ5ރުފިޔާއަށެވެ!\nމިޙަރަކާތުގެދަށުން މިދިއަ ބުރާސްފަތިދުވަހު ވަނީ 1.3 ކިލޯގެ ކުކުޅެއް އެންމެ 30 ރުފިޔާއަށް ވިއްކައިފައެވެ. އެއީ ކިލޯއެއް އެންމެ 23 ރުފިޔާއަށް ކުޑަ އަގެކެވެ.\nއުފަންވެލި ޝޮޕްތަކުން ބުނީ މިފަދަ އިތުރު ޙަރަކާތްތައް ހިންގައި ކަސްޓަމަރުންގެ ޖީބުތަކަށް ލުއިކޮށްދޭނެކަމަށެވެ. "އަޅުގަނޑުމެން މަސައްކަތްމިކުރަނީ ވީހައި ހެޔޮ އަގުގައި ކަސްޓަމަރުންނަށް ތަކެތި ފޯރުކޮށްދޭން! ވީމާ މިފަދަ ކިތަންމެ އިތުރު ޙަރަކާތްތަކެއް އަޅުގަނޑުމެން ހިންގާނަން. އިރާދަކުރެއްވިއްޔާ!"\nކަސްޓަމަރުން އުފަންވެލި ޝޮޕްތައް ފާހަގަކުރަނީ ރާއްޖެއަށް އެންމެ ގިނަ ބާވަތްތަކުގެ ތާޒާ ކާނާގެ ބާވަތްތައް އެތެރެކޮށް އެންމެ ހެޔޮ އަގުގައި ވިއްކާ ފަރާތްކަމަށެވެ. އެގޮތުން ތަރުކާރީ އާއި މޭވާގެ ތަފާތުބާވަތްތައް، ކުކުޅާއި ކުކުޅުގެ ތަފާތު ބާވަތްތައް، ގެރިމަސް، ކުކުޅުބިސް ފަދަ ތަކެތި އެންމެ ހެޔޮ އަގުތަކުގައި އުފަންވެލި ޝޮޕްތަކުން ގެންދަނީ ވިއްކަމުންކަންވެސް ފާހަގަކުރެއެވެ.


ޢިއްޒަތުގެ އަހުލުވެރިން – Ilm\nދެރަކަމާއި ނިކަމަތިކަން ހުރީ، ތިމަންކަލޭގެފާނުގެ އަމުރުފުޅުތަކާއި ޚިލާފުމީހަކަށެވެ\n((وَجُعِلَ الذِّلَّةُ وَالصَّغَارُ عَلَى مَنْ خَالَفَ أَمْرِي)) [رواه أحمد وصححه الألباني] މާނައީ: “އަދި ދެރަކަމާއި ނިކަމަތިކަން ހުރީ، ތިމަންކަލޭގެފާނުގެ އަމުރުފުޅުތަކާއި ޚިލާފުމީހަކަށެވެ.”\n(ﷲއަށް) ކިޔަމަންތެރިކަން އަދާކުރާ އަޅުތަކުންނީ ޢިއްޒަތުގެ އަހުލުވެރިންނެވެ. އަދި އެބައިމީހުން ކުޅަ ޢަމަލަކާ އެކަށޭނަ ގޮތަކަށް އެބައިމީހުން ޢިއްޒަތްތެރިވާނެއެވެ. ﷲ ތަޢާލާ ވަޙީކުރެއްވިއެވެ. ﴿وَلِلَّـهِ الْعِزَّةُ وَلِرَسُولِهِ وَلِلْمُؤْمِنِينَ وَلَـٰكِنَّ الْمُنَافِقِينَ لَا يَعْلَمُونَ﴾ [سورة المنافقون ٨] މާނައީ: “ޢިއްޒަތްވަނީ، ﷲ އަށެވެ. އަދި އެއިލާހުގެ ރަސޫލާއަށާއި މުއުމިނުންނަށެވެ.”\n“މީސްތަކުންނަށް އިޙްސާންތެރިވުމަކީ އެބައިމީހުންގެ ހިތްތައް ކާމިޔާބު ކުރެވޭ ކަމެކެވެ. ފަހެ އަބަދުވެސް އިންސާނާ އެންމެ ބޮޑަށް ލެނބެނީ ހެޔޮކަމުންނެވެ.” އިބްނުލް ޤައްޔިމް رحمه الله ވިދާޅުވިއެވެ. “ޝަރުޢީ ގޮތުން އައިސްފައިވާ ދަލީލުތަކުންނާއި، ބުއްދީގެ ހަމަތަކުންއާއި، ފިޠުރީ ގޮތުންނާއި، އެކިއެކި އުންމަތްތަކާއި މިއްލަތްތަކުގެ ތަޖުރިބާއިން ދަލީލު ލިބެނީ: ޢާލަމްތަކުގެ ވެރި ރައްބަށް ކުއްތަންވުމާއި އެއިލާހުގެ ރުއްސެވުން ހޯދަން މަސައްކަތްކުރުމާ އަދި އެއިލާހުގެ އަޅުތަކުންނަށް އިޙްސާންތެރިވެ ހެޔޮކޮށް ހިތުމީ ހުރިހާ ހެވެއް ގެނުވައިދޭ ކަންކަމެވެ. އަދި އޭގެ އިދިކޮޅަކީ ހުރިހާ ނުބައެއް ގެނުވައިދޭ ކަންކަމެވެ.”\nރަނގަޅަށް މަސައްކަތް ކުރާ މީހުން ދެކެ ﷲ ލޯބިވެ ވޮޑިގަންނަވައެވެ.\nމާތްﷲ ރުއްސުން ލެއްވި ޢާއިޝަތުގެފާނު އަރިހުން އަލްބައިހަޤީ ރިވާކުރެއްވިއެވެ.رَسُولُ اللَّهِ صَلَّى اللَّهُ عَلَيْهِ وَسَلَّم ޙަދީސް ކުރެއްވިއެވެ. (( إِنّ اللَّهَ تَعَالى يُحِبّ إِذَا عَمِلَ أَحَدُكُمْ عَمَلاً أَنْ يُتْقِنَهُ- އަރަހުށި މާތް ﷲ ލޯބިވެ ވޮޑިގަންނަވާ ކަން ކަށަވަރީ ، ތިޔަބައިމިހުންގެ ތެރެއިން މީހަކު ކަމެއް ކުރާނަމަ އެކަމަށް ފުރިހަމަކޮށް ބަރާބަރަށް ކުރުމަށެވެ. ))\nތިބާ ކުރާ މަސައްކަތުގައި ފަރުވާ ކުޑަކޮށްލައިފިނަމަ ތިބާއަށް މީހުންގެ ލޯތްބެއް ނުލިބޭނެތެވެ.\nޤުރުއާނުގެ ބަގީޗާ: ދުޚާން ސޫރަތް\nއަބޫޖަހުލަކީ ޤުރައިޝުންގެ އެންމެ ޢިއްޒަތްތެރިޔާ ކަމަށް ދަޢުވާކުރިއެވެ. ބަދުރު ހަނގުރާމައިގައި އަބޫޖަހުލު ޤަތުލުވެގެންދިޔައީ މަލާމާތް ލިބެނިވި ގޮތެއްގައެވެ. އެކަން މި ސޫރަތުގެ 48 ވަނަ އާޔަތާއި 49 ވަނަ އާޔަތުގައި ބަޔާންވެފައިވެއެވެ.\nنَعْمَة އާއި نِعْمَة ގެ ތަފާތު. نِعْمَة ގުޅިފައިވަނީ ބާރުވެރިކަމާއިއެވެ. نَعْمَة ގުޅިފައިވަނީ ދީނީ ޢިލްމާއި ހިދާޔަތާއި ޖިސްމާނީ ތަނަވަސްކަމާއެވެ. النضر بن شميل ގެ ރައުޔު.\nހުރިހާ ރައުޔެއްގެ ޚުލާސާ\nنَعْمَة: نِعْمَةލިބުމުގެ ސަބަބުން މެދުވެރިވާ ޙާލަތު


Kaivenyah Maheh Nuwey, Asim Vakive Dhiyaee Enmmen Rovvaafai - Vaguthu\nނ. ލަންދޫ އަށް އުފަން، އުމުރުން 27 އަަހަރުގެ އަބްދުﷲ އާސިމް މި ދުނިޔެ އާއި އަލްވަދާއުކީ އޭނާ ވަޒީފާގެ، މަސައްކަތުގައި އުޅެމުން ދަނިކޮށެވެ. ދިމާވި ހިތްދަތި ހާދިސާއެއްގެ ޝިކާރައަކަށްވެ، ލިބުނު އަނިޔާ ތަކަށް ފަރުވާ ހޯދަމުން ދަނިކޮށެވެ. މިމަހުގެ ހަތް ވަނަ ދުވަހު އެމްޕީއެލްގައި ބިއްލޫރި ޕެލެޓް ދަށުވެ ފަރުވާދެމުން ދަނިކޮށް ނިޔާވި އާސިމް މި ދުނިޔެ އަށް އޭނާގެ ފަހު ނޭވާ ދޫކޮށްލީ ހަފްތާއަކަށް ވުރެ ގިނަ ދުވަހު އެ މަރާއި ހަނގުރާމަކުރުމަށް ފަހުގައެވެ.\nމަޖޫރީ ގްރޫޕަކާއެކު މަސައްކަތް ކުރާމުންދިޔަ އާސިމް މަރުވި ޚަބަރާއި އެކު މުޅި ލަންދޫ ހިމޭންކޮށްލިއެވެ. ރަށުގެ ގިނަބަޔަކާއި ރަހުމަތްތެރި ގުޅުމެއް ބޭއްވި އާސިމް އަކީ ހިތްހެޔޮ، މީހުންނާއި ގުޅޭ މީހެކެވެ. އެއީ އެންމެންނާއި ގުޅުން ބޭއްވި، މަޑުމައިތިރި، ހުލްގު ހެޔޮ މީހެކެވެ. ރަށުގެ އާސިމް ދަންނަ އެންމެންހެން އޭނާ އާއި މެދު އިއްތިފާގުވާ އެއް ކަމެއް އެބަ އޮތެވެ.\nއެއީ އާސިމް އަކީ އުމުރުން ކިތަންމެ ހަގު މީހަކަށްވީނަމަވެސް އޭނާގެ ޒިންމާދާރު ކަމާއި މެދު ދެބަސް ވެވެން ނެތްކަމެވެ. ހިނިތުން މޫނަކާއި އެކު މީހުންނާއި ކުރިމަތިލާން އާދަވެފައި ހުރި އާސިމް އަކީ، އޭނާގެ ޒުވާން ކޮނޑުގައި މުޅި އާއިލާގެ ޒިންމާ އުފުލި ލާމަސީލު މިސާލެކެވެ. މަޖޫރީއެއްގެ މަސްޢޫލިއްޔަތު އުފުލަމުން ދިޔަ އާސިމްއަކީ މުޅި އާއިލާގެ ދިރުމެވެ. އާއިލާގެ ފަންވަރާއި ތަނބެވެ. އާސިމަކީ ސަހަރޯވެރި ދަރިއެކެވެ. ލޭފަވެތި ބޭބެއެކެވެ. އޭނާއަކީ އާއިލާގެ އެންމެ ބޮޑު ފިިރިހެން ދަރިފުޅެވެ. އާއިލާގެ ހުރިހާ ކަންކަން ބަލަމުން ދަނީ އޭނާ އެވެ.\nލަންދޫ ކައުންސިލްގެ މެމްބަރު އަބްދުﷲ އާރިފް ވިދާޅުވީ، އާސިމަކީ ވަރަށް މަޖާ ވަރަށް ރައްޓެހިންނާއި ގުޅޭ ޒުވާނެއް ކަމަށެވެ. އަދި ވަރަށް ބޮޑަށް އާއިލާ ކަންކަމުގައި ޒިންމާ ނަގައިގެން އުޅޭ ޒުވާނެއްގެ ގޮތުގައި ފާހަގަކުރެވޭ ކަމަށް އާރިފް ވިދާޅުވިއެވެ.\nއޭނާއަކީ އާއިލާއެކު މާލޭގައި ދިރިއުޅެމުންދިޔަ ޒުވާނެކެވެ. އާރިފް ވިދާޅުވީ، އޭނައަކީ ރަށުގައި ހުންނައިރު، ރަށުގެ ކަންކަމުގައިވެސް ބައިވެރިވާ ފަރާތެއް ކަމަށެވެ.\nމި ފަނާކުރުވަނިވި ދުނިޔެ އާއި އޭނާ ވަކިވެ ދިޔުމުގެ އެންމެ ބޮޑު ސިހުމެއް ލިބޭނީ އޭނާގެ ހުވަފަތް އަނބި މީހާ އަށް ކަމަށް ވާއިރު، އެ ދެމަފިރިންގެ ކައިވެންޏަށް އަދި މަހެއް ނުފުރެއެވެ.\nއޭނަގެ ގާތް މީހަކު ކިޔާދިން ގޮތުގައި، އެ މީހުންގެ ކައިވެނި ކުރެވިގެން ދިޔައީ ޑިސެންމަރު 20 ވަނަ ދުވަހުއެވެ.\nއެ ކައިވެނީގެ އަލަތުކޮޅު މިފަދަ ގޮތަަަކަށް ފިރިމީހާ މި ދުނިޔެ އާއި ވަދާއުކިޔުމުން، އާސިމްގެ އަނބިމީހާ އަށް ލިބުނު ހިތްދަތިކަން އިތުރުވީ އާސިމްގެ މޫނުވެސް ނުފެނި އޭނާ ވަޅުލާން މަޖުބޫރުވުމުންނެވެ.\nއެ ގާތް މީހާ ކިޔާދިންގޮތުގައި، އާސިމްގެ އަނބިމީހާ މި ވަގުތު ހުރީ އިންޑިއާ އެވެ. އަދި އާސިމްގެ އަނބިމީހާ ކޮވިޑް-19 އަށް ފައްސިވެ އެހުރީ މާލެ ނާދެވިފައި ކަމަށް ބުންޏެވެ.\nފިރިމީހާގެ ހާލާތު އެނގި އިންޑިއާއިން އެނބުރި ރާއްޖެ އަންނަން ބޭނުންވެފައި ހުރި އޭނާ، އަށް ފިރިމީހާ ނުފެނި އެ ވަކިވެ ދިޔައީ އެވެ. ހަމަލޮލުން އެންމެ ފަހު ފަހަރަށް ފިރިމީހާއަށް ބަލާލަންވެސް އަދި އަތުގައި ހިފާލަންވެސް ފުރުސަތު ނުލިބި ވަކިވީއެވެ. ފަހު ވަގުތުކޮޅުވެސް އާސިމް ހޭދަކުަން ޖެހުނީ ލޯބިވާ އަނބިމީހާ އާއި ދުރުގައެވެ.\nއާސިމްގެ ކައިވެންޏަށް ފަހު އޭނާގެ ރަށަށް އަނބި މީހާ ގޮވައިގެން ދާން ވެސް އޭނާ ރޭވިއެވެ. އެހެންނަމަވެސް އެ ދަތުރު ނުކުރެވުނީ ކޮވިޑް-19ގެ ހާލަތުގެ ސަބަބުންވެ.\n"އަޅުގަނޑަށް ގުޅާފައިވެސް ބުނި، ތިމަންނަ މިހުރީ ރަށުގައޭ، އެބަޖެހެއޭ ރަށަށް ޖައްސާލަން، ދެން އެއްކަލަ ކައުންސިލްގެ ހުއްދައާއެކުގައިތާ ރަށަށް އައުމާއި ކަންކަން މި ދޭތެރެއަކުން މިދިޔައި، މިހާރުވެސް މި އިންނަނީ ވަކި ހުއްދަތަކެއް ނަގައިގެންތާ މާލެއިން ކަމުގައިވާނަމަ އާދެވެނީ، ގުޅާލަފައި ބުނި، ދާން ބޭނުމޭ، ކަރަންޓީން މި ނިންމީއޭ". އެންމެ ފަހުން އާސިމް އާ ފޯނުން ގުޅައިގެން ވާހަކަދެއްކި ދުވަަހުގެ ދެއްކި ވާހަކަތައް ހިއްސާ ކުރަމުން އަރީފް ވިދާޅުވިއެވެ.\nއަރީފް ފާހަގަކުރެެއްވިގޮތުގައި، އެފަހަރު އޭނާ ރަަށަށް އައިސްފައެއް ނުވެއެވެ. އޭނާ ދިޔައީ އެނބުރި މާލެއަށެވެ.\n"އަސްލު އޭނާގެ ހަގަށް ތިބޭނެ ކުދިން، ބައްޕަ ޖަލުގައި، ދެން ހަަމަ އާއިލާގެ ވަރަށް، އަދި ކުދިންގެ ހުރިހާ މަސްއޫލިއްޔަތެއް ނަގައިގެން އުޅޭ ޒުވާނެއްގެ ގޮތުގައި މި ފާހަގަކުރެވެނީ". އަރީފް ވިދާޅުވިއެވެ.\nއައިޖީއެމްއެޗް އިން ވިދާޅުވީ އާސިމް ނިޔާވީ ރޭ ފަތިހު 05:00 ކަމަށެވެ.\nއެރަށު މީހުން ބުނާގޮތުގައި، އޭނާ ވަކިވެ ދިއުމުން މުޅި ރަށް އޮތީ ހިމޭން ވެފައެވެ.\nބިއްލޫރިތައް ދަށުގައި އާސިމް ތާށިވީ މިމަހުގެ ހަތް ވަނަ ދުވަހުގެ ރޭގެ ވަގުތެއްގައެވެ. އޭނާ ސަލާމަތް ކުރީ އެމްޕީއެލް މުވައްޒަފުންނާއި ސިފައިން ގުޅިގެން ކުރި މަސައްކަތުންނެވެ. ކޮންޓޭނަރުގެ އެތެރޭގައި ބިއްލޫރިތައް ދަށުގައި އާސިމް ތާށިވުމުން އޭނާ ސަލާމަތް ކުރަން ގިނަ ވަގުތުތަކެއް ނެގިއެވެ.\nއާސިމްގެ އާއިލާ އިން ކުރިން ބުނެފައިވާގޮތުގައި، ބިއްލޫރިތައް ދަށުގައި އާސިމް ތާށިވެގިނައިރުތަކެއް ވުމުގެ ސަބަބުން އޭނާގެ ހުންްކޮށި ފަޅައިގެން ގޮސް ހަށިގަނޑުގެ އެތެރެއަށް ގިނަ އަދަދަކަށް ލޭފައިބަމުންދިޔަ ކަމަށެެވެ. އޭގެ އިތުރުން އަތުގެ އުޅަބޮއްޓާއި ކުޑަހުޅާއި، އުކުޅުވަޅު ބިންދައިގެން ގޮސް މައިބަދަޔަށްވެސް ބޮޑެތި ގެއްލުންތަކެއް ލިބިފައިވާ ކަމަށް އާއިލާ އިން ބުނެފައި ވެއެވެ.\nމިއީ ފާއިތުވި ހައެއްކަ އަހަރު ތެރޭގައި އެމްޕީއެލްގައި ހިނގި އެންމެ ނުރައްކާތެރި ހާދިސާއެވެ. އެންމެ ފަހުން އެމްޕީއެލްގައި ނުރައްކާތެރި ބޮޑު ހާދިސާއަކަށް ހިނގާފައި ވަނީ 2014 ވަނަ އަހަރު ކޮންޓޭނާއެއް ވެއްޓިގެން ހިނގި ހާދިސާއެވެ. އެހާދިސާގައި ދެމީހަކު ނިޔާވިއެވެ.\nޖެނުއަރީ 16, 2021 22:55\nއާސިމްގެ ފާފަ ފުއްސަވައި ސުވަރުގޭގައި ލައްވާށި! ޢާއިލާއަށް ކެތްތެރިކަން ދެއްވާށި.\nޖެނުއަރީ 17, 2021 00:36\nބޮޑަށް ބުރަވެވެނީ އައިޖީއެމްއެޗް މައްސަލަކަމަށް. ނުވަންޔާ ނުވާ ވާހަކަވެސް ނުބުނާތީ! އެޔަށްވުރެ ހާލު ދެރަމީހުންވެސް ރަގަޅު ވެފަ އެބަހުރި. އައިޖީއެމްއެޗް ހާލު މަ ތަޖްރިބާ ކުރިފަހަކުން މަގޭ އެއްވެސްކަމެއް ކުރާކަށް މަށެއް ނުދަން. ނުވެސްދާނަން.\nޖެނުއަރީ 17, 2021 01:09\nވަގުތުން މި މީހާގެ އާއިލާއައްވެސް އެހީތެރިކަން ފޯރުކޮއްދެއްވާ ހަމަހަމަ ކަން ގާއިމް ކުރޭ. ވަރައް ފަގީރު ބައެއް މި ކިއްޖާގެ ފެމިލީއަކީ ވަރައް ހާލުގަ އުޅެނީ\nޖެނުއަރީ 20, 2021 18:36\nވަގުތުން މި އާއިލާއަށް ވެސް އެހީތެރިކަންދީ އާންމުންނަށް ވެސް އެހީތެރިކކަން ފޯރުކިކޮށް ދެވޭނެ ގޮތެއް ހޯދަެިދީފަ ނޫހުގައި ޖަހާދީބަލަ. ޢެހީވާން ބޭނުން.


Kandah vehtunu meehaa fenihje, haalu rangalhu\nމީހަކު ގެއްލުނު ސަރަހައްދުގައި ކޯސްޓްގާޑުން ހަރަކާތްތެރި ވަނީ -- ފޮޓޯ: އެމްއެންޑީއެފް\nކާށިދޫ ކަނޑަށް ގެއްލުނު މީހާ ފެނިއްޖެ އެވެ.\nފުލުހުން ދެންމެ ބުނީ ކަނޑަށް ވެއްޓުނު މީހާ ފަތާފައި ކާށިދޫއަށް އަރާފައިވާ ކަމަށެވެ. އޭނާގެ ހާލު ރަނގަޅު ކަމަށްވެސް ބުންޏެވެ. އަދި އެ މީހާ މިހާރު ހުރީ ފުލުހުންގެ ބެލުމުގެ ދަށުގައި ކަމަށެވެ.\nއެ މީހާ ފުލުހުންގެ ބެލުމުގެ ދަަށަށް ގެނެސްފައިވަނީ ސުވާލު ކުރުމަށް ކަމަށް ބުންޏެވެ.\nއުމުރުން 22 އަހަރުގެ އެ ޒުވާނާ ގެއްލިގެން ހޯދަން ފެށީ 11 ޖެހިއިރު އެވެ.\nކާށިދޫ ކަނޑަށް ގެއްލުނު ޒުވާނާ ފެނިފައިވާއިރު މިދިޔަ ހޮނިހިރު ދުވަހު ހިނގި ކަނޑުމަތީގެ ހާދިސާއެއްގައި ހަތަރު އަހަރުގެ ކުއްޖަކު ގެއްލި އެ ކުއްޖާގެ މަންމަ ވަނީ މަރުވެފައެވެ. ކުއްޖާ ހޯދުމުގެ މަސައްކަތް ކުރަމުންދާއިރު އެ ކުއްޖާގެ އެއްވެސް ހަބަރެއް ނުވެއެވެ.\nހިނގަމުން މި ދަނީ މޫސުން ވަރަށް ގޯސް ދުވަސްތަކެކެވެ. ކަނޑުމަތީގެ ގިނަ ހާދިސާތައް ހިނގަމުންދާއިރު މަސްބާނަށް މާލެ ތޮށިގަނޑުގައި ހުރި މީހަކު މޫދަށް ވެއްޓި މިއަދު ވަނީ މަރުވެފައެވެ. އަދި ބޯވަ ނަގަން ފީނަން ގޮސް އުޅުނު މީހަކު އޮޔާދަނިކޮށް ވަނީ ސަލާމަތް ކޮށްފައެވެ.\nކަމާބެހޭ އިދާރާތަކުން ދަނީ މޫސުމަށް ސަމާލުވުމަށާއި ކޮންމެހެން މަޖުބޫރު ދަތުރެއް ނޫނީ ނުކުރަން އިލްތިމާސް ކުރަމުންނެވެ. އެފަދަ ދަތުރަކަށް ފުރުމުގެ ކުރީން ސިފައިންނާއި ފުލުހުންނަށް އެންގުމަށްވެސް އެދިފައިވެއެވެ.\nމޯލްޑިވްސް ޕޮލިސް ސާވިސް އެމްއެންޑީއެފް ކަނޑުމަތީގެ ހާދިސާ + މޫސުން މޯލްޑިވްސް މިޓިއޮރޮލޮޖިކަލް ސާވިސް ކާށިދޫ\nމަސްބާނަން ހުރި މީހަކު މޫދަށް ވެއްޓި މަރުވެއްޖެ


ފުލުހުންގެ ލޯންޗެއްގައި އަދީބު ދޫނިދޫ އަށް ގެންދަނީ..---މިހާރު ފޮޓޯ/ހުސެއިން ވަހީދު\nއަދީބު ބޭސްފަރުވާ އަށް ރާއްޖޭން ބޭރަށް ފުރޭ ގޮތެއް ނުވޭ: ވަކީލު\n29 މެއި 2017 - 13:44 21 comments\nސިރާޖު ވިދާޅުވި ގޮތުގައި ސިއްހީ ބޮޑެތި މައްސަލަތަކެއް ކުރިމަތިވެފައިވާ އަދީބު ރާއްޖޭން ބޭރުން ފަރުވާ ހޯދުމުގެ ހުއްދައަކަށް އެދި ކަރެކްޝަނަލް ސާވިސް އާއި ފުލުހުންނަށް ސިޓީ ފޮނުވާފައިވާނެ ކަމަށެވެ. އެކަމަކު ސިޓީތަކުގެ ޖަވާބުގައި އަދީބަށް ފުރާވަޑައިގެންނެވޭނެ ކަން ނުވަތަ ނޫން ކަން ވެސް ބުނެފައިނުވާ ކަމަށް އޭނާ ވިދާޅުވި އެވެ. އަދީބު މި ވަގުތު ހުންނެވީ ފުލުހުންގެ ބެލުމުގެ ދަށުން ދޫނިދޫ ޖަލުގަ އެވެ.\nއަދީބުގެ އެތެރެހަށީގައި ސިސްޓެއް އުފެދި، ކިޑްނީގައި ހިލަ އުފެދުމާއި ލޮލަށް ޖެހޭ ވަރަށް ނުރައްކާތެރި ބައްޔެއް ކަމަށްވާ "ގްލުކޮމާ" އަދީބަށް ޖެހިފައިވާ ކަމަށް އާއިލާ އިން ވަނީ ބުނެފަ އެވެ.\nމިކަމާ ގުޅިގެން ފުލުހުންގެ މީޑިއާ އޮފިޝަލަކު ވިދާޅުވީ އަދީބު ރާއްޖޭން ބޭރަށް ފުރާވަޑައިގަތުމުގެ ހުއްދައަކަށް އެދި އާއިލާ އިން ފުލުހުންނަށް ވެސް ހުށަހެޅި ކަމަށެވެ. އަދި އެކަމާ ގުޅޭ ގޮތުން އަދީބުގެ އާއިލާ އަށް ޖަވާބުދާރީވެފައިވާނެ ކަމަށް އޭނާ ވިދާޅުވި އެވެ.\nސިރާޖު ވިދާޅުވި ގޮތުގައި ފުލުހުން ޖަވާބު ދީފައިވަނީ ހުކުމް ތަންފީޒު ކުރަމުންދާ މީހުންގެ ކަންކަން ބަލަހައްޓާނީ ކަރެކްޝަނަލް ސާވިސް އިން ކަމަށެވެ. އެހެންވެ، އަދީބު ރާއްޖޭން ބޭރަށް ފުރާވަޑައިގަތުމާ ގުޅޭ ގޮތުން ގޮތެއް ނިންމާނީ އެ ތަނުން ކަން ފުލުހުންގެ ސިޓީގައި ފާހަގަ ކުރި ކަމަށް އޭނާ ވިދާޅުވި އެވެ.\nކަރެކްޝަނަލް ސާވިސްގެ ސިޓީއާ ހަވާލާދީ ސިރާޖް ވިދާޅުވި ގޮތުގައި ކަރެކްޝަންސްގެ ބެލުމުގެ ދަށުގައި ތިބޭ މީހުންގެ ބޭސްފަރުވާގެ ކަންކަން ބަލަހައްޓާނީ ކަމާ ގުޅޭ ގަވާއިދުތަކާ އެއް ގޮތަށެވެ. އެއީ ހުކުމް ތަންފީޒު ކުރާ މީހުން އަމަލު ކުރަން ޖެހޭ މެޑިކަލް ގަވާއިދާއި ގައިދީންނާއި ކުށުގެ ތުހުމަތުގައި ހައްޔަރު ކުރެވޭ މީހުންނާއި ކޯޓު އަމުރެއްގެ ދަށުން ބަންދުގައި ބައިތިއްބަން ޖެހޭ މީހުން ޖަލުގެ ސިއްހީ މަރުކަޒު ފިޔަވައި ރާއްޖޭގައި ސިއްހީ ފަރުވާދޭ ތަންތަނާއި ރާއްޖޭން ބޭރުން ފަރުވާ ހޯދުމާ ބެހޭ ގަވާއިދެވެ.\nކަރެކްޝަނަލް ސާވިސްގެ މީޑިއާ އޮފިޝަލަކު ވިދާޅުވި ގޮތުގައި ބޭސްފަރުވާ އަށް އަދީބު ރާއްޖޭން ބޭރަށް ފުރުމުގެ ހުއްދަ އަށް އެދި އާއިލާ އެދުނަސް، މި ވަގުތު އެކަމާ މެދު ގޮތެއް ނިންމޭކަށް ނެތެވެ. އެއީ ފުލުހުންގެ ބެލުމުގެ ދަށުން އަދީބު ދޫނިދޫ ޖަލުގައި ހުންނެވީމަ ކަމަށް އޭނާ ވިދާޅުވި އެވެ.\n"މިކޮޅުގެ (ކަރެކްޝަންސް) ގެ ބެލުމުގެ ދަށުގައި ނެތްހާ ހިނދަކު ގޮތެއް ނުނިންމޭނެ. ފުލުހުންގެ ބެލުމުގެ ދަށުގައި އަދީބު އަދިވެސް އެ ހުންނެވީ،" އޮފިޝަލް ވިދާޅުވި އެވެ.\nއަދީބު މާފުށީ ޖަލުން، ދޫނިދޫ ޖަލަށް ބަދަލުކުރީ ސަލާމަތީ ސަބަބުތަކަށްޓަކައި މިދިޔަ މާޗް މަހުގަ އެވެ. ނަމަވެސް އެކަމުގެ ތަފްސީލެއް ރަސްމީ އެއްވެސް އިދާރާއަކުން ހާމަ ނުކުރާ އިރު، އަދީބުގެ ވަކީލުން ވަނީ މާފުށީ ޖަލުން ފިއްލަވަން އެއްވެސް އިރެއްގައި އަދީބު މަސައްކަތް ކުރައްވާފައި ނުވާ ކަމަށް ވިދާޅުވެފަ އެވެ.\nދޫނިދޫ ޖަލަކީ ފުލުހުންގެ ތަހުގީގަށް ބަންދުގައި ބައިތިއްބާ މީހުންނަށް ހާއްސަ ޖަލަކަށް ވާއިރު، ހުކުމެއް ތަންފީޒު ކުރާ މީހަކު، ދޫނިދޫ ޖަލަށް ބަދަލު ކުރުމަކީ ގާނޫނާ ހިލާފު ކަމެއް ކަަމަށް ވަކީލުން ބުނެ އެވެ.\nއަދީބުގެ އާއިލާ އިން ނެރުނު ނޫސްބަޔާނެއްގައި ބުނީ އޮކްޓޯބަރު 24، 2015 ގައި އަދީބު ހައްޔަރުކުރި ފަހުން، ބޮޑެތި ސިއްހީ މައްސަލަތަކެއް އަދީބުގެ ފަރާތުން ފާހަގަކުރެވިފައިވާ ކަމަށެވެ.\nއިތުރު ލިޔުންތައް ޕޮލިސް މާފުށީ ޖަލު ދޫނިދޫ ކަރެކްޝަނަލް ސާވިސް ކުރީގެ ނައިބު ރައީސް އަދީބު އަހުމަދު އަދީބު


Gudhus ge massalaigai kuraane mashvaraa eh noannaane: Trump | Mihaaru\nއެމެރިކާގެ ރައީސް ޑޮނަލްޑް ޓްރަމްޕް: ގުދުސް އަކީ އިޒްރޭލުގެ ވެރިރަށް ކަމަށް އިއުލާން ކުރެއްވީ ޑިސެމްބަރު6ވަނަ ދުވަހު.\nގުދުސްގެ މައްސަލާގައި ކުރާނެ މަޝްވަރާއެއް ނޯންނާނެ: ޓްރަމްޕް\n12 ފެބުރުއަރީ 2018 - 22:184comments\nވޮޝިންޓަން (ފެބްރުއަރީ 12) - އިޒްރޭލުގެ ވެރިރަށަކީ ގުދުސް ކަމަށް ބަލައިގަތުމަށް އެމެރިކާ އިން ނިންމާ ތެލް އަވީވުގައި ހުރި އެމެރިކާ އެމްބަސީ ގުދުސް އަށް ބަދަލު ކުރަން ނިންމި ނިންމުމަކީ މަޝްވަރާގެ މޭޒަށް ގެނެވޭނެ ކަންކަން ނޫން ކަމަށް އެމެރިކާގެ ރައީސް ޑޮނަލްޑް ޓްރަމްޕް ވިދާޅުވެއްޖެ އެވެ.\n"ގުދުސް އަކީ އިޒްރޭލުގެ ވެރިރަށް ކަމުގެ ޔަގީންކަން ދެން،" އިޒްރޭލުގެ ނޫހަކަށް ދެއްވި އިންޓަވިއުއެއްގައި ޓްރަމްޕް ވިދާޅުވި އެވެ.\nސްވިޒަލެންޑުގައި ބޭއްވި ވޯލްޑް އިކޮނޮމިކް ފޯރަމްގެ ތެރޭގައި އިޒްރޭލުގެ ބޮޑު ވަޒީރު ބެންޖަމިން ނަތަންޔާހޫއާ ބައްދަލު ކުރައްވާ ޓްރަމްޕް ވަނީ ގުދުސްގެ މައްސަލާގައި ދެން ކުރާނެ މަޝްވަރާއެއް ނޯންނާ ކަމަށް ވިދާޅުވެފަ އެވެ.\nއެމެރިކާގެ ޚާރިޖީ ސިޔާސަތުގެ އުސޫލުތައް މުގުރާލުމަށް ފަހު ޑިސެމްބަރު6ވަނަ ދުވަހު ޓްރަމްޕް ވަނީ އިޒްރޭލުގެ ވެރިރަށަކީ ގުދުސް ކަމަށް އިއުލާން ކުރައްވައިފަ އެވެ. ޓްރަމްޕުގެ ނިންމުމާ ގުޅިގެން މުޅި ދުނިޔޭގެ ނުރުހުން ވަނީ އަމާޒުވާން ފަށައިފަ އެވެ.\nއިރުމަތީ ގުދުސް އިޒްރޭލުން ހިފާފައި ވަނީ 1967 ވަނަ އަހަރުގެ ހަނގުރާމައިގަ އެވެ. އަދި ބައިނަލްއަގުވާމީ ގާނޫނުތަކާ ޚިލާފަށް އިޒްރޭލުން ވަނީ ގުދުސް ވެރިކޮށްލައިފަ އެވެ. ފަލަސްތީނުން ވެސް ބުނެފައި ވަނީ ކުރިމަގުގައި އުފެދޭ ދައުލަތުގެ ވެރިރަށަށް ވާނީ ގުދުސް ކަމަށެވެ. އިރުމަތީ ގުދުސްގެ 86 ޕަސެންޓް މިހާރު ވަނީ އިޒްރޭލާއި ޔަހޫދީ ވަޒަންވެރިންގެ ސީދާ ބާރުގެ ދަށުގަ އެވެ.


Thailand Rasgefaanu Ekaherivaan 20 Jaariyaa In Govaigen Luxury Hotel Akah - Vaguthu\nދުނިޔޭގައި ހަލުވިކަމާއެކު ފެތުރެމުންދާ ނުރައްކާތެރި ކޮރޯނާވައިރަސް (ކޮވިޑް-19) ގެ ނުރައްކާ ތައިލޭންޑަށްވެސް ބޮޑުވަމުން އަންނާތީ އެޤައުމުގެ ރަސްގެފާނު މަހާ ވަޖިރަލޯގްކޯން ހޮޓަލެއްގައި އެކަހެރި (އައިސޮލޭޓް) ވެއްޖެއެވެ.\nނޫސްތައް ބުނާގޮތުގައި ރަސްގެފާނު އެކަހެރިވުމަށް ދިޔައީ ވިހި ޖާރިޔާއިން ވެސް ގޮވައިގެންނެވެ. އަލްޕައިންގެ ރިސޯޓް އަވަށެއްގައި ހުންނަ ގްރޭންޑް ހޮޓެލް ސޮނެންބިލްގައި މިހާރު ރަސްގެފާނު އައިސޮލޭޓް ވެފައިވާއިރު، މިކަމަށްޓަކައި މުޅި އެ ހޮޓެލް ބުކްކޮށްފައިވާ ކަމަށް ނޫސްތައް ބުނެއެވެ.\nރިޕޯޓްތައް ބުނާގޮތުގައި އުމުރުން 67 އަހަރުގެ ރަސްގެފާނު މި ހޮޓެލް އަށް އެކަހެރިވުމަށް ގޮސްފައި ވަނީ 20 ޖާރިޔާއިންގެ އިތުރުން ގިނަ އަދަދެއްގެ ނޯކަރުންވެސް ގޮވައިގެންނެވެ. ނަމަވެސް އެކަހެރިވާން ދިޔައިރު ރަސްގެފާނުގެ ހަތަރު އަނބިން، އަރިހުގައި ގެންދެވިކަމެއް އެނގިފައެއް ނުވެއެވެ.\nގްރޭންޑް ހޮޓެލް ސޮނެންބިލްގައި ތައިލޭންޑުގެ ރަސްގެފާނު މިވަގުތު ހުންނެވިއިރު، މިކަމާއި ގުޅިގެން އެ ސަރަޙައްދުގެ ސަލާމަތީ ކަންކަން ވަނީ ވަރަށް ބޮޑަށް ވަރުގަދަ ކޮށްފައެވެ. އެގޮތުން ހޮޓެލް ހުންނަ ސަރަޙައްދުގައި ހިންގާ ބައެއް ވިޔަފާރިތަކާއި އެހެން ހޮޓެލްތައް ވަގުތީގޮތުން ބަންދުކުރުމަށް ވަނީ އަންގާފައެވެ.\nކޮވިޑް-19 ގެ ނުރައްކާ ތައިލޭންޑަށް ބޮޑުވެފައިވާ މި ދަނޑިވަޅުގައި އެޤައުމުގެ ރަސްގެފާނު ރިސޯޓް ހޮޓަލަކަށް އޭނާގެ ޖާރިޔާއިން ގޮވައިގެން ދިއުމުން ގިނަ ބައެއްގެ ފާޑުކިޔުން އެކަމަށް ދަނީ އަމާޒުވަމުންނެވެ. ތައިލޭންޑުގެ ރަސްގެފާނަށް ފާޑުކިޔައި ބަދުބަހެއް ރައްދު ކުރުމަކީ 15 އަހަރުގެ ޖަލު ޙުކުމެއްގެ އަދަބެއް ކަނޑައެޅިފައިވާ ކުށެއް ކަމަށް ވީނަމަވެސް، މީސްމީޑިއާގައި ފާޑުކިޔާ އެތައް ހާސް ބަޔަކު ބުނަމުން ދަނީ މި ދަނޑިވަޅުގައިވެސް ރަސްގެފާނު އުޅުއްވަނީ "ޗުއްޓީ ހެދުމުގައި" ކަމަށެވެ.\nހަލުވިކަމާއެކު ތައިލޭންޑުގައި ވެސް ކޮވިޑް-19 ފެތުރެމުންދާއިރު، މިހާތަނަށް އެޤައުމުން ޖުމްލަ 1524 މީހަކު މި ވައިރަސް އަށް ފައްސި (ޕޮޒިޓިވް) ވެފައިވެއެވެ. އޭގެތެރެއިން 136 މީހަކު ވައިރަސް އަށް ފައްސިވެފައި ވަނީ މިދިޔަ 24 ގަޑިއިރު ތެރޭގައެވެ. އެޤައުމުން ވައިރަސް ޖެހުނު މީހުންގެ ތެރެއިން މިއަދު ދެ މީހަކު ހިމެނޭހެން ޖުމްލަ9މީހަކު މިހާތަނަށް ވަނީ މަރުވެފައެވެ.\nފަހުގެ މަޢުލޫމާތުތަކަށް ބަލާއިރު އެޤައުމުން މިހާތަނަށް ޖުމްލަ 229 މީހަކު ވަނީ ބަލިން ރަނގަޅު ވެފައެވެ. އަދި 11 މީހަކަށް ފަރުވާދެމުން ދަނީ ސީރިއަސް ހާލުގައެވެ. ތައިލޭންޑުން ކޮވިޑް-19 ފެނިފައި ވަނީ މިދިޔަ ޖެނުއަރީ 12 ވަނަ ދުވަހުއެވެ.\nމާޗް 31, 2020 01:39\nޒިނޭގެ ހާއްޔެއް ތިޔަ ތައިލެންޑަކީ\nމާޗް 31, 2020 03:58\nތިގޮތައް އިސްލާމީ ރަސްކަލެއްވެސް އުޅުއްވާ\nއެއީ ބުރުނާއި ގެ ރަސްގެފާނު ސުލްތާން ބުލޫކިޔާ. އޭންގެ ކަންތައް އަދި 100 ގުނަ މަތީގައި އުޅެނީ. އޭނަގެ މައްޗައް ދުނިޔޭގެ ރީތި އެތައް އަންހެނުންނެއް ވަނީ އެމެރިކާ އާއި އިނގިރޭސި ވިލާތުގައި ދައުވާކޮށްފައި. އެކަމަކު އިގިރޭސި ވިލާތާއި އެމެރިކާގެ ގާނޫނުގައި އޮންނަނީ އެއްވެސް ގައުމެއްގެ ޝާހީ އާއިލާގެ މެމްބަރަކާއި ދެކޮޅަށް ދައުވާ ނުކުރެވޭގޮތައް. ބުރުނާއި ގައި މިހާރު ވަނީ އިސްލާމީ ޝަރީއާ ގާއިމްކޮށްފައި. އެކަމަކު ބުލޫކިޔާގެ އާއިލާ އޭގެން އިސްތިސްނާވޭ.\nމާޗް 31, 2020 05:47\nހަމައެހެންމެ ރާއްޖޭގަ ޝަރީޢާ ގާއިމްކުރަން ގޮވާ ގިނަމީހުންނަށް ފަސްނަމާދު ގާއިމެއް ނުކުރެވޭ، މިއުޒިކް ނޫން އެއްޗެއް އަޑެއް ނޭހޭ\nއޭޕްރީލް 1, 2020 10:46\n5 ނަމާދު ވަގުތަށް ގާއިމު ނުވެ މިއުޒިކު އަޑު އެހުމަކީ ޝަރީއާ ގާއިމް ކުރަން ނުގޮވޭ ކަމެއްތޯ؟ ޝަރީއާ ގާއިމުކުރަން ގޮވަނީ އެމީހުންވެސް ޝަރީއާގެ ދަށުން ލިބޭ ނެ އަދަބެއް ގަބޫލުކުރާތީ ދޯ؟ ކަލޭހެން ރޯނު އެދުރު ނުވެދާނެ އެމީހުން.\nމާޗް 31, 2020 10:21\nމިކަހަލަ މުސްލިމުވެރިޔެއްގެ ވާހަކައެއް އައިނަމަ ކޮމެންޓަކުންވެސް އެކަހަލަ ކާފަރެއްގެ ވާހަކަ ދައްކާނުލާތި. ކާފަރެއްގެ ވާހަކަ ގެނައީމަ މިކަހަލަ އޭ އެކަހަލައޭ ކިޔާފަ މުސްލިމު ވެރިޔަކާ ބެހިނުލާ ލޮލަށް ކަލޭމެންގެ ނިދިވެސް ނާންނާނެ. ކާފަރުންނަށް ހަމަތިހާވަރަށް ލޯބި އޮންނަންޖެހޭތަ؟؟\nމާޗް 31, 2020 05:58\nމީ ރިވެތިކޮށް ބެނާފެހޭ ހެއިބަލި ވެގެން ހިނގާ އެއްތަކާމެއިޔެ. މަހަމަ ކޮސްވެގެ އެވަރުނަސް ގެއި ވިހިއިނގިލައް ވިހ އަންހެނުން ބެންޑުވަގެން ހެއިކެނޑޭ ވެގެން\nމާޗް 31, 2020 07:29\nކޮވިޑް19 ނޫން ދިނެޔޭގަވީ ހުރިހާ ނުރައްކާތެރި ބައްޔެއް ވިއްޔާ ޖެހިގެން ނިމޭނީ\nމާޗް 31, 2020 10:25\nއިސްލާމީ ވެރިކަމެއްވެސް ނޫން، ޖާރިޔާ އިން ގެންގުޅުމުގެ ޒަމާން ފާއިތުވެ ހިނގައްޖެ. ވީމާ، ތިޔަށް ކިޔާނީ ކަސްބީން.\nއޭޕްރީލް 5, 2020 09:53\nއޭޕްރީލް 5, 2020 05:45\nތި ކަހަލަ ހަބަރު ލިޔުމުގެ ބޭނުމަކ ކީ ކޮބާ؟\nއޭޕްރީލް 5, 2020 06:21\nމިހާރުވެސް ތަކްފީރީން ސީރިއާގެ ހަނގުރާމައިގެ ސަރަހައްދުގައި ޖާރިއާ އިން ގެންގުޅޭ .